|  |  |  |  |
| --- | --- | --- | --- |
| **Tárgy:** | 2023. december 14-ei Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2023. december 14. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Horváth Gábor |  |  |
|  | Illés Károly Roland |  |  |
|  | Dr. Kecskés László István |  |  |
|  | Kelemen Krisztián |  |  |
|  | Koczka Tibor |  |  |
|  | Kopcsándi József |  |  |
|  | Lendvai Ferenc |  |  |
|  | Dr. Melega Miklós |  |  |
|  | Németh Ákos |  |  |
|  | Putz Attila András |  |  |
|  | Sátory Károly |  |  |
|  | Szuhai Viktor Zsolt |  |  |
|  | Dr. Takátsné Dr. Tenki Mária Magdolna |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Hende Csaba  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  vármegyei jegyző |  |  |
|  | Dr. Stankovits György  vármegyei aljegyző |  |  |
|  | Dr. Pilisi Gábor  (r. ezredes, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tü.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Wächter Walter László |  |  |
|  | Dr. Király Ildikó Mónika |  |  |
|  | Kovács Vince |  |  |
|  | Mukicsné Kozár Mária |  |  |
|  | Szirmai Róbert |  |  |
|  | Friedl Tamás |  |  |
|  | Jurasits Ferenc |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Dr. Gyuráczné dr. Speier Anikó |  |  |
|  | Füzi Judit dr. |  |  |
|  | Holler Péter dr. |  |  |
|  | Horváth Eszter |  |  |
|  | Horváth Ildikó dr. |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Molnár Hajnalka dr. |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Jancsóné Sárdi Katalin |  |  |
|  | Kiss Barna |  |  |
|  | Kovács Cecília |  |  |
|  | Kovács Géza |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Tibor András |  |  |
|  | Taoufik Roland |  |  |
|  | Vigné Horváth Ilona |  |  |
|  | Homlok Zsolt |  | 2. napirend meghívottja |
|  | Szántó Erzsébet |  | 2. napirend meghívottja |
|  | Séllei Árpád |  | 2. napirend meghívottja |
|  | Unger Richárd |  | 2. napirend meghívottja |
|  | Albrecht Barbara |  | 2. napirend meghívottja |
|  | Gergye Péter |  | 6. napirend meghívottja |
|  | Gáspárné Farkas Ágota |  | 7. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 20 fő képviselő jelenlétében 9 óra 10 perckor megkezdte munkáját.*

**Dr. Nemény András polgármester:** Köszöntök mindenkit. Megkérek minden képvelőt, hogy nyomja be a jelenléti gombot, hogy meg tudjam állapítani a határozatképességet. Ágh Ernő képviselő úr jelezte, hogy halaszthatatlan feladata van és csatlakozik ahogyan tud, úgyhogy őt még várjuk szeretettel. Mindenkit nagy szeretettel köszöntök a decemberi Közgyűlésünkön. A december az kicsit mindig az ünnepről is szól és azt remélem, hogy a Közgyűlésnek a hangneme, a stílusa ehhez fog igazodni. Viták természetesen lehetnek, de legyenek azok szakmai, előre vivő viták. Az emberi részét megpróbáljuk nagyobb méltósággal kezelni, hogy az ünnephez is legyünk méltóak. Napirendi pontok tárgyalásával kapcsolatban kérdezem, hogy van-e bárkinek javaslata, még mielőtt ezt megtenném megállapítom a határozatképességet. Határozatképesek vagyunk és megnyitom a Közgyűlést. Most kérdezem meg, hogy a napirendi pontokkal kapcsolatban van-e bármilyen javaslat? Ha nincsen, akkor annyit jelzek előre, hogy a 2. napirendi pontot a „Tájékoztató a szombathelyi Haladás Labdarúgó és Sportszolgáltató Kft helyzetéről” - amennyiben az első napirendi pontunk nem úgy alakul, ahogy szokott, hogy kitölti az egész délelőttünket, akkor is - én a szünet utáni első napirendbe tenném, mert reményeink szerint így tudnak érkezni, akiket meghívtunk. Nincs fix időpont. Én ezt tudtam mondani, hogy az nem kifogás, hogy ki tudja mikor lesz a napirend, ha kettő akkor kettőkor, ha fél három, akkor fél háromkor. Meglátjuk, hogy alakul az első napirendi pontunk. Erről most nem szavazunk, hanem ha szünetet rendelünk el, - ha szükséges - akkor fogunk róla szavazni. Ha más nincsen - mert nem látok más jelentkezőt -, akkor a napirendek fölötti vitát lezárom, és akkor a kiküldötteknek megfelelően szavazunk most.

Megállapítom, hogy a testület 13 igen, 0 nem, 6 tartózkodással - *1 képviselő távol, 1 képviselő nem vett részt a szavazásban* - elfogadta a kiküldött napirendi pontokat. A Közgyűlés az alábbi határozatot hozta:

**395/2023. (XII.14.) Kgy. számú határozat**

A Közgyűlés a 2023. december 14-i ülés napirendjét az alábbiak szerint fogadta el:

**i.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Tájékoztató a Szombathelyi Haladás Labdarúgó és Sportszolgáltató Kft. helyzetéről**

**Előadók:** Dr. Nemény András polgármester

Dr. László Győző alpolgármester

**Meghívott:** Homlok Zsolt, a HVSE elnöke, a Haladás Marketing Kft. ügyvezető igazgatója

Szántó Erzsébet, a Haladás Labdarúgó Kft. ügyvezető igazgatója

Séllei Árpád, a Haladás Labdarúgó Kft. ügyvezető igazgatója

Unger Richárd, a Haladás Labdarúgó Kft. FEB elnöke

Albrecht Barbara könyvvizsgáló, Diamant Kft.

**3./ Beszámoló a Közterület-felügyelet munkájáról**

**Előadók:** Dr. Nemény András polgármester

Horváth Soma alpolgármester

**4./ Beszámoló az 1000 fa program kiterjesztésével kapcsolatos tapasztalatokról**

**Előadók:** Dr. Nemény András polgármester

Horváth Soma alpolgármester

**5./ Tájékoztató a Háziorvosi Életpálya Modell tapasztalatairól**

**Előadók:** Dr. Nemény András polgármester

Dr. László Győző alpolgármester

**Meghívott:** Vigné Horváth Ilona, a Szombathelyi GESZ igazgatója

**6./ Javaslat új településrendezési eszközök elfogadására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívott:** Gergye Péter településtervező

**7./ Javaslat Szombathely Megyei Jogú Város Önkormányzata 2024. évi átmeneti gazdálkodásáról szóló rendeletének megalkotására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**8./ Javaslat Szombathely Megyei Jogú Város Önkormányzata tulajdonában lévő gazdasági társaságokat érintő döntések meghozatalára**

**Előadók:**Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. László Győző alpolgármester

**Meghívottak:** Kovács Cecília , a SZOVA NZrt. vezérigazgatója,

Krenner Róbert, a VASIVÍZ ZRt. vezérigazgatója

Molnár Miklós, a Szombathelyi Távhőszolgáltató Kft. ügyvezetője

Horváth Zoltán, az AGORA Savaria Kulturális és Médiaközpont Kft. ügyvezetője

Németh Klára, a Fogyatékkal Élőket és Hajléktalanokat Ellátó Közhasznú NKft. ügyvezetője

Szabó Tibor András, a Weöres Sándor Színház NKft. ügyvezetője

Dr. Kovácsné Takács Klaudia, a Savaria Városfejlesztési NKft. ügyvezetője

Izer Gábor Nándor, a SZOMPARK Kft. ügyvezetője

Grünwald Stefánia, a Savaria Turizmus NKft. ügyvezetője

Jancsóné Sárdi Katalin, a Vas Megyei Temetkezési Kft. ügyvezetője

**9./ Javaslat ingatlanokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**Meghívott:** Horváth Zoltán, az AGORA Savaria Kulturális és Médiaközpont NKft. ügyvezető igazgatója

Molnár Miklós, a Szombathelyi Távhőszolgáltató Kft. ügyvezető igazgatója

**10./ Javaslat a Szombathelyi Parkfenntartási Kft.-vel kapcsolatos döntések meghozatalára**

**Előadók:**             Dr. Nemény András polgármester

                              Dr. Horváth Attila alpolgármester

                               Horváth Soma alpolgármester

**Meghívott:**        Izer Gábor, a SZOMPARK Kft. ügyvezető igazgatója

**11./ Javaslat alapító okiratok módosítására**

**Előadók:**             Dr. Nemény András polgármester

                            Dr. László Győző alpolgármester

**12./ Javaslat közétkeztetéssel kapcsolatos döntések meghozatalára**

**Előadók:** Dr. Nemény András polgármester

Dr.László Győző alpolgármester

Dr. Károlyi Ákos jegyző

**13./ Javaslat 2024. évi belső ellenőrzési tervek jóváhagyására**

**Előadó:** Dr. Károlyi Ákos jegyző

**14./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**15./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**II.**

**ZÁRT ÜLÉS**

**16./ Javaslat a Szombathelyi Köznevelési GAMESZ magasabb vezetőjének megbízására**

**Előadók:** Dr. Nemény András polgármester

Dr. Horváth Attila alpolgármester

Dr. László Győző alpolgármester

**Felelős:**  Dr. Nemény András polgármester

**Határidő:** azonnal

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**Dr. Nemény András polgármester:** Megkérdezem, hogy van- e hozzászóló? Illés Károly frakcióvezető úr.

**Illés Károly városi képviselő, frakcióvezető:** Tisztelt Polgármester Úr! Tisztelt Közgyűlés! Az advent időszakában vagyunk jelenleg, és ehhez méltó Közgyűlésben bízunk mi is. Először jó hírrel kezdem. A jó hír, hogy elolvadt a hó, a rossz, hogy három napig nem sikerült eltakarítani, mert ez is tény, hogy hóeltakarítást nem nagyon tapasztaltunk a városban. A lefagyott, letaposott úton közlekedtek a város lakói három napon keresztül. Én úgy gondolom, hogy a SZOVA ismét nem volt felkészülve a feladatra. De ez kinek is a felelőssége? Én úgy gondolom, hogy városvezetői feladat. A városban ezt nem sikerült megvalósítani. Ha valaki végigmegy a Fő téren, láthatja, hogy még a havazás előtt összesöprésre kerültek a falevelek, és azóta elolvadt a hó, ez elég csúnyán néz ki. Olyan, mintha valamit odacsináltak volna. Jelen pillanatban a Fő tér így néz ki, nem sikerült a mai napig elszállítani ezeket a faleveleket. Úgy gondolom, hogy ezt mindenképp jelezni kellett volna. Ez nagyjából az elmúlt két hétben történt, amióta a legutóbbi Közgyűlésünk volt. Nagyobb figyelmet kérnék, illetve megkérdezném a felelősöket, hogy miért is nem történt meg a hóeltakarítás az idén egyáltalán. Akkora havazás azért nem volt. Köszönöm.

**Dr. Nemény András polgármester:** Köszönöm szépen, frakcióvezető úr. Horváth Soma alpolgármester úr szakmai választ fog adni.

**Horváth Soma alpolgármester:** Köszönöm a szót! Tisztelt Közgyűlés! Szerintem ez egy olyan téma, ami sosem lesz tökéletes, mindig lesz, aki ezt kritizálja. Ezt frakcióvezető úr pontosan tudja, mert az előző ciklusban ő felelt ezért az ágazatért, és azt hiszem, hogy hasonló problémákkal küszködtünk. Kevés olyan kommentet olvasok bármely várost érintően, ahol dicsérnék azt az időszakot, amikor a hóeltakarítás van. Például megnéztem Székesfehérvár polgármesterének oldalát vagy a győri médiának az oldalát, ahol arról írtak, hogy milyen nagy erőkkel tisztítanak, és ugyanolyan kommentekkel találkoztam, mint a SZOVA-nak az oldalán, hogy a lefagyott járdát vagy a bicikliutat vagy egyéb más területeket hogyan takarítottak. Azt tudom Önnek elmondani, hogy mind a két héttel ezelőtti hétvégén, mind pedig az utána lévő időszakban a SZOVA időben elindult annak a téli tervnek alapján, amit Ön is megszavazott a Városstratégiai Bizottságban a bizottsági tagtársával. Hiszen az októberi vagy a szeptemberi városstratégiai bizottsági ülésen a SZOVA benyújtotta azt a tervet, amiben lett volt írva, hogy hány géppel, kapacitás függvényében milyen módon tudják ellátni a városnak a hóeltakarítását és a síkosságmentesítését. Mindig úgy történik, hogy először a fő útvonalakat, aztán a buszmegállókat, kerékpárutakat, a másodrendű utakat és harmadrendű utakat takarítják el. Miután nem csak én, hanem SZOVA-s kollégák is olvasták azokat a kommenteket, amelyek egyes képviselők részéről megjelentek az interneten, azért beszélgettem szakemberrel is, és kértem a SZOVA-tól tájékoztatást, hogy mi annak az oka, mert én is találkoztam olyannal, hogy mellékutcában síkos volt az út. Itt vannak nálam - nagyon szívesen odaadom frakcióvezető úrnak - az elmúlt két hétnek a téli síkosságmentesítésére vonatkozó GPS térképeket, amelyekről látható, hogy a városnak tényleg jártak minden területén. Sózták ezeket a területeket, de egy dolgot fontos tisztázni, és ezt szeretném felolvasni, mert szakember kérte tőlem. Jó, hogy ezzel a közvélemény meg a képviselőtestület tagjai tisztában vannak. A téli munkákhoz szükséges megérteni azt a tényt, hogy mitől tud hatékonyan dolgozni a síkosságmentesítő anyag a felhordott területen. A hatékony működéshez 4 dologra van szükség. Egyrészt síkosságmentesítő anyagra, megfelelő hőt generáló felületre, mínusz 5 foknál melegebb hőmérsékletre és ezek együttes jelenlétére az adott időben. Kálcium- vagy nátrium-kloridot használnak ezeken a felületeken. Fontos, hogy az autó kerekének forgási energiája által termelt hőnek és a síkosságmentesítő anyagnak a kölcsönhatása elinduljon. Ennek tudható az be, hogy én is olvastam, hogy sok mellékutcában hiába sóztak le, és tényleg lesóztak, de nem hatott úgy ez a mentesítő anyag, mert jóval kisebb a forgalom, mint a főútvonalakon. A gyalogjárdákon, kerékpárutakon közlekedők és a kerékpár gumija nem termel akkora hőt, így az olvasztási folyamat is lassan megy végbe. Ugyanez igaz a mellékutcákban, amelyek szélvédettek és kevés gépjármű fordul meg bennük a nap folyamán. Amennyiben a hőmérséklet mínusz 5 foknál alacsonyabb, akkor a hatásidő meg is kétszereződhet, és ez így történt. Nem csak itt Szombathelyen, meg nem azért, mert mi vezetjük a várost, hanem az egész országban azokon a területeken, ahol hasonló mennyiségű hó esett le. Például Székesfehérváron meg Győrben is, amit Önnek említettem. Azt tudom elmondani, hogy december 5-én 2 centiméter, december 6-án 6 centiméter hó hullott le Szombathely területén 24 óra leforgása alatt. December 5-én 10 órakor elkezdték a hóeltakarítást a téli tervben meghatározottan az egyes és kettes besorolású útszakaszokon. Az éjszaka folyamán folyamatosan esett ebben az időszakban a hó, ez a Mikulás előtti este volt. Itt az egyes, kettes körzetekbe továbbmenni azért nem volt lehetőségük, mivelhogy még reggelre sem állt el. Folyamatosan dolgoztak. 160 tonna sót hordtak be a gépkocsik a ritkábban járt mellékutcákba 5-én, 6-án, és a kollégáknak maximum 12 órás munkaidejük lehetett, ami 6-án meg is lett. Utána tudtak kapacitás függvényében elindulni a többi mellékutcába, 7-én és 8-án a többi mellékutca is lesózásra került. Aki emlékszik rá, múlt héten csütörtökön, pénteken azért mínusz fokok voltak nemcsak éjszaka, hanem korareggel és napközben is. Ezért volt az betudható, hogy hiába voltak megsózva a mellékutcák is, egész egyszerűen nem olvadt fel olyan minőségben. A Szegedi Györgyné utcát tudom mondani, én ott lakom a közelében, többször beszéltem a SZOVÁ-val, hogy mikor fognak ott lesózni. Csütörtökön mondták, hogy most sóztak le, de amíg nem mozog annyi autó ezen a felületen, nem éri akkora forgalom ezt a felületet, nem fog felolvadni. Ez az összes többi mellékutcára is igaz. Nagyon szeretném megköszönni a SZOVA meg a SZOMPARK munkatársainak azt a munkát, amit a két héttel ezelőtti hétvégén meg a múlt heti időszakban végeztek, mert ők tényleg készenlétben voltak, és ott egész éjszaka tulajdonképpen éjjel-nappal dolgoztak december 5-én, 6-án meg az előtte lévő hétvégén. Biztos van min javítani ebben a tekintetben. Azt tudom elmondani, hogy mi jóval többet költünk a köztisztaságra, próbáltunk plusz eszközöket is vásárolni az utóbbi években. Van egy olyan gépjármű, amit már a mi ciklusunk idején vásároltunk, és sószóró adaptereket is vásároltunk ezekhez. Önök ezt kevésbé tudják elmondani. Bízom benne, hogy egyszer majd az a két köztisztasági autó is megérkezik, amit még frakcióvezető úr 2019-ben ígért meg a SZOVA telephelyén dolgozóknak, ezt ők mesélték nekem, aztán nem hallottak többet ezekről az autókról. Mi azóta vásároltunk két köztisztasági gépet meg sószóró adaptert. Én köszönöm a munkát. Bízom benne, hogy a következő téli időszak már egy kicsit nyugodtabb lesz. Köszönöm.

**Dr. Nemény András polgármester:** Köszönöm szépen alpolgármester úrnak. Én is azt emelném ki, hogy a SZOVA dolgozók erő felett végezték a munkájukat, meg is köszöntem ezt nekik a héten, hiszen volt egy évvégi záróünnepség. A cég összes dolgozója meg volt hívva, és együtt volt a fizikai és szellemi állomány, és kicsit ők is jobban érezték ennek a közösségnek az erejét. Nagyon sok emberrel beszélgettem. Bizony kell sokszor a jó szó is, hiszen nagyon nehéz munkát végeznek a legnehezebb időjárási körülmények között is. Ma az, aki nem olyan magas fizetésért - mert sajnos ebben a szektorban nem tudunk sokat fizetni - ott van, és teljesíti a munkát, az szerintem minden tiszteletet megérdemel. Azt pedig - ahogy Horváth Gábor képviselő úr mondta - a fizika törvényei nem tudják felülírni, senki sem, és hogy ez mennyire így van, én láttam, a többi várost is nézem, ugyanezek a kommentek voltak. Fehérváron, amit ugye példaként állítottak nekünk mindig, hogy Fehérvárt figyeljük, ugyanígy az összes komment - ami a lakosságtól jött - negatív volt, a csúszásról szólt, az utakról, a mellékutakról. Ugyanaz a helyzet Győrben is, szerintem ott is tisztességgel elvégezték a munkát. Egész egyszerűen van egy protokoll, ami szerint elindulnak, Fehérváron is leírták pontosan, hogy mi a menetrendje ennek a tisztításnak, és először melyik utat végzik, és mindenki vigyázzon, mert mire odaérnek, addigra nem biztos, hogy ezt meg tudják oldani, és figyeljen oda mindenki a lakosság részéről, hogy el ne csússzannak. Ugyanígy volt Szombathelyen is, ha nem jár megfelelő mennyiségű autó a mellékutakon, akkor hiába van lesózva, az nem tud felolvadni. Ez tényszerűen így van az egész országban, nemcsak Szombathelyen. Ettől függetlenül a lesózást is végezték, és mindent, amit tudtak időben végeztek. Persze mindig lehet mindent jobban is csinálni, de ez esetben nem nagyon tudom, hogy hogyan lehetett volna jobban csinálni. Majd mondják el az ötleteiket, hogyha lesznek ilyenek. Horváth Gábornak, mint mindig mindenre, erre is vannak ötletei, majd megkérdezzük tőle, de előbb Koczka Tibor képviselő úrnak adom meg a szót.

**Koczka Tibor városi képviselő:** Köszönöm a szót, polgármester úr. Tisztelt Közgyűlés! Hát kerékpárral nem járulhattam hozzá a kerékpátutak síkosságmentesítéséhez, mert azért ilyen időben kerékpárra nem ültem, de láttam nagyon sokan használták a kerékpárjukat Szombathelyen ezekben az időkben is. Viszont autóval és gyalogosan jártam eleget a városban. Én úgy gondolom, hogy a lehetőségekhez mérten abszolút lehetett közlekedni, és tényleg elismerés mindazoknak, akik ezen dolgoztak. Azért azt látni kell, hogyha kétévente, háromévente, ötévente kell számítani egy-egy nagyobb hóra, arra azért nem lehet beruházni, hogy a hótolók minden télen ott álljanak rajtra készen, hogy hátha bevetésre kerülnek. Tizenöt évvel ezelőtt kerültem dolgozni Szentendrére, és mindjárt az első télen meglepődve láttam, hogy 30, 50 centis hóban bukdácsolnak az emberek a 11-es főút szakaszán, belül a belvárosban. Kérdeztem is a polgármester urat, hogy itt Szentendrén hóeltakarítás vagy ilyesmi nem szokott lenni? Azt mondta, hogy minek, még minden évben elolvadt. Nem azt gondolom, hogy ez a jó gyakorlat, de úgy gondolom, hogy észszerű keretek között fel kell rá készülni, és úgy gondolom, hogy ezúttal az idei évben sem volt ezzel gond. Az éjszaka jelent meg szokás szerint a Magyar Közlönyben egy rendelet arról, hogy a nem lakossági fogyasztók vízdíja „cirka” duplájára fog emelkedni január 1-től. Itt is sokszor beszéltünk arról a VASIVÍZ kapcsán, hogy 30 fillérért kell adni a rezsicsökkentés miatt az ívóvizet a lakosságnak, miközben a többszörösébe kerül, de ugyanígy 30 fillérrel tölthették fel akár az úszómedencéket, akinek van úszómedencéje, de az ipari fogyasztók is 30 fillért fizettek ezért. Most ez megváltozik január 1-től, ami jó hír lehet, mert a VASIVÍZ-nek akár milliárdos plusz bevétele is származhat ebből. Viszont az intézményeinknek, cégjeinknek meg plusz egy-, két-, tízmillió forintos kiadás jelenthet. Azt szeretném kérni polgármester úr, hogy mire a 8-as, 9-es napirendhez érünk, amikor a cégjeink jövő évi költségvetését tárgyaljuk, legalább úgy nagyságrendileg, ha láthatnánk, hogy a költségeken belül ez mit fog jelenteni. Köszönöm szépen. Az Országos Mentőszolgálat vette át december 1-vel az orvosi ügyeletet. Kaphatnánk egy tájékoztatást polgármester úr arról, hogy hogy sikerült az átadás-átvétel? Hogyan működik? Olyan híreket hallottam, hogy az orvosokkal, háziorvosokkal még mindig nem kötöttek szerződést, ezzel mi van, erről tud-e valamit az önkormányzat? Az is újdonság és változás az életünkben, hogy január 1-től Önkormányzati Minisztériumhoz kerülnek az önkormányzatok, ami nagy könnyebbség is lehet akár, hiszen a korábbi időszakban, vagy még most is öt különböző minisztériumnál voltak a fejlesztések, plusz a Belügyminisztériumhoz tartozott az önkormányzatunk. Nem is olyan régen például a szentkirályi bölcsőde kapcsán éppen arról kellett beszélnünk, hogy a Miniszterelnökségen lévő pályázatokat elbíráló szervezet apasztotta be a forrást, de szerencsére a csütörtöki rendkívüli Közgyűlés után másnapra mégis meggondolták magukat, és meglett a 600 millió forintos támogatás. Úgy gondolom, hogy ez egy jó irány, hogy egy helyre kerül, Navracsics Tibor lesz a miniszter. Azt szeretném kérdezni polgármester úrtól, hogy van-e valami információja erről, hiszen most december 14-e van, ünnepek lesznek, és január 1-től pedig már egy új minisztériummal kell közvetlen kapcsolatban lenni? A két Közgyűlés közötti előterjesztés 2-es határozati javaslatát - ez a Trafibox telepítése a Muskátli utcában – üdvözlöm, köszönöm. Költségeket ugyan nem látok az ütemezéshez rendelve. Rengetegen autóznak erre, rengetegen költöztek oda, - ez a Kertész TSZ lakópark, illetve VASIVÍZ, Távhő üzemek közötti út - a Muskátli utcába, ami átvisz Oladra, rendkívül forgalmas nagy sebességgel mennek az autók. Úgy gondolom, ha valahol, akkor itt mindenképpen van létjogosultsága egy ilyen Trafiboxnak. Köszönöm szépen.

**Dr. Nemény András polgármester:** Köszönöm szépen képviselő úr. Igen a Trafiboxnak a költségét a költségvetésbe már beraktuk korábban, az emlékeim szerint 6 millió forint. Ezen azért nem szerepel, mert ezen túl vagyunk. Az Önkormányzati Minisztérium kapcsán én is sajtóból láttam információt, ilyen jellegű tájékoztatást hivatalosan nem kaptunk. Minden ilyen dolog lassan szokott történni, meglátjuk, hogy lesz, de én optimista vagyok szintén, mert azt gondolom, hogy külön minisztériumot kaptunk, és Navracsics miniszter úrnak a kormányban lévő pozíciója láthatóan jóval erősebb, nagyobb portfólióval dolgozik, és nagyon komoly területek tartoznak már hozzá. A vele való személyes viszony pedig kimondottan jó, voltam is már nála, mióta miniszter is, meg korábban is többször találkoztunk, úgyhogy én ebben egy pozitív irányt látok. A vízdíj emeléssel kapcsolatban akkor addig informálódunk, és meglesznek az adatok. Nem is tudom mi maradt el.

**Dr. Károlyi Ákos jegyző**: Ügyelet.

**Dr. Nemény András polgármester:** Igen. Az orvosi ügyelettel kapcsolatban pedig László Győző alpolgármester úr fog válaszolni.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Képviselő úrnak azt tudom válaszolni, hogy az ügyelet átadása rendben megtörtént, azóta úgy tudom, hogy az ellátás zavartalanul biztosított. A szerződésekről, hogy pontosan számszakilag hogyan állunk, nekem sincs hivatalos információm. A hivatalos kommunikáció az OMSZ részéről mindig az, hogy ez folyamatban van. Nagyon remélem, hogy ezek sikerrel fognak járni, de a háziorvosok pedig - minden esetben - szeretnék, hogy a feltételek ugyanúgy biztosítva legyenek számukra, de ebben hivatalosan az önkormányzatnak már nincs és nem is lehet szerepe, hiszen ebből kikerültünk jogszabályi rendelkezések kapcsán. Én többször hangoztattam, hogy a magam részéről nem örülök, de ha már így alakult, akkor a továbbiakban is, ha bármivel tudunk ebben a témában segíteni, bárki hozzánk fordul ügyelet kapcsán, ahogy eddig is, ezután is segíteni fogunk. Ha már megkaptam a szót, a válaszadáson túl hadd hívjam fel a figyelmet valamire a tisztelt Közgyűlés és a nyilvánosság adta lehetőséget kihasználva. Tegnap Kelemen Krisztián elnök úrral részt vettünk a szokásos évi hajléktalanbejáráson, és itt szeretném felhívni mindenkinek a figyelmét arra, hogy a szakembereinknek hála, van egy olyan ellátórendszerünk Szombathelyen, hogy mindenki kaphat segítséget, akinek szüksége van rá, de csak annak tudunk segíteni, akiről tudunk. Aki úgy érzi, hogy nehéz élethelyzetben van, nem tud fűteni, nincs hol laknia, jelezzen, vegye ezt igénybe, de ugyanúgy kérem erre a lakosságot, az embereket, akik között élnek a hajléktalanok, hogy ők is, ha olyan embereket látnak, akik segítségre szorulnak, vagy úgy gondolják, hogy bajban vannak, tegyék meg. Szeretném felhívni a figyelmet a 06-80-205-165-ös zöld számra, ami ingyen hívható, és az egész megye területéről várják a szakemberek a bejelentéseket. Sajnos a tegnapi napon is volt olyan, hogy szó szerint a híd alól imádkoztunk ki egy hajléktalan polgártársunkat, hogy ugyan már jöjjön be a hajléktalanszállóra. Én azt gondolom, hogy mindannyiunk felelőssége, hogyha nehéz élethelyzetben lévő embert látunk, akkor jelezzünk, mert az élet fontos és nagyon oda kell figyelni, főleg ezekben a hideg időkben. Erre kérek mindenkit, a nézőket is, illetve a sajtó munkatársait is. Tegnap is elmondtuk, hogy ennek minél jobban vigyék hírét, és hívják fel erre az emberek figyelmét. Köszönöm szépen.

**Dr. Nemény András polgármester:** Köszönöm szépen, alpolgármester úr. Megadom a szót Illés Károly frakcióvezető úrnak.

**Illés Károly városi képviselő, frakcióvezető:** Tisztelt Polgármester Úr! Tisztelt Közgyűlés! Nagyon szép gesztus volt alpolgármester úr, én is gratulálok hozzá, de reagálnék először inkább a Horváth Soma alpolgármester úr által elmondottakra. Egyrészt nem értem, hogy egyfolytában miért Fehérvárral példálózunk, mi Szombathelyen élünk, és mindannyian Szombathelyért felelünk. Nagyon jó beszámolót hallottunk a síkosságmentesítésről, de hóeltakarításról egy szót se, mert nem történt meg. Síkosságmentesítés ugyan volt a városban, egyébként jóval később, mint kellett volna megtörténnie. Az én lakókörzetemben vannak először a síkosságmentesítő gépjárművek, most is szerintem először voltak, láttam is őket, csak már rég azután, hogy már le volt fagyva minden. Szerintem pont ez az, amit alpolgármester úr is mondott, ha ez időben el van kezdve, akkor nem fagy le, de miután már lefagyott, már nem lehet ezt a műveletet elvégezni. Konkrét tudomásunk van arról, hogy több Multicar gépjármű le van robbanva, nem is működik. Kíváncsi lennék arra is, hogy milyen eszközökkel tudták ezeket a műveleteket elvégezni. Egy tény, lehet ezen mosolyogni, illetve lehet azt mondani, hogy minden évben elolvad a hó, ez való igaz. Egy biztos, ezen a hétvégén, 5-én, 6-án egyfolytában szólt a mentő, egyfolytában közlekedtek a mentőautók. Nem kértem statisztikát, nem mentem utána, de biztos vagyok benne, hogy nagyon sok balesetet okozott ez a „hó el nem takarítás”. Úgy gondolom, hogy mindenképp szóba kellett ezt hozni, és jelezni kellett. Az éjszaka megjelent rendelettel, illetve néhány kormányrendelettel kapcsolatban csak annyit, hogy a VASIVÍZ üzleti terve már ezzel kalkulált tudomásom szerint, tehát ezt az emelést várták ahhoz, hogy az 1,8 milliárd forintnyi plusz bevétel keletkezzen a VASIVÍZ üzleti tervében. Enélkül nagyon komoly veszteséget kellett volna elszenvedni a VASIVÍZ ZRt-nek is, mint ahogy a többi víziközmű szolgáltatónak, tehát ez az a rendelet, amit már a VASIVÍZ üzleti tervében kalkulált bele a társaság. Köszönöm szépen.

**Dr. Nemény András polgármester:** Köszönöm szépen. A VASIVÍZ-re reagálnék, a síkosságmentesítés kérdéskörre szerintem megvárjuk Horváth Gábort is, mert úgy érzem, hogy hasonló tartalmú hozzászólást szeretne, és ne szakítsuk meg a gondolatokat. Annyival szakítanám meg, hogy a VASIVÍZ-zel kapcsolatban én azt látom most, hogy visszaigazolt az a döntésünk - bár Önök más véleményen voltak -, hogy nem adtuk át a tulajdonrészünket az államnak, ezt a többi kisvárosi önkormányzat ugyanígy gondolta, ők sem adták át. Ennek ellenére a veszteségpótlásra van szükség, amiről nem a cég tehet, hanem pont az tehet, hogy a szolgáltatás elvégzéséhez nem tudtak elegendő bevételt szerezni, hiszen nem volt a kettő arányban, majd most lesz a közületek esetében remélhetőleg arányban. Többen megtették ezt, hogy átvitték a tulajdont, de valójában ezzel senki nem lett beljebb, és itt nekünk viszont megmaradt a saját tulajdonunk, a saját közösségünk, magunk tudunk dönteni a fejlesztési forrásokról, ami elengedhetetlen főleg a város működése tekintetében. De több más város esetében is felmerült, hogy amikor bármilyen útfelújítás van, akkor a szükséges közműrekonstrukciókról közvetlenül tudnak beszélni, és akkor az is meg tud történni. Azt gondolom, hogy ez egy jó döntés volt, kellett hozzá V. Németh Zsolt is és az a támogatás, amit jó arányban kapott meg a VASIVÍZ ZRt. az államtól, ezért mindenképpen köszönettel tartozunk neki, és jó, hogy egy vas megyei van államtitkárként ezen a területen. Amit mi hozzá tudtunk tenni, és akarunk tenni, a következő évben az uszodának a támogatását elkötelezettséggel is vállaltuk, azaz bármilyen körülmény van, mi ezt a 200 millió forintot bele fogjuk tenni a következő évben, és ezt is nagy megnyugvással fogadták a tegnapi VASIVÍZ közgyűlésen. Ezért is mondom ezt, mert magam is részt vettem ezen. A többi polgármester is ezt kimondottan értékeli, és úgy érzik, hogy mindenki mindenkinek partnere ebben a történetben, tehát ez így megy tovább. Részt vett helyettes államtitkát úr is, aki tegnap még sajnálkozott, mert úgy tudta, hogy a rendelet ki fog jönni már tegnap, és be tud számolni arról, hogy mit jelent ez konkrétan a VASIVÍZ ZRt. számára. Annyit tudtunk meg tőle tegnap, hogy az ő számításaik szerint kedvezményezettjei leszünk ennek a döntésnek - mármint a VASIVÍZ ZRt. -, mert nem mindenki lesz az, hiszen ez egy új elosztási rendszer és bizonyos kvóta felett befizetővé válnak majd a cégek, mások pedig kapnak valamennyit vissza. Úgy számolták, hogy mi azok leszünk, akik valamennyivel ebben pozitívan fogunk járni. Az országban nem mindenki örül egyformán ennek a módszertannak, de mi valószínűleg ennek örülhetünk. Azt, hogy mi lesz a lakosságival, amikor utoljára a Megyei Jogú Városok Szövetségének ülésén voltam, akkor Lantos miniszter úr azt mondta, hogy a lakossági emelés is meg fog történni. Aztán utána láthatóan politikai dimenzióba került, szerintem a kampánytól nem függetlenül született meg a politikai döntés, hogy a lakossági emelést azt egyelőre hagyják. Az is az információm, hogy a választások utánra tervezik. Ha az meg fog történni, akkor a cég szempontjából az mindenképpen hosszútávú kiszámíthatóságot jelent, de a lakosság szempontjából újabb terheket jelent. Bár ezek összeségében nem jelentenek akkor terhet, mint egyéb közműszolgáltatóknak az áremelkedései, majd meglátjuk, hogy a Kormány milyen javaslatot fog beterjeszteni az emelésre. Mondom, hogy maga a miniszter mondta, hogy ez szükségszerű dolog, aztán mégis elmaradt. Horváth Gábor képviselő úrnak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! A Trafibox ügyében szeretném megköszönni Károlyi Ákos úrnak azt az év eleji egyeztetést, ami a halálos kimenetelű közúti baleset után történt, és ennek alapján elindultunk abba az irányba, hogy közlekedési biztonsági eszközök kihelyezése történik - mint a Trafibox - a Muskátli utcában. Külön köszönöm Horváth Attilának, hogy a forrást hozzátette, hiszen ott akkor előzetesen úgy kalkuláltunk, hogy 1,8-2 millió forintba fog kerülni, aztán közben meg ilyen 6-8 millió forint lett. Azt gondolom, hogy elképesztő ez az összeg egy Trafibox kapcsán. Itt megjegyzem, hogy nem szabad megállni. Az állami közútkezelő igazgatójával egyeztettem, és támogatják a gyalogátkelőhely kiépítését, de azt, hogy mondjuk tíz csíkot felfestünk, ezt így ebben a formában nem. Azt gondolják, hogy egy sávelhúzást vagy egy ilyen középszigetet kell betenni, ami növeli a biztonságot. Mindenképpen ennek a tervezésében szeretném, ha alpolgármester úr, a városvezetés kalkulálna a jövő évben, és írni fogok az országgyűlési képviselőnknek ugyanúgy, ahogy a zanati városrészen. Itt is egy állami útról beszélünk, próbáljuk megteremteni hozzá a forrást, hiszen az önkormányzat is beletette a saját részét már a Trafiboxba a tervezéssel, a kivitelezéshez pedig találjuk meg a többi forrást. Szerintem ez így egy közös együttműködés keretében jól működhet. Téli síkosságmentesítés. December 2-án, szombaton a Tulipán utcai játszótéren nagyon jól meghúzták a gyerekek a Mikulásnak a szakállát. Egy órával később jeges eső esett Herényben, utána havazás lett, és utána a főutakat elkezdték síkosság mentesíteni, de a mellékutcákon nem történt meg. Az igazgató asszonytól kértem írásban tájékoztatást, és azt írja, hogy 2023. december 4. és 8. között milyen síkosságmentesítés történt. Az első havazás december 2-án történt. A mellékutcákban a síkosságmentesítés nem történt meg, ez tény, erről nem értekezik. Milyen érdekes volt aznap, december 2-án hidegfront volt, utána a következő nap nagyon szépen sütött a nap, elmentünk babakocsizni. A feleségem kérdezte, hogy merre menjünk? Mondtam, hogy a Várkonyi István és a Veres Péter utcák között nincsen gyalogjárda, ott csak úttest van, és ott nincs akkora forgalom, bemegyünk, ott jó lesz. Majdnem kétszer eltanyáltunk babakocsistól, mindenestől. Kérdezi tőlem, hogy ki a képviselő, vagy kinek lehetne szólni - így intrikusan -, hogy itt micsoda jégpálya van. Mondtam, hogy azért menjünk át a Vízöntő utcának a túloldalára, a Kertész TSZ területén a Kámon lakókert és az Alpok lakókert nem önkormányzati fennhatóság alatt van, ott érdekesmód már elvégezték a síkosságmentesítést. Ott nem a SZOVA fennhatósága van. Amit meg szeretnék jegyezni amellett, hogy azért megköszönöm a SZOVA dolgozóinak a munkáját, hogy szerintem a középvezetői szinten a szervezéssel azért elég komoly problémák vannak. A kommenteket olvasva az egyik középvezető december 8-án felhívott engem telefonon, és körülbelül 25 percen keresztül oktatott engem a síkosságmentesítésről fennhangon, és próbáltam megnyugtatni, hogy én ezzel tisztában vagyok, hiszen a saját házam előtt elsöpröm a havat, és akkor meg szoktam sózni. Ha nem sózom meg és esik a hó tovább, jönnek az emberek, letapossák és utána már nehéz feltakarítani. A sózást nem lehet megspórolni, tehát ezzel kellett volna kezdeni december 2-án a havazás után, és akkor nem jártunk volna úgy, hogy hiába mentek ki december 6-án, 7-én, 8-án a mellékutcákba sózni, amikor már le volt taposva a december 2-i havazás után minden. Nemcsak az én körzetemben, Kopcsándi képviselő körzetében vagy Bokányi Adrienn körzetében is láttam ezeket a kámoni utcákat úgymond, hogy ott is ugyanolyan rossz körülmények voltak, mint a Munkácsy Mihály utcában. Ott egészen elképesztő volt a történet. Abban alpolgármester úrnak teljesen igaza van, ahol nincs akkora forgalom, ott nem ér annyit, de ha december 2-a után megcsinálták volna ezeket a kis utcákat, akkor már a december 5-i havazásra nem lett volna az a drasztikus állapot, ami bekövetkezett. Itt kellett volna előbbre lépni. Azt azért megjegyzem, hogy a tavalyi évben nem is volt szinte egyetlen érdemi havazás sem. Utánanéztem, 2021. december 10-én volt ezelőtt igazán nagy havazás, és akkor is a SZOVA-nak volt négy nagy gépe, meg a hat Multicar, meg egy-kettő kisgéppel próbálták ezt kezelni. Az látszik, hogy kapacitásbeli problémák vannak, nincs meg az a megfelelő gépmennyiség, az a megfelelő embermennyiség, hogy a családi házas utcákban ez a takarítás úgy megtörténjen, olyan minőségben, amilyenben kellene. Van előrelépés, én a SZOVA dolgozóinak köszönöm a munkáját, mert éjjel is jártak a frekventált utcákban. Az Öntő utcában felébredtem, amikor ott jött el a nagy autó, és ott tényleg megtörtént. Azokban az utcákban nem volt gond, de a kis családi házas utcákban igen. Köszönöm szépen.

**Dr. Nemény András polgármester:** Köszönöm szépen. Az elesések nagy része a járdák miatt volt, és a járdáknak nagy része az mindig a lakosságé, pontosabban a tulajdonosé a házak előtt. Azt persze nem lehet elvárni mindenkitől, hogy nézze előre az időjárást, és sózza le, és mindenki akkor tudja eltakarítani a havat, amikor erre lehetősége van, ha munka közben van és nincs otthon senki, ez sem várható el. Életszerűen úgy szokott történni, hogy amikor sikerül. Én is jártam a várost, – Ön mondta, hogy állami fenntartású meg nem a SZOVA-hoz tartozik - láttam nagyon sok állami intézményt, ahol meg egyáltalán nem volt eltakarítva a hó. Olyan szociális intézményt, ahol látszik, hogy az utcán mindenhol el van takarítva, az adott államinál egyáltalán nem. Nem akarom megbántani őket, ezért nem fogom mondani, hogy hol, de akik arra jártak, látták. Abban a szociális intézményben sincsen kapacitás, épp elég dolguk van ellátni vagy gondoskodni az ellátottakról, minthogy ott még havat lapátoljanak, csak nincs kitalálva ez. Miért mondtam például Fehérvárt? Ezt kérdezte frakcióvezető úr. Önök mondták Fehérvárra, hogy mintaváros, ahol régóta Fidesz-es polgármester vezet, ezt a választási kampányban Balázsy Péter mondta, hogy Fehérvárra vessük a szemünket, hiszen ott is egy fiatal polgármester végzi kiválóan a munkáját. Én figyelem is Fehérvárt, most harmadik ciklusa Cser-Palkovics Andrásnak, szerintem is jó munkát végez, amennyit látok belőle, és volt, amikor tanultam is tőle, az ember ezt ne szégyellje, nem az számít, hogy ki milyen színben politizál, hanem hogy mit csinál. Ez a problémakör láthatóan nekik is fejtörést okoz, és nem lehet úgy megoldani, ami a lakosságnak az elvárása. A fizika törvényei azok meg adottak, nem tudunk mindent megcsinálni. Valóban kapacitáskérdés is, sokkal több géppel biztos, hogy jobb eredményt lehet elérni, de így is éjjel dolgoznak a SZOVA munkatársai, és nyilván forráshiányos valamennyi önkormányzat. Ez így volt már nagyon régóta, és mindig is így van, amennyi gépet tudunk, annyit vásárlunk, és azokkal dolgozunk. Meg tudom ígérni, hogy folytatjuk ezt a fejlesztést. Alpolgármester úr akart még válaszolni, parancsoljon.

**Horváth Soma alpolgármester:** Köszönöm a szót polgármester úr. Tisztelt Közgyűlés! December 6-án 16 géppel dolgoztunk. Most megnéztem Cser-Palkovics polgármester úrnak a december 5-i posztját, amiben leírta, hogy 16 géppel dolgoznak Székesfehérváron, ami egy kicsit nagyobb város, mint Szombathely. Mindenkitől azt kérte mert leírta, hogy nem volt intenzív havazás az elmúlt években, mint ami ott is bekövetkezett, azért mégis csak nem itt történt valami zavar Szombathelyen, hanem más városokban is jelentkezik ez. Én azt határozottan visszautasítom, hogy nem volt elősózás. Én december 1-én pénteken a Közgyűlés másnapján, még erre is emlékszem, a novemberi Közgyűlés másnapján felhívtam a SZOVA köztisztasági igazgatóját, aki tájékoztatott róla, hogy este elkezdték az elősózásokat. Lehet, hogy nem minden utcába jutottak el, ez elképzelhető, de megkezdték. December 2-án saját szememmel láttam - mert sajnos éppen a kórházban kellett valakit meglátogatnom - kora délután, amikor elindult az intenzív havazás, hogy megy végig az egyik legnagyobb sószóró autónk. Amikor azt mondják, hogy nem síkosság mentesíteni kellett volna, pontosan tisztában van vele a frakcióvezető úr biztosan, hiszen öt évig vitte ezt területet, ha nem, akkor elég nagy baj, hogy bizonyos centiméter alatt nem szabad havat tolni az utakon, mert még jobban tönkre tesszük az utakat. Ez olyan 7-8 cm, ami egész egyszerűen nem következett be. Sajnos 7-8 cm állagú hó nem keletkezett az utakon, amikor tolni tudjuk azt is. Ahogy elmondta polgármester úr, hogy látott példákat, én is beszéltem több társasházkezelővel meg lakásszövetkezettel, mert azt látom, hogy miközben lakóházaknál vagy a SZOVA kerékpárutaknál meg utaknál már másodszori, harmadszori sózást csinál, egész egyszerűen a társasházak meg a szövetkezetek nem tudták megcsinálni az épületek előtt. Nekem is többen panaszkodtak, én is, ahol lakom annál a társasháznál nem volt ez megcsinálva és érthető, mert nincs rá kapacitása egy- egy szövetkezetnek meg társasháznak. Elmondták, hogy nem voltak - tudták, hogy esni fog a hó meg ilyen nagy hó lesz - erre így felkészülve. Mikor a társasházkezelő meg a szövetkezet mondja ezt azt gondolom, hogy az is egy beszédes dolog és van egy állami rendelet nem mi alkottunk hölgyeim és uraim. Állami rendelet van arra vonatkozóan, hogy a társasházi épületek körül, előtte, oldalt, mögötte még nagyon szigorú is szerintem túl szigorú is, mert az, hogy mögötte, ezt nagyon sokan nem is tudják ott is a havat a lakónak vagy a tulajdonosnak kellene eltakarítani a SZOVA elég sokszor megteszi ezt. Azt gondolom, hogy ez rendben is van, mert ha a városban gépjárműadót fizetünk, akkor elvárt lenne, hogy ez meg legyen csinálva. Az más kérdés, hogy szeretnénk visszakapni azt a gépjárműadót, amit a kormány el tetszett venni. Parlamenti képviselő urat, ha jól tudom, jól ismerik, ide sajnos kevésbé jár, meg lehetne kérni, amikor ütik az asztalt, hogy még vegyünk gépeket, mert mi erőnkön felül, ahogy elmondtam az előző hozzászólásomban, gépeket vettem annak ellenére, amit Önök a ciklusuk végén megígértek és se a gépek se a korábbi alpolgármester urat nem látták a SZOVA telephelyén. Mi vásároltunk gépeket, de még kellenének gépek. Például a gépjárműadó összegéből még tudnánk adaptereket, bármennyi gépet vásárolni, mert jogosan a szombathelyiek azt gondolják, ha ők befizetik a gépjárműadót, a város miért nem arra költi. Mihelyt visszakapjuk hölgyeim és uraim, ilyen feladatokra fogjuk költeni. Még egyszer mondom, itt van nálam a térkép, ebben mellékutcák is vannak időpontra lebontva órára lebontva, december 4-én már megindult még a mellékutcákban is az elősózás. Csak azért mondom, ezt megtették. Sajnos, ahogyan a képviselő úr is elmondta, én elhiszem, hogy sétált olyan utcában babakocsival, ahol jég volt, én is tapasztaltam ezt vasárnap. Egész egyszerűen nem közlekedtek arra annyian. Ennél a hőmérsékletnél meg ennél az anyagnál sajnos nem tudott belépni a kölcsönhatás, végig kell gondolni, hogy még milyen módok vannak, meg milyen anyag, amivel esetleg ilyen mínuszokban hatékonyabban fel lehet lépni a jövőben. Ezt végig kell gondolni. Még egyszer köszönjük a SZOVA és a SZOMPARK munkatársainak is mert mind a 2-i hétvégén mind a december 5-i, 6-i időszakban ők is dolgoztak. Köszönöm.

**Dr. Nemény András polgármester:** Köszönöm szépen alpolgármester úrnak. A gyakorlatban úgy néz ki, hogy alpolgármester úr minden havazás gyanús este előtt megírja nekem, hogy pontosan hány gép mikor milyen útvonalon fog elindulni. Én egyből operatívan tájékoztatva vagyok és szerintem ennél jobban és pontosabban nem lehetne végezni ezt a munkát. Még egy zárójeles megjegyzés, hogy például, amikor a hó leesett és még arra is gondolnunk kellett, azt már egy korábbi vezetői döntésen megfogalmaztuk, hogy mindenképpen égjen az Emlékmű dombnál a világítás, mert sokan mennek ki és este tudják használni a gyerekek a szánkózásra a dombot, akkor alpolgármester úr saját maga ment ki oda ellenőrizni. Alpolgármester úr ott álldogált, és amíg nem sikerült bekapcsolni a lámpát újra, mert ott volt egy kis fennakadás addig ő onnan nem ment el és folyamatosan tájékoztatott arról minket, hogy mi helyzet. Én nem tudom, hogy ennél operatívabban lehet-e mindezt csinálni, szerintem nem. Bizottsági véleménye van Kelemen Krisztiánnak és Kecskés Lászlónak is? Ezt jól gondolom? Először megadom a szót Kelemen Krisztiánnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Tájékoztatom a Tisztelt Közgyűlést, hogy a hétfői Bűnmegelőzési, Közbiztonsági és Közrendvédelmi Bizottság ülésén egyhangúlag elfogadtuk Szombathely Megyei Jogú Város 2024 évi átmeneti gazdálkodásáról szóló rendelettervezetet és a Közterület-felügyeletnek a 2023. évi szakmai beszámolóját. Utóbbi külön napirend keretein belül került megtárgyalásra. Elfogadtuk a belterületen kárt okozó vaddisznók elejtése új rendszerének tapasztalatairól szóló beszámolót. 2023 október 1 és 2023 december 31-e között négy vadász látja el megbízásszerződés alapján ezt a feladatot. Két vadászpáros kétnaponta váltja egymást. Bevezetésre került egy ügyeleti szám és egy email cím, ami nagyon jól működik, támogatja a bizottság, hogy 2024 évben is tovább tudjon működni ez a rendszer. A jó hír, hogy 2023 augusztusa óta nem történt lakosági bejelentés az önkormányzathoz. A bizottsági ülésen elhangzott, hogy talán Magyarországon nincs is még egy olyan település, mint Szombathely, ahol a rendőrség a vadásztársaság és az önkormányzat összefogásával ezt problémát tudták volna orvosolni. Aztán támogatta a bizottságunk Dr. Takátsné Dr. Tenki Mária városi képviselőasszony kérésére, hogy a Deák Ferenc utcában az Akacs Mihály Szabó Miklós utcai szakaszon egy 30 kilométeres sebességkorlátozás kerüljön bevezetésre, illetve a gyermekek védelmét szolgáló útburkolati jelek is felfestésre fognak kerülni. A bizottságunk támogatta és szakmailag javasolta a Városstratégiai Bizottságnak, hogy a Szent Flórián körút, Rumi út, Mátyás király utcai jelzőlámpás csomópont folyamatosan üzemeljen. Németh Ákos képviselőtársammal a tavalyi évben erről már egyeztettünk és akkor tettem egy javaslatot a Városüzemeltetési Osztálynak erre, viszont a magas energiaköltségek miatt ez a tavalyi évben nem volt kivitelezhető. Ugyanis tudni kell, hogy a 0-24-es üzemeltetés az duplájára emeli a költségeket. A baleseti statisztikai adatok indokolják ennek a bevezetését, ez az idei évben megszavazásra került a mi bizottságunk, illetve a Városstratégiai Bizottság által is. Ennek nagyon örülünk közösen Németh Ákos képviselőtársammal, mert közlekedési biztonság szempontjából ez nagyon indokolt. Dr. Stánitz Éva orvosigazgató asszonytól kaptunk egy tájékoztatót a koronavírus és az influenza járvány jelenlegi helyzetéről, ezt nem szeretném részletezni, a bizottsági jegyzőkönyvben ez megtalálható. A lényeg, hogy a higiéniai szabályok betartása továbbra is javasolt. Kaptuk egy nagyon átfogó betekintést az elmúlt időszak rendőrségi intézkedéseiről Dr. Koncz Gabriella rendőrezredes kapitányság vezető asszonytól, amit nagyon szépen köszönünk. Ez a napirendi pont, ez állandósul is a bizottsági üléseken, tehát mindig látjuk azt, hogy az elmúlt időszakban milyen rendőri intézkedések történtek. Mindenkinek megköszöntem az egész éves munkáját és Áldott Békés karácsonyt kívántam. Köszönöm szépen.

**Dr. Nemény András polgármester:** Köszönöm szépen elnök úrnak. Kecskés László elnök úrnak adom meg a szót.

**Dr. Kecskés László, az Egészségügyi Szakmai Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Én azt gondolom, hogy Koczka Tibor képviselő úr egy nagyon fontos kérdést vetett föl, nevezetesen az orvosi ügyelet kérdését, amely Szombathely város lakosságát és Vas vármegye lakosságának az egészségügyi biztonságérzetét nagymértékben érintő és befolyásoló probléma. Én szeretném részben egyetértve László Győző alpolgármester által elmondottakkal némileg kiegészíteni, miután a tegnapi Egészségügyi Szakmai Bizottság ülésen ezt a témát külön is tárgyaltuk. Köcse Tamás vezető mentőtiszt nem tudott részt venni egyéb elfoglaltsága miatt, ellenben írt egy részletes tájékoztatást, amiből néhány dolgot szeretnék kiemelni. December 1-én elindult az ügyelet, a tegnapi napig, mintegy 1000 fő ellátása történt, folyamatosan zajlik a háziorvosi szerződések kötése, mintha egy picit felgyorsult volna. A háziorvosok részéről az éjszakai ügyeletre nagyon kevés vállalás van és ez a legfőbb probléma. El kell mondani, hogy Vas vármegyében 140 háziorvos dolgozik és három ügyeleti helyszínen 90 darab szolgálatra lenne szükség. Minden további nélkül a háziorvosok el tudnák látni, még egy egész ügyelet sem jutna egy hónapban. Megköszönte az OMSZ a Markusovszky Kórház segítségét, amelyben 8 orvosi szolgálatot jelentett, többek között Dr. Márkus Csaba, a Magyar Orvosi Kamara Vas megyei elnöke is részt vett, miután egy behívható és egy tényleges ügyelet után másnap elment és letudott ügyeletet, ha jól tudom Körmenden. Én azt gondolom, hogy ezen lehetne egy picikét változtatni. A kórházban mindenki havonta legalább négy vagy hat nem hat órás, hanem egész napos ügyeletet lát el. Ne tőlük várjuk el, hogy még kisegítsék az ügyeletet. Az volt egy érdekes mondat ebből, ezt föl is olvasom, amit a Köcse Tamás leírt, hogy: Szombathely Megyei Jogú Város vezetésétől az jelentene segítséget, hogy a vele szerződésben álló háziorvosok nem csak a jogszabályban kötelezően előírt havi kettőször hat óra háziorvosi ügyeletet teljesítsék, hanem a sürgősségi ügyeleti szakaszban legalább havi egy éjszakai ügyeletet is vállaljanak. Ez a fajta együttműködés stabilizálhatná az ügyeleti szolgáltatást és megteremthetné az alapot egy év múlva a jelenlegi helyen való folytatáshoz. A szerződés szerint ez a helyszín csak egy évre van biztosítva. Én erről a helyről is tisztelettel kérem a szombathelyi háziorvos kollegákat, hogy tegyék meg azt, szerintem az orvosii lelkiismeretüknek is pozitívan érintené, hogy azt az egy éjszakai ügyeletet mindenki el tudja vállalni. Szerintem nem elfogadható, hogy egészségi állapot és kor és egyebekre való hivatkozással van, aki ezt elutasítja. Mert aki el tudja látni főidőben a saját háziorvosi praxisát az valószínűleg el fogja látni a havi egy alkalommal azt éjszakai ügyeletet. Mindazoknak, akik ebben idáig részt vettek, megszervezték és jelenleg folyamatosan zajlik, mindenkinek köszönettel tartozunk és többek között a kollegáknak, Országos Mentőszolgálatnak személy szerint Köcse Tamásnak. Köszönöm.

**Dr. Nemény András polgármester:** Köszönöm szépen elnök úr. A helyzet az, hogy persze megpróbálhatunk segíteni, csak ez már mivel nem nálunk van, más az alaphelyzetünk. Amikor nálunk volt, akkor ugyanúgy le kellett tárgyalni és kellett jutnunk egyfajta kompromisszumra most csak kérni tudunk. Kérjük mi is a szombathelyiek érdekében, de pont ez az, amikor nem nálunk van egy feladat, akkor kiesik a kezünkből az eszköztár és a megoldása. Természetesen, amit tudunk, azt meg fogjuk tenni ebben, mert a probléma az jogos én nem azt vitatom csak a lehetőség más. Ugyanúgy ahogy elnök úr is csak kérni tud egy ilyen esetben mi is ezt tudjuk tenni.

**Dr. Kecskés László az Egészségügyi Szakmai Bizottság elnöke:** Köszönöm szépen a szót. Teljesen így van, amit polgármester úr mond. Egyetlen körülmény azért van, hogy a várossal vannak szerződésben ezek a praxisok. Maga az ügyeletre semmi befolyásunk nincsen, de kiváló a kapcsolat egy csomó háziorvossal, a városvezetés talán egy picit tudna rájuk hatni ebben az ügyben. Én csak ezt kérem és semmi mást.

**Dr. Nemény András polgármester:** Én úgy veszem elnök úrnak a mondatait, hogy kérni tudunk, nyomást gyakorolni nyilván nem. Ez a leegyszerűsített dolog. Köszönöm szépen. Megadom a szót Bokányi Adrienn tanácsnokasszonynak.

**Bokányi Adrienn, a Gazdasági és Jogi Bizottság elnöke, tanácsnok:** Köszönöm a szót polgármester úr. Tisztelt Képviselőtársaim! Először is Illés Károly frakcióvezető úr nyitó gondolataihoz csatlakozva én is azt szeretném kérni, hogy ez a mai Közgyűlés ez a béke, a szeretet az egyetértés az advent és a karácsony jegyében teljen amennyire csak lehetséges. Én szeretném itt megragadni ennek jegyében az alkalmat arra, hogy több mint 4 éve dolgozunk már együtt itt ilyen körben önökkel, a városvezetés és az ellenzéki frakció tagjai és képviselői. Én azért szeretném megköszönni az önök munkáját mind a bizottsági üléseken mind a Közgyűlésen mind pedig azon kívül, amikor tudunk együtt dolgozni. Csatlakozva Ágh Ernő képviselő úr - aki most nincs itt -, az ő tegnapi informális pohárköszöntőjéhez, amit a Szociális és Lakás Bizottság ülése után tartott kis karácsonyi batyus összejövetelen mondott el, ahol megfogalmazta azt, hogy a maguk módján és a lehetőségeikhez mérten önök is próbálnak segíteni és hozzájárulni értékes módon, ott konkrétan bizottsági ülés munkáját említette képviselő úr. Nem tudok szó nélkül elmenni a hóhelyzettel kapcsolatos, illetve a síkosságmentesítéssel kapcsolatos eddigi felszólalások mellett. Én úgy gondolom, hogy az elmúlt 10 év folyamán egyébként december elején ekkora havazásra és többször egymás után ekkora havazással nem kellett találkozni. Szeretnék köszönetet mondani a magam részéről is a SZOVA Nonprofit Zrt munkatársainak, aki úgy gondolom, hogy az adott emberi erőforrás, illetve gépállományához mérten a legjobb munkát végezték el. Szeretnék köszönetet mondani a Kommunális és a Környezetvédelmi iroda vezetőjének és munkatársainak és persze Horváth Soma alpolgármester úrnak is. Én úgy gondolom, hogy tényleg az adott körülményekhez képest a kollégák a legjobb munkát végezték el, ez nem jelenti azt, hogy az egyéni választókerületemből ne érkeztek volna bejelentések akár városlakói, akár lakásszövetkezeti részről, de ezek nálam elsősorban zsákutcákat vagy éppen parkolókat érintettek, ahová értelemszerűen a sózás, illetve a kézi erős hólapátolás, mint az elsőrangú vagy másodrangú utak esetében, de itt is megtörtént. Utána megkaptam azokat a visszajelzéseket is, hogy látták is a multicarokat és a kollégákat, de ahogy eddig is említette alpolgármester úr, polgármester úr is abban az esetben, he ezeken a helyeken olyan nagy mennyiségű, mértékű autós forgalom nem jellemző, ahogy az a gyűjtőutakon mondjuk, akkor itt a sózást kövezően a valódi hóolvadás is egy kicsit lassabban történik meg. A síkosságmentesítés illetve a hótakarítási munkálatokat viszont összemosni Szombathelyen a havazás napjaiban zajló rendezvényekkel, elsősorban ez alatt a Finn mikulásnak a Szombathelyre érkezését értem, hát az semmiképpen nem elegáns és nem méltó az advent szellemiségéhez és hangulatához az, hogy Horváth Gábor képviselő úr a rendezvénnyel kapcsolatos Facebook bejegyzések és cikkek alatt is arra vonatkozó kommenteket írt, hogy ahelyett, hogy több, mint 1000 gyermek és egyébként az ő szüleik ezeken a rendezvényeken részt tudtak venni ahelyett, hogy síkosságmentesítéssel kellett volna foglalkozni a városnak és a városvezetésnek. Ez egy óriási csúsztatás és ezzel képviselő úr gyakorlatilag ennek a több, mint 1000 gyermeknek és szüleinek az örömét károsította meg vagy vette el, vagy kevert ebbe egy ilyen negatív felhangot, ami szerintem semmiképpen nem volt szerencsés. Képviselő úrnak is van kisgyermeke és úgy gondolom, hogy egy- két év múlva már valószínűleg a kis Gáborka is örülni fog annak, ha a Finn mikulás ideérkezik Szombathelyre és képviselő úr is és a családja is el fognak jönni és meg fogják tekinteni ezt a rendezvényt. Én nem hiszem, hogy másoknak az örömét meg kellene keseríteni, akik már most ebben az évben részt tudtak venni ezeken rendezvényeken. Ezt tényleg csak az advent és a karácsony jegyében mondom, ez nem volt teljesen elegáns és úgy gondolom, hogyha az adventnek és a karácsonynak a szellemiségét azt tényleg szem előtt akarjuk tartani és erre oda akarunk figyelni, akkor nem biztos, hogy szerencsés összemosni ezeket egymáshoz amúgy egyáltalán nem tartozó témákat. Köszönöm szépen.

**Dr. Nemény András polgármester:** Köszönöm szépen. Horváth Gábor képviselő úr rezzenéstelenül hallgatta vagy nem tudom, figyel-e közben. Nem figyelt? Vagy beilleszkedett oda a Közterület-felügyelet és útfelújítási csoportba. Hát fontos tervezni a jövőt.

**Mikrofon nélkül Horváth Gábor városi képviselő:** A Joulupukki látogatása nem zavart, ne mossuk össze a kettőt.

**Dr. Nemény András polgármester:** Azt csak így mondom, nyilván mi is látjuk a Facebookon, hogy az egyes képviselők mit írnak ki. Az, hogy nem reagálunk rá, az nem azt jelenti, hogy nem olvassuk. Én csak akkor vagyok szomorú, lehet engem is szidni, az teljesen legitim dolog, egy ellenzék mondja a véleményt, meg, hogyha szakmai, azt még el is tudom fogadni főleg, ha igaz. Minősítéseket azért nem szerencsés tenni, mert itt valójában nem engem minősít - mondjuk akár képviselő úr-, hanem polgármesteri tisztséget is. Ilyenkor mindig érdemes egy önvizsgálatot tenni, hogyha helyettesítsen Puskás Tivadar és szerencsésnek tartaná-e, hogy olvas bármilyen jelzőt vagy kicsinyítőképzőt vagy ilyesmit a polgármester úrral kapcsolatban, biztos nem. Én azt gondolom, hogy sokaknak az érzékenységét ez sérti, ettől érdemes szerintem tartózkodni, hogy ilyen típusú minősítéseket tegyünk. Mondjuk tegnap jött hozzám képviselő úr vagy kért valamit, teljesen mindegy, mit, hogy polgármester úr ezt, meg ezt szeretném kérni és akkor tudom, hogy a Facebookon meg a Bandika meg Bandita, meg ilyeneket ír. Én elviselem, mert szerintem nem engem minősít igazából, hanem aki ilyet ír, azt minősíti. Csak a polgármesteri tisztséget degradálja le ezzel és szerintem egy képviselő, ha nyilvánosan nyilvánul meg, mindig legyen tisztában vele, hogy ezt mások is látják. Szerintem önsorsrontó dolog ilyeneket csinálni. Lelke rajta képviselő úr. Megadom a szót Dr. Takátsné Dr. Tenki Mária képviselő asszonynak.

**Dr. Takátsné Dr. Tenki Mária városi képviselő:** Tisztelt Polgármester Úr! Tisztelt Közgyűlés! A SZOVA munkájával kapcsolatban. Síkosságmentesítés témában a belvárosban több lakossági jelzés érkezett hozzám. A SZOVA honlapját megtekintve megállapítottam azt, hogy a SZOVA honlapján mindössze a 2021, 2022-es évre vonatkozó Városstratégiai Bizottság határozata alapján erre az időszakra vonatkozó vezérigazgatói végrehajtási utasítás van fenn, ebből nagyon sok mindenre következtethetünk, hogy mivel kell a SZOVA-nak helyt állnia a hóeltakarítás és síkosságmentesítésben, de nem az aktuális évre vonatkozik. A 2022 és 2023-as évre, ami 2022 november 1-től szokott 2023 március 31-ig terjedni, nincs fönn a SZOVA-nak a honlapján. Kérem ezt pótoltassák! Polgármester úr intézkedjen, hogy a SZOVA gazdasági szervezet rakja már föl, hát az átláthatóság jegyében neki ezt föl kell tennie. Jobban tudnánk követni képviselők is és a lakosság is azt, hogy milyen géppark áll most pillanatnyilag rendelkezésre, milyen ütemezés, ez nagyon komoly anyag, ami hiányzik az adott mostani időszakra a SZOVA honlap felületéről. A fizetőparkolókban aztán elolvadt a jég és sikerült csúszásmentesen közlekedni az embereknek, de tény az, hogy hiányosságok mutatkoztak erre vonatkozóan. Láttam olyat, mert benne van a régebbi tervben, ott van, hogy a parkolóóráknál is csúszásmentesítést, síkosságmentesítést kell végezni. Egy lapáttal és a pénzt beszedő kollega ott beszedte a pénzt, de a lapát az csak lengedezett a levegőbe, tehát nem történt síkosságmentesítés sem az automata környezetében, csak megjelent a lapátos, de hát mivel hó nem volt, de síkosság volt, más eszközt kellett volna alkalmazni ott az órák körül is. Ennyit erről, szerencsére elolvadt a jég. A kátyúk. A kátyúzás is sajnos nem a legmegfelelőbb időben indult el a városban, mondjuk meg őszintén. Ez a kátyúzás nagyon, nagyon szükséges az útjainkra, hiszen, amik nem kerültek felújításra, azok sajnos kátyúsak. Jó lett volna, ha előbb indul, jó lett volna, ha még több belefér ebbe a programba mert az úgy nem megoldás, hogy a havat lapáttal ellapátolják és akkor beleteszi oda azt a forró anyagot. Nem tudom, mennyi ideig fagymentes. Egy kicsit megkésett ez a kátyúzási munkálat a városban nyilván voltak okai ennek a SZOVA-nál, nem mondom azt, hogy nem. Felhívnám a figyelmet arra, hogy minden képviselő, így én is megtettem az éves beszámolót. Az éves beszámoló a Szombathely honlapon szerepel. Sikerült a városban olyan előtervezett és már több éve jelzett közterületi dolgokat megoldani, amiben úgy érzem, hogy előre haladtunk. A csatornafedeleknek a felújítása még most is folyamatban van, biztos majd tavasszal fejeződik be. A csapadékgyűjtők részben sikeresen kitisztításra kerültek, de még van tennivaló ezen a téren. A Fő tér és környékének a kamera cseréje megtörtént, szinte csak a belvárosra korlátozódott a kameráknak a korszerűre cserélése. A motoros zajos közlekedés is a nyári időszakban közös összefogással, a rendőrséggel sikerült valamelyest csökkenteni, nagyon zavarta a lakókat. Még számos olyan dolog, a fák ültetése is azért megindult a belvárosban, de a tegnapi közmeghallgatáson azért hallottuk, hogy a parkokban, a Pelikánban a tűzoltóság előtti, Ady téri parkban is jó volna a pótlás. Én szeretném az egész éves munkám segítése tekintetében megköszönni jegyző úrnak, a Polgármesteri Hivatalnak, a városvezetésnek, a bizottságoknak, az önkormányzati cégek dolgozóinak és akik közreműködtek velem, hogy a munkát el tudtuk végezni és olyan beszámolót tudtam letenni az éves munkámról, ami feltétlenül kellő tájékoztatás a lakosok részére. Még egy dolgot azért hadd mondjak, hiány volt abban, hogy a tervek elkészítése a belvárosra, a játszóterek, az utak, járdák, a fizetőparkolók felületének felújítására polgármester úr megszakadt a tervezési folyamat. Nagyon veszélyes ez, hiszen mindkét frakciónak ugyanaz az az azonos elve van, hogy ezekre nagyon oda kell figyelni és a jövőben ezt fő programként kell kezelni. Én azt hiszem, hogy mindkét frakció egyetért ebben. Na most, ha ezekhez nem lesznek tervek - minden év elején be szoktam adni a költségvetéshez a javaslatomat - 24 tervezési javaslat volt benne, és egyik sem indul be. Ez nagyon veszélyes folyamat, hogy csak lakótelepekre figyelnek a tervezésben, mert a tervezésben a belvárosra is kell figyelni, mert ha ezek nem leszek készen, akkor a belváros nagyon, nagyon lepukkadt helyzetbe fog kerülni és a bejövő pénzek, ha nem arányosan lesznek költve a belvárosra, akkor le fognak romlani ezek a felületek. Felhívnám a figyelmet egy nagyon rossz felületre. Összevonom. Többször jeleztem a Városüzemeltetési Osztályon, hogy a Fő tér és Hefele Menyhért közötti Spar bevásárlóközpontnak az útvonala rendkívül balesetveszélyes kerékpárosokra, gyalogosokra. Ugyanúgy balesetveszélyes a Fő tér, Belsikátor és Berzsenyi tér közötti Belsikátornak a Berzsenyi tér felöli nagy tere, az is balesetveszélyes, nagyon nagy szintkülönbségek vannak ott is ezeket a térköveket a helyére kell tenni meg kell szűntetni ezeket a szintkülönbségeket. A gyalogosoknak rendkívül veszélyes. Ez nem is egy sima felújítás, hanem bizony egy nagyon komoly odafigyelést igényel és ha ezt nem végezzük el, akkor itt előbb utóbb balesetek lesznek, főleg itt a síkosságban nem is lehetett itt közlekedni, mert annyira duplán veszélyes volt ez a város szívét képező térkővel burkolt szakasz. Ne büntessenek engem azzal a belváros képviselőjeként, még van egy évünk, hogy elkészült a Berzsenyi tér az előző ciklusban a Széchenyi utca a Szily a Hollán, ne ezt hozzák fel mindig, hogy ez akkora költség volt, hogy a belváros most hallgasson el. Nem tudok elhallgatni, ezekkel a felületekkel törődnünk kell, a közterületekkel ugyanúgy törődnünk kell, mint a város többi részével. Köszönöm szépen.

**Dr. Nemény András polgármester:** Köszönöm szépen képviselő asszony. Senki nem akarja elhallgattatni, szerintem nem is hagyná amúgy sem, tehát én azt remélem, hogy ezt a frakcióban is mindig megteszi, mert szerintem úgy fontos, hogy az ember mindenhol mondja a véleményét. Én úgy képzelem, hogy bizonyára mondja is. Amit mondott pozitívumot, azt köszönjük, ami észrevételeket tett, azt pedig figyelembe fogjuk venni, különösen ezeknél a szakaszoknál, ahol mi magunk is tapasztaljuk, hogy vannak olyan részek, amiknek muszáj a rekonstrukcióját valamilyen módon elkezdeni vagy helyreállítani. Megpróbáljuk megoldani őket sorban. Megadom a szót Putz Attila elnök úrnak.

**Putz Attila, a Kulturális Oktatási és Civil Bizottság elnöke:** Köszönöm a szót polgármester úr. Tisztelt Közgyűlés! Hát most áhítattal is szeretném jelezni, hogy 2022 február 15-én volt egy ígéret Hende Csaba részéről, hogy a zanati utcákra 35 millió forintot biztosít az ottani családoknak és ez a pénz a város számláján lesz még tavasszal és tavasszal elkezdődhetnek a munkák. Hát sajnos nem jött meg, talán karácsonyi ajándéknak még esetleg. A Joulupukki, az nem hozta meg, próbáltam kérdezni, de nem hozta magával a pénzt, úgyhogy karácsonyra bízunk benne, hogy talán megérkezik. Én úgy gondolom, hogy a kötelező elmondás után a Trafiboxra is rátérnék. A Trafibox és a gyalogátkelő, amire viszont 34 millió forintot biztosított az országgyűlési képviselő úr, amit alapvetően köszönünk, csak ezzel megint egy olyan probléma van, hogy nem a városnak biztosította ezt támogatást, hanem a Közútnak biztosította. Ami miatt most egy csomó munkát adott pluszban mind a Közútnak mind a Polgármesteri Hivatalnak, aminek biztos nagyon örül mindenki, hogy dolgozhatnak az országgyűlési képviselőnek, de szerintem sokkal egyszerűbb lett volna, hogyha ezt a pénzt a városnak utaltatja át. Legalább tudtam volna mondani azt, hogy a 35 millióból valamit visszaadott, de nem akarta ide utalni. Emiatt egy csomó munkát adott mindenkinek és elmondhatom, hogy a szeptemberben megszavaztuk a zanati Trafiboxra - amit én kiharcoltam, meg elintéztem, meg végigegyeztettem a rendőrséggel, a bizottsággal - szeptemberben megszavaztuk ennek az összegét, ez azt jelenti, hogy október, novemberben ezzel már tudtunk volna foglalkozni, illetve most már közel lenne az, hogy ténylegesen az a Trafibox is elkészül vagy kiépítésre kerül. Sokkal egyszerűbb volt most így valakinek politikai okok miatt az, hogy ad egy csomó munkát nagyon jó szakembereknek és két hónap késedelmet okoz ezzel mind a két dologban. A gyalogátkelőnek a tervei is nálunk voltak, neki tudtunk volna állni azonnal. Egyszerűen ez érthetetlen számomra, de egyértelmű, hogy nem az a cél, hogy a zanatiaknak minél jobb legyen, hanem az a cél, hogy ebből politikai ügyet tudjon valaki faragni, amit meg is tesznek. Amiről szeretnék beszélni mindenképp, az a tegnapi közmeghallgatás. Történelmi csoda történt az én négy évem alatt, mióta részt veszek, minden alkalommal volt a körzetemmel kapcsolatos nem egy, több panasz a lakosság részéről. Sőt a képviselőtársaim, akik régebb óta képviselők elmondják, hogy az előttem lévő kilenc évig fideszes szférában is minden alkalommal volt a körzetemben panasz. Elsődlegesen a FALCO vagy a hajléktalan kérdés, a zanati közlekedés az egyéb más közlekedési problémák miatt. Kérem szépen, tegnapi nap nem jött egyetlen a körzettel kapcsolatos lakossági panasz sem. Én úgy gondolom, hogy ez annak tudható be, hogy mindig mindennel foglalkozom én magam is, illetve a városvezetés is mindennel foglalkozik. Talán a lakosok így látják, hogy dolgozunk és nem kell nekik pluszban közmeghallgatásra eljönni és itt is elmondani a problémáikat. Nagyon sok probléma megoldódott ebben a négy évben, amelyek 15, 20 éves problémák voltak. Zavarták a lakókat, nem sorolnám föl, mert kevés az idő most ezeknek. Arról beszélnék, hogy természetesen van feladat a körzetben, nagyon jól tudom én is, a városvezetés is itt a FALCO környezetterhelés a hajléktalanszálló kérdése, de mind a két problémánál sokkal kevesebb panasz érkezett az utóbbi időkben a Közterület-felügyelet beszámolójában is ez egyértelműen kiolvasható. Van feladat a Sólyom utcai forgalommal, az Éhen Gyula lakótelep utcáival, de mindennel foglalkozunk, sőt az Éhen Gyula lakótelepen 6 utcának a felújításának a tervei elő vannak készítve. Én úgy gondolom, hogy ez lehet az oka annak, hogy nem történt az, mint nagyon sok éve a közmeghallgatáson, a lakosoknak be kellett jönni és panaszkodni itt a Polgármesteri Hivatalban. Síkosságmentesítésre még annyit visszatérnék, hogy nekem is rengeteg panasz vagy jelzés van - egy mondat még és befejezném - az Éhen Gyula lakótelepen, a mellékutcák nincsenek takarítva, egyáltalán nincs takarítva így jött a jelzés. Én körbe jártam, minden fő közlekedési út le volt takarítva aznap, ahol buszok járnak vagy a Kötő utca, ami fő közlekedés út, ki volt takarítva a mellékutcákra a harmadik nap esett sor, mint minden máshol a mellékutcákra, mivel a síkosságmentesítési tervben ez szerepelt. Ezt mindenkinek be kell látni, egyszerűen nem lehet mindent megoldani. Nagyon szépen köszönöm.

**Dr. Nemény András polgármester:** Köszönöm szépen elnök úr. Én látom, hogy ezt nem fogja föladni, nagyon helyesen megpróbálja ezt a pénzt, amit megígért Hende Csaba konkrétan és szó szerint a zanati utakra és amit önkormányzat kifizetett az visszaszerezni, hogy utána más útra tudjuk fordítani, ezt meg is meg is beszéltük, ezt a Kétrózsa-közre fogjuk azonnal fordítani. Zanati képviselőként küzd egyébként egy másik körzet utcájáért, ezt én méltánylom akkor is, ha túl sok reményt nem fűzők hozzá. Én is olvastam a képviselő úrral folytatott interjút a nyugat.hu-n én azt gondolom, hogy nem segít a városnak az, hogyha személyeskedésre személyeskedéssel reagálunk, én semmiképpen nem fogok ilyet tenni. Ez méltatlan lenne. Amikor olyan ténybeli állítások hangoztak el, amik a közpénzek felhasználására vonatkoztak, itt a kerékpárútra gondolok, azt már megválaszoltuk. Csak abban az esetben érdemes felfrissíteni a képviselő úrnak az emlékezetét, hogy nem lehetett volna gyorsabban megcsinálni ezt a kerékpárutat, mert azt a részt kihagyta a történetből, hogy a GYSEV Zrt felülvizsgálat során jelezte, hogy visszavonják a kezelői hozzájárulást, mert ők maguk végeztek el olyan munkálatokat ott a vasúti sínek korszerűsítésénél, ami miatt újra kellett tervezni az egészet, amit az önkormányzat saját költségén haladéktalanul elvégzett és a közbeszerzést is egyből kiírtuk úgy, hogy nem volt meg hozzá még a forrás, mert a tervezői becslés alapján egy magasabb összeg lett volna. Ez nem szokványos, de mégis megtettük, az önkormányzat plusz pénzt tett bele ebbe a történetbe, kiírta a közbeszerzést egyből és az, hogy közben változott a helyzet és jobb áron tudtunk kivitelezőt találni, ennek örültünk és a munkát azonnal elvégeztük. Valójában szó nincsen róla és egy pillanatig sem volt olyan, hogy mi bármit is visszatartottunk volna, soha nem tettünk ilyet. Egyszerűen a GYSEV, ami állami tulajdonú részben, új helyzetet teremtett és ezért kellett újra terveztetni, ahol nem vártunk már állami segítséget a projektben, erre nem volt pénz, önkormányzati pénzből megvalósítottuk. A hír igaz, csak nem fosztogatnak, hanem osztogatnak ebben az esetben, ahol az önkormányzat tette hozzá valójában a pénzt. A többire is tudnék reagálni, de azt gondolom, nem vinné előbbre a város ügyét, úgyhogy én Boldog karácsonyt kívánok Hende Csabának, gyűlöletmentes békés karácsonyt, szeretném, egyszer tapasztalja meg az valójában milyen biztos, hogy csak jobbá teszi őt is mind ez. Megadom a szót Melega Miklós képviselő úrnak.

**Dr. Melega Miklós városi képviselő:** Tisztelt Polgármester Úr! Tisztelt Képviselőtársaim! Egyrészről a tegnapi közmeghallgatáson is elhangzott kritika azzal kapcsolatban, hogy Szombathely belvárosában milyen út állapotok, milyen járda állapotok vannak helyenként. Az előbbiekben Dr. Takátsné Dr. Tenki Mária hozott szóba egy olyan témát, amit én is már évek óta szomorúan szemlélek, ez itt a Hefele Menyhért utca környéke és a Belsikátornak a Megyeháza felé eső része. Arra elsétálnak, akkor láthatják, hogy milyen állapotok vannak ott, olyan szinten megsüllyedt a mélygarázs miatt ott a burkolat több helyen, hogy szinte sáncok húzódnak. Ami egyrészről nekem szombathelyiként szégyen a város szívében, ahova jönnek a turisták, ilyen balkáni állapotokkal kell szembesülni évek óta és várjuk, hogy valami történjen. Egyébként nem lenne szerintem ez egy olyan nagy költségű munka, fel kellene szedni ezt a díszburkolatot, alá kellene tölteni valamilyen anyaggal és utána visszahelyezni. Azt gondolom, hogy ezt házi kezelésben is meg lehetne oldani. Ez csak az egyik része, hogy néz ki esztétikailag. Én ott több alkalommal tanúja voltam balesetnek. Egy alkalommal egy idős néni esett el rajta a karnevál idején, mi segítettük fel, egy alkalommal egy másik hölgy esett el, mentőt kellett hozzá hívni, egy harmadik alkalommal egy, az intézményünkbe érkező látogató esett el és vérző orral jött be az intézménybe, mert megbotlott. Kivételesen nem a díszburkolaton botlott meg, hanem a Levéltár mögötti hátsó részen, ahova bejárnak parkoló autók, nagyon lassítva mernek csak menni, mert a beton is megvan már törve, illetve az aszfalt burkolat és az autóknak leütődik a hátulja, amikor lemennek. Az lenne a kérésem - és ezt karácsony szellemiségében és ezt nem kritikaként fogalmazom meg ez egy kérés, - hogy ne legyen ez egy pusztába kiáltott szó, legyenek szívesek megvizsgálni ennek a lehetőségét, ezek nem akkor nagyságrendűek, amit egy megyei jogú város számára kezelhetetlen költséget jelentenének. Valamilyen technikai módon megvizsgálni, hogy ezeket a problémákat a legkritikusabb helyeken kezeljék. Ez a belvárosnak hosszú évek óta húzódó problémája, csak támogatni tudom a képviselőasszonynak a felvetését. A másik probléma, az a kerékpársávokkal kapcsolatos. Én nap mint nap ilyen télidőben is kerékpárral közlekedem és látom azt is, hogy sokan vannak, akik nem tehetik meg, hogy gépjárművel közlekedjenek, vannak olyan szülők, akik a kisgyereket a gyerekülésben viszik és polgármester urat szeretném meginvitálni, hogy csak egyszer üljön biciklire és jöjjön végi mondjuk az Evangélikus templomtól az Óperint utcán a Főt térig, itt végig a Hefele Menyhért utcának ezen a fellazult kövezetén, ahol zörögnek a betonkockák és meg is vannak süllyedve. Egy megrázó élményben lesz része, azt garantálom. Sajnos odáig jutottunk, hogy - kátyúzás is nagyon időszerű lenne - amit a 19. században velocipédekre mondtak, hogy csontrázó, az most itt sajnos a 21. században is valósággá válik. Képtelenség néha végig menni a biciklisávokon és olyan kerülőket kell tenni, ami azért balesetveszélyes, mert a hátulról jövő autók elé kanyarodnak ki a biciklisek. Én nagyon kérem, hogy a Hefele Menyhért díszburkolatát, illetve lehetőség szerint az Óperint utcának a biciklisávját, ami az Evangélikus templomtól a Gazda Áruház irányában vezet, legyenek szívesek megnézni, mert ott szintén kis ráfordítással elég komoly javítást lehetne elérni. Köszönöm szépen.

**Dr. Nemény András polgármester:** Köszönöm szépen képviselő úr. Az utolsó mondatával vitatkoznék csak, hogy kis ráfordítással, sajnos ezek általában olyan rossz állapotúak, hogy megoldás valójában az útfelújítás lenne. Sok éve, évtizede, akkor inkább azt mondom, több évtizede és akkor nem kell magára vennie az előző ciklusban senkinek sem vagy mindenkinek inkább úgy mondom, korábban sem voltak rendes útfelújítások. Mi az útfelújításokban hiszünk inkább, amennyi pénz van, akkor a teljes útszakaszt megújítani. A Paragvári utcát is azért gondoltuk, hogy fontos, mert egyszerűen nem lehet a kátyúzással megoldást találni, főleg egy ilyen nagy forgalmú útnál. Ezeknek az utaknak is a megoldása az lenne, amit mond képviselő úr. Ettől függetlenül, hogy ez nem tud megtörténni, meg fogjuk nézni, ha tudunk rajta javítani, javítunk, de lehet, hogy a Hefele a 100 milliós nagyságrendet is eléri. Ön, amit kicsinek gondol, az igazi megoldás, az nagyon sokban kerül. Ha van értelmezhető megoldás, kevesebből ugyan, nem hosszú távú, de mégis orvoslás a problémára, akkor azt meg fogjuk tenni. Ilyen szempontból épp úgy fontos higgye el nekünk a város minden része, a városlakók ugyanúgy átmennek az összes ilyen úton és ugyanúgy jelzik felénk. Nincsen ilyen típusú különböztetés. A város minden részében, akár az összes útját a most feljavítottak kivételével fel kellene újítani, hogyha rendelkezésre állna forrás, akkor ezt meg is tennénk. Értem, hogy miért mondják, mert az előző ciklusukban ellenzékként mi is ezt mondtuk különböző összefüggésekben. Emlékszem rá, én is mondtam Puskás polgármester úrnak, hogy valamelyik utcán, amíg végig mennek, addig imádkozni kell az embereknek, ha a templomhoz mennek, hogy ne essenek el, mert elkezdenék az utca elején az imát, mert olyan rossz a kockaköveknek az állapota és egészen egyszerűen nem lehet végig menni rajta. Higgye el, így volt ez korábban is, csak mondom, mi arra koncentrálunk, hogy teljes mélységben újítsunk fel utakat, mert ennek látjuk igazán értelmét, a többi az mindenképpen maszatolás lesz, a kátyúzás is, akárhogy is van. Melyik kátyú mikor volt. Volt-e már két hónapja, vagy csak most, amikor a fagy meg a jég kiszedte az utakból a tömést. Ezt most nem tudom megmondani, de az biztos, hogy most nem lehet olyan minőségben javítani az utakat, mint ahogyan kellene, de ez mindig is így volt. Rengeteg kátyú most keletkezik, és azért keletkezik, mert összeségében rossz az utaknak az állapota és szerintem sosem volt teljesen elvárható, hogy ezt az önkormányzat oldja meg magától, mert ennyi forrás soha nem állt rendelkezésre az önkormányzatnak. Ha az Uniós programokból vagy a Modern Város Programból erre lehetett volna költeni és ezt mondta volna aktuális a kormány, hogy erre fog forrást adni, mint ahogy Ipkovich György is annak idején azzal próbálkozott, egy forint önkormányzat, egy forint állami támogatás és akkor nagyobb nagyságrendet tudunk felújítani. Később gondolom megpróbálták a Modern Városok Programba betenni az utakat, csak ezek szerint nem lehetett. Egyszerűen ez a nagyságrend hiányzik abból, hogy megújításokat tudjunk csinálni. Most már tényleg nincsen nálunk a gépjárműadó se, évi 300 millió forint – nem minősítem, hogy mit mondott rá az országgyűlési képviselő - azt gondolom, hogy összeségében az 5 év alatt 1,5 milliárd, abból azért már nagyon komoly tételeket meg lehetne újítani és ez ment megint a semmibe. Ezek lennének alkalmasak a kátyúzásokra is, ha így vesszük. Nincs könnyű helyzetben egy önkormányzat, ha fejlesztési forrásokat akar allokálni útfelújításokra. Nem csak Szombathelyen, hanem sehol se. Mi ezért döntöttünk úgy, hogy a legnagyobb forgalmú utakat próbáljuk felújítani és a legrosszabb állapotúakat, ahol keresztmetszet találkozik, azok voltak a felújítási sorrendben az elsők. Ezt látják ebben a ciklusban, lehet többet persze, szeretnénk sokkal többet, a következő évre is megvan a tervünk. Majd látni fogják kellő időben. Megadom a szót, ki nem szól még, elsőnek Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás):** Tisztelt Polgármester Úr! Tisztelt Közgyűlés! Először bizottsági elnökként szeretnék szólni és utána lesz a rendes. A síkosságmentesítési terv miatt Dr. Takátsné Dr. Tenki Máriának reagálnék. Megnéztem, nagy nehezen megtaláltam valóban a 21-22-es terv van fent, magam sem tudom miért, de jó hírem is van. Igazándiból ez a terv van most is, leszámítva a Szent Quirinus utcát, az jött hozzá. Ennyi az összes differencia az általunk októberben elfogadott síkosságmentesí terv meg ez között. Meg fogjuk kérdezni, hogy miért nem sikerült kicserélni, mert mondom, októberben elfogadtuk. Ennyi az egész. Az év utolsó Közgyűlése van, ilyenkor valamilyen szinten a számvetésé és a lehetőségé az időszak. Azt gondolom, hogy érdemes azért visszatekinteni erre az évre városfejlesztés városstratégiai szempontból is.

**Dr. Nemény András polgármester:** Ez még bizottságiként?

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Nem már váltok is. Köszönöm. Egyébként bizottsági témákat is érinteni fogok, de nem érdekes, mert úgy is tervezetem, hogy ez az 5 percemből pontosan ki fog menni. Bizottsági elnökként meg a Városstratégiai Bizottság régebbi tagjaként is azt mondom, hogy egy nagy felelősségű bizottság, amelyikben közösen dolgozhatunk képviselőtársaimmal és a külső szakértőkkel. Szerte ágazik az a terület, amivel foglalkozunk és mindig a legnagyobb viták meg kérések a forgalmi rend változások körül vannak és azt kell, hogy mondjam, hogy én viszont az adventhez illeszkedő hangnemet próbálom ebben megütni. Az összes képviselővel jó volt a kapcsolat e tekintetben. Nem engedtünk sosem olyan javaslatot a bizottság elé, ami szakmailag nem volt megalapozott, az 5. emelet nem mondta azt, hogy oké és mellette bármelyik egyéni képviselő nem adta rá az áldását nem egyeztette le a lakossággal, nem volt úgy. Azt gondolom, hogy ez egy nagyon példamutató és jó gyakorlat, ezt a jövőben is így fogjuk folytatni. Döntöttünk sporttámogatásokról a bizottságnak a delegált joga, hogy döntsön a sportegyesületek támogatásáról. Én büszke vagyok arra, hogy egy olyan rendszert sikerült kialakítani, amiben nem az a visszajelzés, hogy valaki elégedetlen lenne. Igyekszünk mindenkit abban a mértékben támogatni, amilyen teljesítményt letesz, figyelembe vesszük, hogy hányan sportolnak ott, ezt a valóságban ellenőrizzük, az iroda munkatársai ezt nézik. Büszke vagyok arra az útfelújítási tervre és programra, amit a bizottság elsősorban Dr. Horváth Attila alpolgármester úr előterjesztésében tudott tárgyalni. Azt gondolom, hogy igen, persze lehet találni, és egyetértek Melega Miklóssal, mert lehet találni sok-sok rosszat, de mi igyekszünk mindig a jót meglátni, ami már kész van és amivel majd 50 év múlva vagy 20 múlva kell csak foglalkoznunk, mert kész. Ez nagyon- nagyon megnyugtató, hogy az elmúlt időszakban rengeteg olyan útfelújítást sikerült megvalósítanunk, amire még mi magunk sem mertünk gondolni. Úgy, hogy ráadásul a Top-os források még meg sem érkeztek. Ugyanebbe a körbe tartozik az a járdafelújítási program, aminak épp az utolsó leghosszabb szakaszát Németh Ákos tanácsnok úr körzetében sikerült - a Szent Flórián utcában - megtenni. Fel sem tudnám sorolni, hogy a városban hány helyen voltak járdafelújítások erre is nagyon büszke vagyok. Egy egyéni képviselőnek a saját körzetére is nagyon kell figyelni és azt kell, hogy mondjam, fejlesztések tekintetében a déli városrész a korábbi - kimondhatjuk, hogy teljes elmaradottságból - valamilyen szinten előrelépett, nem is kicsit. Történelmi értékű az a fejlesztés a bölcsőde miatt, ami a déli városrészen megvalósul, ekkora fejlesztésre szerintem a Csinger Péter vezette csatornázási munkálatok óta nem volt példa. Ugye 600 millió forint, az nagyon komoly pénz, viszont a városnak a legmodernebb bölcsődéje fog megvalósulni a déli városrészen. Kifejezetten boldogok vagyunk és nagyon örülünk neki. Közismert és tudható volt, hogy nagyon komoly fejtörést okozott 8 hónapon keresztül a déli városrész lakóinak, hogyan közlekedjünk a híd hiányában. Most elmondhatjuk, hogy a város legszebb hídja a mienk. Legjobb állapotban lévő és környezete is olyan lett, amit álmodtunk. Ez megint olyan, hogy köszönjük innen is természetesen a kormánytámogatást, de köszönjük azt a kiállást - most déli városrész lakóként beszélek, - amit a városvezetés tett azért, hogy az a híd legyen megcsinálva, amelyik az állapota alapján a legeslegrosszabb állapotban volt már 16 óta Szombathelyen és nem sikerült eltántorítani senkit attól, hogy ez a híd kerüljön felújításra. Nagyon örülök annak, hogy sikerült felújítanunk a Zarkaházi kastélyt, az is nagyon régi probléma volt már, hogy vizesedett az a szegény épület és most ez a legmodernebb technika alkalmazásával véget ér. Nagyon örülök annak, hogy a Fúvószenekarnak otthont adó Szőlősi klub is megújulhatott meg az ottani nyugdíjasklubnak otthon adó klub is megújulhatott. A végére hagytam a gyöngyszemet, a Szedreskertet, ami a városrész programjainak a központját jelenti. Az összes fejlesztésre elmondható, hogy mindegyikben volt külső forrás, volt benn Uniós forrás, meg volt bent kormányzati forrás, melyikben mi. Egyik sem valósulhatott volna meg a város hozzájárulása nélkül. Összevonom polgármester úr. Egyetlenegy olyan felújítás sem volt a déli városrészen, amelyhez ez a Közgyűlés, ez az önkormányzat, ez a városvezetés ne tett volna hozzá forrást. Mikor mennyit, a hídnál nagyjából a kétharmad részét tette hozzá, ez több mint 200 millió forint volt, Szedresnél nagyjából 10-15 millió forint, Szőlősi klubnál a végén már nem is tudom, szerintem meg is dupláztuk ott is egy húszas hozzáment az eredetileg megadott 20 millióhoz. A körzet lakói nevében szeretném ezt most itt az utolsó Közgyűlésen megköszönni polgármester úrnak meg a tisztelt Közgyűlésnek. Én az gondolom, hogy nagyot léptünk előre, nyilván lenne még mit tenni, meg lesz is még mit tenni a következő időszakban is, de én azt hiszem, hogy ilyen mértékű fejlesztésre amire 2023-ban sikerült forrásokat alukálni részben munkát beletenni erre nagyon régen nem volt példa, úgyhogy köszönjük szépen.

**Dr. Nemény András polgármester:** Köszönöm frakcióvezető úrnak a dicséret is meg a munkát is. Én most a bölcsőde átadásnál nagyon örülök, hogy szerintem az egyik legfontosabb dolog, ahol bölcsőde van, gyerek van, ott van jövő. Ráadásul nagyon gyorsan meg fog történni, egy év múlva állni fog, már most vannak jelentkezők, akik oda fogják beadni a gyerekeiket. Szerintem ez az igazi jövőképe a városrésznek az összes többi munka mellett. Aztán persze mondhatjuk itt egymásnak, hogy milyen nagyszerű munkát végeztünk, majd az igazság pillanata az június 9-én fog eljönni és nyilván mind a ketten vállaljuk érte a felelőséget. Gondolom én, a másik oldalon is így van, hogy a képviselő, aki a választókerületi elnök és vállalni fogja a felelősséget, az eredménnyel bármi is legyen így vagy úgy. Én biztos, hogy le fogom vonni a tanulságot, hogyha az eredmény olyan lesz, ami engem negatívan minősít, akkor én el fogok köszönni, remélem ugyanez lesz a másik oldalon is, ha ez az eredmény bekövetkezik fordítva. Meglátjuk, messze van még ez, de azt gondolom, hogy mi bármit is mondunk, a választók fogják megmondani az igazságot. Megadom szót Horváth Gábor képviselő úrnak.

**Horváth Gábor városi képviselő:** Tisztelt Polgármester Úr! Tisztelt Képviselőtársaim! Második felszólalásomban egy kicsit visszatérnék a kátyúzásra, a november 30-i Közgyűlésen már említettem. Azon héten hétfőn, kedden kátyúzott a SZOVA Herény városrészen, aztán itt a Közgyűlésen felsoroltam, hogy hol vannak azok a kritikus pontok, ahol kértem a beavatkozást. Aztán a december 2-i havazás után hétfőn, kedden megjelentek Kámonban és ott rengeteg üzenetet kaptam, hogy a jégbe dobják a hideg aszfaltot és ez semmit nem ér és ott veszekedésig fajult a dolog. Írtam az építésvezető úrnak, hogy hol kellene még ezt a kátyúzást pótolni, most főleg, hogy elolvadt a hó, ezt azért most is bemondom: a Szent Imre herceg utca 131. és 143. között nagyon szépen kérem, hogy a karácsonyi ünnepekig csinálják meg a kátyúzást, mert kráterek vannak és a Békeffi Antal sétányon is van egy óriási nagy kráter. Ezeket mind kérem. Szeretném megköszönni a Városüzemeltetési Osztály, a kommunális iroda együttműködését. Tudom, hogy nem vagyok sokszor egyszerű eset, meg vannak erősebb habitusú polgárok is, aki keresnek engem és közmeghallgatásra is jönnek. Bizony, ahogy elnök úr mondta, hát a forgalmi rendváltozások és a tábla kihelyezésekkel kapcsolatban igenis szakmai álláspontot a lakosságnak tudomásul kell venni. Olyan, hogy egy utcában teljes hosszban mindkét oldalon várakozni tilos tábla kerül kihelyezésre, ahol egyébként az egyik oldalon várakozási sáv van, ehhez én nem tudok hozzájárulni, meg a szakmai stáb sem tud hozzájárulni, meg sok várakozó és lakosság sem tud hozzájárulni. Egyrészt türelmet kérem a lakosságnak, másrészt még egyszer köszönet és hála az elvégzett munkáért. Természetesen szokásomhoz híven jövő héten meglátogatom az irodát és egy kis ajándékkal kedveskedek, hogy megköszönjem a munkájukat. Köszönöm szépen.

**Dr. Nemény András polgármester:** Köszönöm szépen képviselő úr. Értem mire gondolt, amikor azt mondta, hogy nem egyszerű eset. Számomra ez felfoghatatlan. Megadom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Tisztelt Polgármester Úr! Tisztelt Közgyűlés! Az előző Közgyűlésen ezt a témát nem szerettem volna még előhozni, inkább előtte nap írtam egy e-mailt. Nem szerettem volna botrányt csinálni, most sem ez a célom így karácsony előtt. Viszont a kedélyeket biztos, hogy fel fogja borzolni. Több lakossági, illetve szülői megkeresést is kaptam. Köztudott, hogy az Aranyhíd EGYMI szakmai felügyelet alatt működő és a KLIK fenntartásához tartozó Micimackó óvoda az egyik szívügyem. November 29-én írtam egy e-mailt Fodor István tankerületi igazgató úrnak, illetve Varga Béláné igazgatóhelyettesnek és Lendvai Katalinnak, az Aranyhíd EGYMI vezetőjének azzal kapcsolatban, hogy a Micimackó óvodában lévő hidroterápiás uszoda 2020 óta nem üzemel. Első körben a COVID miatt zárták be, a fenntartó a KLIK az energiaválságra, illetve a magas energia árakra hivatkozott. Most pedig egyértelműen forrás hiányra hivatkoznak. Köztudott, hogy a hidroterápiás rehabilitáció és gimnasztika jótékony hatással van a gyermekekre, hiszen a víz bőrrel történő érintkezése ez folyamatosan stimulálja az idegrendszert. Maga a mozgásforma és a vízben történő elhelyezés optimálisan ellazítja az izomzatot, a mozgásforma pedig fejleszti. Köztudott, hogy beteg, sérült gyerekekkel foglalkoznak a Micimackó Óvodában. Én azt kértem Fodor István Tankerületi igazgató úrtól, hogy üzemeljék be ezt az uszodát. Információm szerint ennek a fenntartási költsége éves szinten 2,2 millió forint, ez tartalmazza a vegykezelést és a tisztitószereknek a költségét. A szakember a jelenlegi humánerőforrás állományból kiképezhető vagy pedig külsős céget uszodatechnikai céget meg lehet bízni a víznek a megfelelő vegykezelésével. Ráadásul azt is megírtam tankerületi igazgató úrnak, hogy külsős intézmények részére is van igény arra, hogy az intézmény foglalkozásokon túlmenően pénzért, tehát fizetnének érte, igénybe vennék az uszodát, ezzel is csökkentve az uszodának a fenntartási költségeit. Több, mint két hete írtam ezt az emailt, a mai napig nem érkezett erre válasz, pedig nagyon várom és én nyitott vagyok mindenféle együttműködésre vagy akár közösen próbáljuk megoldani ennek az uszodának a megnyitását. A három év alatt az uszodában lévő víznek a felszíne most már beopálosodott látszik, hogy elindult egyfajta algásodási folyamat nincs megfelelő klór mennyiség már az uszoda vízében érezni már a penészesedésnek a szagát is. Azt gondolom, hogy egy ilyen uszodának a működése egy ilyen intézményben nélkülözhetetlen és nem hagyhatjuk, hogy a nemrég felújított Micimackó Óvoda épületében lévő uszoda az enyészeté legyen. Ez nem járja és hozzáteszem néhány a városunkban működő szintén KLIK fenntartása alatt lévő iskolából is kerestek meg szülők azzal a problémával, hogy a szociális kisszolgáló helyiségek áldatlan állapotban vannak. Sok esetben a gyerekek már be sem mernek menni elvégezni a dolgukat mert olyan állapotok találhatók. 2023-ban most már elvárható lenne az, hogy minden iskolában legyen WC papír, egészségügyi papír legyen folyékony szappan legyen a kéz szárítására vagy törlésére szolgáló eszköz, de sajnos nincsen. Én megértem azt, hogy a KILK-nél spórolni kell az évvégi prémiumra, de én azt kérem, hogy ezt ne a szombathelyi gyermekek, főleg ne a sérült, beteg gyermekek kárára tegyék. Ebben kérem majd polgármester úr segítségét, közbenjárását is, hogy legalább egy választ kapjunk, egy válaszra méltassanak minket ez ügyben. Hóeltakarítás, síkosságmentesítés. Én is tapasztaltam, több pozitív lakossági visszajelzést kaptam azzal kapcsolatban, hogy a hóesés éjszakáját megelőzően ¾ 7-ig elősózták Szombathelynek a fő útjait. Összevonnám polgármester úr. Ennek köszönhetően reggelre mondhatjuk azt, hogy helyenként latyakos, de nedves volt az útburkolat, abszolút közlekedhető volt a város. A SZOVA a Joskar-Ola lakótelepen például folyamatosan sózta a kerékpárutat. Amivel kapcsolatban viszont külön vélemények vannak, és alpolgármester úr is említette, hogy én arra kérném az önkormányzatunkat, hogy adott esetben, ha szükséges, legyen több egyeztetés vagy nyilvánosan is hozzuk a térsasházkezelők, lakásszövetkezetek tudomására azt, hogy az ÉVM-EÜM együttes kormányrendelet, amely tárgyalja a köztisztasággal és település szilárdburkolattal összefüggő tevékenységeket, egyértelműen kimondja, hogy tömbtelken külön tulajdonban álló egyes épületek gyalogos megközelítésére és körbejárására szolgáló járda és terület takarítása mindenféle hulladéktól lehullott lomboktól a társasháznak a feladata, a lakásszövetkezetek feladata, ezt egészíti ki a 33/2012 önkormányzati rendelet, amely kimondottan a síkosságmentesítéssel, hóeltakarítással foglalkozik, hogy ezeken a határoló járdákon a társasháznak, lakásszövetkezeteknek illetve az ingatlan tulajdonosának, használójának üzemeltetőjének a feladata a síkosságmentesítés és a hóeltakarítás. Ebben vannak nézeteltérések és nem minden lakásszövetkezet vagy társasházkezelő akarja ezt elfogadni. A 2012-es önkormányzati rendelet, az még Puskás Tivadar polgármestersége alatt született. Ahogy Dr. László győző alpolgármester úr is említette, tegnap megtartottuk a krízisbejárást, amelyet megelőzött egy krízis megbeszélés. Ilyenkor egy nagyon komoly összefogás alakul ki, itt Szombathelyen ennek már hagyománya van, amelynek része a rendőrség, a Közterület-felügyelet a Polgárőr Egyesületek, az Utcai Szociális Szolgálat ellátó rendszer, a FÉHE Kft, az Országos Mentőszolgálat. Itt a 06-80-205-165 telefonszámra fokozottan felhívjuk a lakosság figyelmét, hiszen nem csak ezek az intézmények, szervezetek járnak az utcán és láthatnak földön fekvő vagy fázó hajléktalant, hanem a lakosságnak nagyon komoly szerepe van ebben. Nem csak a szabadban lévő fedél nélküli emberekről beszéltünk itt, hanem a saját lakásában fázó emberekről is, tehát figyeljünk oda a szomszédainkra. Többen laknak lakhatás céljára alkalmatlan ingatlanokban, én azt gondolom, hogy az is nagyon fontos lehet, hogyha ilyet lát a lakosság, akkor azt akár az önkormányzat, akár a Pálos Károly felé jelezzék, a hajléktalanok esetében pedig a zöld számnak a felhívása ajánlott. Ha megengedi polgármester úr, még két dolgot említenék nagyon röviden a hétfői bizottsági ülésről. Régóta foglalkozunk a Mátyás király utcában a Légszeszgyár utcai kanyarban lévő gyalogátkelőhellyel és a bizottsági ülésen kaptunk egy tájékoztatást Bonti Tamás irodavezető úrtól, hogy kérésemre tavasszal fel fogják festeni az előjelző útburkolati jelet a zebra előtt és kicserélik az előjelző táblát is közlekedési biztonság növelése érdekében. Még egy dolog, ha minden jól megy, akkor a Trafiboxok az elkövetkezendő hetekben elkészülnek és nem biztos, hogy a zanati is elkészül, de én azt gondolom, hogy hamarosan elmondhatjuk azt, hogy Szombathelyen több Trafibox lesz megtalálható, mint akár Zala megyében vagy más megyékben. Köszönöm szépen.

**Dr. Nemény András polgármester:** Köszönöm szépen elnök úrnak. A Micimackó Óvodával kapcsolatban, amit mondott, ez engem újdonságként ért megmondom őszintén. Azt gondolom, hogy ez ne csak a levegőben maradjon, az a helyes, ha a Közgyűlésünk kéri a KLIK-et, hogy nyissa meg az uszodát és üzemeltesse. Ezzel kapcsolatban egy határozati javaslatot fogok akkor tenni és azt kérem, hogy erről szavazzon a Közgyűlés. Horváth Attila alpolgármester úr magyar hangja vagyok, hogy az oladi iskola esetében ugyanezt tegyük meg, mert ott sem nyitották ki az uszodát. Ott a sportközpontunk egy 15 millió forintos beruházást is tett, ott van városi pénz is, a tanuszoda nem működik, ami számomra érthetetlen, hogy miért nem nyit vissza, úgyhogy őket is kérjük ez esetben, hogy nyissák meg. Ilyen értelemben egy vagy két határozati javaslatként tudjuk ezt kezelni, de ezt elküldjük, szerintem azzal nem hibázunk, ha ezt ez ott élő, nem csak az ott élő, hanem mindenki kérését figyelembe véve meghát a Micimackó esetében kimondottan ugye fogyatékkal élő, sérült gyerekek esetében megpróbáljuk előmozdítani ezt az ügyet. Ha valami kell hozzá, akkor majd kapunk választ, meglátjuk, hogy azzal mit tudunk kezdeni. Egy ilyen javaslatot fogok tenni mindkettő uszoda esetében. Mi már visszanyitottuk az uszodánkat, nem kevés költséggel jár és részben azért is kellett tennünk, mert minden tanuszoda kiesik, akkor csak ott van lehetőség az úszásoktatásra. Megadom a szót Illés Károly frakcióvezetőúrnak.

**Illés Károly városi képviselő, frakcióvezető:** Köszönöm a szót polgármester úr. Tisztelt Közgyűlés! Előre jelzem, hogy a hozzászólásom mindenképp pozitív értelemben értendő. Itt előjöttek az útfelújítások és a tegnapi közmeghallgatáson is téma volt. Előbb Melega Miklós képviselőtársam felvetett egy területet, ami valóban hosszú évek óta felújításra szorul, így volt ez az előző ciklusban is. Való igaz, hogy ez jóval korábban, még 2010 előtt létesült fejlesztés. Pont ezt akartam itt kihangsúlyozni, hogy szerintem így öt év után, miután önöké a Közgyűlési többség, már nem biztos, hogy célszerű a visszamutogatás, és sem ezt szeretném, felsorolni sem, csak most itt fejben gondoltam végig azt a 11 teljes útfelújítást, ami itt hirtelen eszembe jutott, ami az előző ciklusban valósult meg. Arra szeretném felhívni a figyelmet és ez vonatkozik a korábbi útfejlesztésekre is, ahol van még erre természetesen lehetőség és itt a garancia érvényesítésére gondolok, hogy látható, most tényleg útfelújítások történtek, nagyon örvendünk neki mi is és támogattuk is az ilyen jellegű fejlesztéseket. Azonban, ha valaki végigautózik most a Szőlős utcán, én úgy gondolom, hogy a körzet képviselője ezt nagyon jól látja és tudja, úgy gondolom az az elvégzett munka, az minőségen aluli, tehát az nem elfogadható. Itt hívom föl a figyelmet arra, hogy mindenképp a műszaki ellenőr és az önkormányzatnak a területért felelős szakembere járjon el úgy gondolom következetesen, ezt a munkát nem lehet elfogadni. Ugyanígy kiemelném az aknafedelek, fedlapoknak a cseréjét is, van, ahol ez sikerült, de sok esetben kívánni valót hagy maga után. Nem is minden esetben az, hogy az akna és körülötte lévő aszfalt nincs egy síkban, hanem sajnos az újonnan létesített aszfalt több négyzetméterén is a régi aszfalnak a találkozásánál ugyanolyan huppanó van, mintha nem cseréltünk volna aknát. Nem volt értelme az akna cserének, úgy dobtunk ki pénzt az ablakon, hogy nem javult semmi sem. Én úgy gondolom, hogy ezeket felül kellene vizsgálni és mondom az ilyen jellegű munkákat. Szőlős utcánál csak mondom még egyszer, nem célom a visszamutogatás, de 2002 és 2010 között egy útfejlesztés létesült teljes úthosszában, ezt még anno az akkori bizottsági elnök úr is elismerte, ez a Gagarin úr volt, amit tudunk nagyon jól, hogy nem szabadott volna abban a formában átvenni, hiszen elfogadhatatlan volt, a mai napig az egyébként a minősége. A Szőlős utcával ne történjen ez, én úgy gondolom, hogy azért még azt rendbe lehet hozni, kötelezni kell a kivitelezőt arra, hogy rakja rendbe, amit eltolt mondjuk így. Csak a figyelmet hívtam föl pozitívan mondtam. Köszönöm.

**Dr. Nemény András polgármester:** Köszönöm frakcióvezető úr. Ez téma volt korábban is és mi is láttuk, próbálunk ehhez alkalmazkodni, majdnem leállítottuk az egészet, de nem. Erről bővebben Horváth Attila alpolgármester úr.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Tényleg nagyon röviden válaszolva frakcióvezető úrnak. Nyitott kapukat tetszik döngetni, januárban jön ki a Strabag újra, ők is elismerték, hogy van olyan rész, ami nem sikerült, de ez ilyen. Ő volt a beruházásokért felelős, egyetlenegy dolgot lehet tenni városvezetői szempontból, az pedig az, hogy kizárólag azt a minőségű munkát fogadjuk el, amivel elégedettek vagyunk. Én mindig azt szoktam magamnak mondani, ha otthon azt mondanám, hogy ez rendben van, akkor el tudom fogadni, de annál lejjebb lévő dolgokat nem. A csatornázás vonatkozásban annyi, hogy külön felkértünk egy műszaki ellenőrt, aki külön végig ment az összesen, ahol kellett, ott javították. Én sem örültem neki, én is azt hittem, hogy sokkal látványosabb lesz, de azt gondolom, hogy ezzel most sikerült nagyjából visszaérnünk. Az útfelújítással kapcsolatban az elismerő szavakat köszönjük.

**Dr. Nemény András polgármester:** Köszönöm szépen alpolgármester úrnak. Megadom a szót Németh Ákos tanácsnok úrnak.

**Németh Ákos városi képviselő, tanácsnok:** Tisztelt Polgármester Úr! Tisztelt Közgyűlés! Csak egy kiegészítő gondolat ehhez a Szőlős utca aknafedőkhöz. Ez egy elég konkrét dolog. Nyilván fizikában zéró tolerancia nem létezik és a műszaki szabvány meg ad azért bizonyos tűrést, ha ebbe tűrésbe belefér, akkor jó, ha nem, akkor meg kell reklamálni. Ez meg is történik természetesen. Visszakanyarodnék arra, hogy így az egész évet áttekintve és végig gondolva azt gondolom, hogy nem volt egy könnyű év az idei, viszont számos területen sikerült eredményt elérni itt a körzet kapcsán. Én szeretnék köszönetet mondani mindenkinek, aki ebben részt vett, a hivatali dolgozók, az intézményi dolgozóktól, külön a Közterület-felügyelettől, hiszen ők is aktívan részt vettek abban, hogy például a Károly Róbert utca meg tudjon újulni. Meg kell említenem azokat a civileket és cégeket, akik hozzájárultak például a kutyafuttató fejlesztésekhez, illetve a lakosokat, akik nagy türelemmel és viszonylag fegyelmezetten viselték ezt az átmeneti nehézséget, ami például a Károly Róbert utca felújításával járt. Nem csak a Károly Róbert utca újult meg, hanem számos járda is. Most volt arról szó, hogy talán a leghosszabb szakasz, én úgy gondolom, hogy majdnem 300 méter hosszan a szalagházak előtt a Szent Flórián utcában megújult a járda, ami egészen tragikus állapotban volt. Nagyon sokan laknak ott és az út mellett található hársfáknak a gyökerei olyan szinten felnyomták a járdát, hogy balesetveszélyes volt és muszáj volt megcsinálni. Ezenkívül fát ültettünk, rendezvényeket szerveztünk és akkor itt köszönném meg a KISZ Lakótelep Egyesületnek, akik nélkül a lakótelepi napokat nem lehetett volna megszervezni, illetve mikulás ünnepség volt, most pedig már hamarosan itt a karácsonyi rendezvény, egészen pontosan holnap. A Gazdag Erzsi óvoda is megújult energetikailag. Az egyik legnagyobb öröm a számomra a régóta vágyott közösségi tér, az most már több, mint egy éve működik, a Jászai Mari Közösségi tér, de az idei év decemberében az ifjúság számára is elindultak a programok. Eddig inkább az idősebb korosztályt céloztuk meg, de most vált teljessé ennek a közösségi térnek a funkciója, hogy most már minden korosztály ott megtalálja a kedvére való programokat. A Blaguss-nak a menetrendátalakítása is nagyon pozitívan hatott a környékre és ha jól tudom, akkor az egyik legtöbbet használt buszmegálló, ahol a legtöbben szállnak fel, az most a Szent Gellért utca 64-nél található. Azért még vannak feladataink bőven, azt gondolom, hogy az út és járdafelújítást a jövőben is folytatnunk kell, ott még találunk olyan szakaszokat, amik nincsenek megfelelő állapotban, illetve a csapadékelvezetés az a jövő nagy kérdése lesz, hiszen a megváltozott időjáráshoz alkalmazkodnunk kell és fel kell készülnünk arra, amit már tapasztalunk is, hogy a csapadék eloszlása változik meg. Ha az éves mennyiségben nem is történik nagy változás, de ugyanabban az évben van szárazság és özönvízszerű eső és sajnos az infrastruktúránk az nem erre lett annak idején kitalálva, ebbe az irányba mindenképpen el kell kezdenünk gondolkodni. A szívem csücske a JustNature program, ha minden jól megy, akkor jövő évben el tud kezdődni a Hunyadi út mellett lévő parkfejlesztés. Köszönet a Közgyűlés tagjainak is, hogy velem örülnek és támogattak mindenben. Köszönöm szépen.

**Dr. Nemény András polgármester:** Köszönjük. Forever JustNature. Nézzük, Sátory Károly képviselő úr még nem szól neki adom meg a szót.

**Sátory Károly városi képviselő:** Tisztelt Polgármester Úr! Tisztelt Közgyűlés! Az előző Közgyűlés óta a felszólalásomban, amiket említettem, köszönöm szépen, hogy elindultak a folyamatok és jegyző úrnak is külön köszönöm, hogy az általam említett dolgokkal kapcsolatosan foglalkozik. Írásban is kaptam visszajelzést, most ezt nem szeretném ismételni, hiszen akkor beszélünk róla, hogyha ténylegesen történtek is intézkedések. Két dologgal kapcsolatban szólnék. A képviselőtársam, Kelemen Krisztián által felvetett intézménnyel kapcsolatosan, hogy a gyerekek hozzájuthatnak ahhoz a lehetőséghez, hogy ott újra üzemeljen az uszoda. Én azt jónak tartom, amit polgármester úr is reagált, hogy város keresse meg az érintetteket, illetve az ottani vezetőket. Mindent meg kell tenni részünkről is ahhoz, hogy indulhasson újra és ez a szolgáltatás ott meglegyen. Annyit kiegészítésként mondanék, én azért mikor ezt körül járom önkormányzat oldaláról, én segítő szándékot egy segítő kezet nyújtanék az intézmény felé, tehát amikor itt a tárgyalások folynak, akkor nekünk valószínű az lenne a jövő és célravezető, ha tudnánk mellé akár egy összeget is mondani, hogy igen, na mit tudnak ők beletenni, mit tudunk mi beletenni. Mivel városi gyerekekről lenne szó, nekünk valahol kötelességünk, hogy segítsük ezt a folyamatot is és ha nem megy az ottani költségvetésből semmiképpen, akkor bizony hozzá kéne rendelni a városi pénzeket ehhez. Valóban teljesen egyetértek képviselőtársammal, az nagyon fontos, hogy ez működhessen, ha már ez lehetőség megadatott az intézmény számára. Én már nem szeretnék kritikát mondani a hóhelyzettel kapcsolatosan, polgármester úr kapott eleget itt a frakciónk tagjaitól, illetve nem tőlünk, hanem ami tőlünk beérkezett lakossági jelzés, mert nem a saját véleményünket mondtuk, egyikünk sem, hanem a lakossági jelzéseket tolmácsoltuk. Én csak annyit szeretnék kérni, ha legközelebb egy ilyen helyzet kialakul, hogy kérem alpolgármester urat, hogy hívja fel a figyelmet, akik dolgoznak a városban, az intézményeinkre és az intézményeink körül kialakult helyzetre. Ugyanis a gyerekeket viszik - elsősorban iskolákra óvodákra gondolok - az intézményeinkbe és azoknak a megközelíthetősége nagyon fontos, hogy balesetmentesen oda juthassanak. Ezt nem a levegőbe puffogtatva mondom alpolgármester úr, hanem a mi iskolánkhoz is, amikor mentünk, én abba az utcába megyek, ahol polgármester úr is sokszor megfordul és talán alá is tudja támasztani, hogy az egy szűk utca. Mindkét oldalán parkolnak az autók és szín jég volt az egész, de egész végig ott tényleg az olvadás vetett véget annak, hogy a jegesedés megszűnt. Én nap, mint nap ott mentem, nagyon óvatosan kellett mennem, hogy nehogy megcsússzon az autó jobbra, balra és ütközzek az ott álló autókkal. Ezt megtették az anyukák, apukák, akik nap, mint mentek az iskolába. Én azt kérném, ha legközelebb lesz - nyilván a többi intézménynél is - egy kicsit jobban figyeljenek arra, hogy az oda vezető út az ne legyen tükörsima jég, mert hála Istennek, nálunk nem tudok róla, hogy kialakult volna baleset, de lehetett volna. Saját tapasztalatom, hogy ott nagyon óvatosan és figyelve kellett menni, hogy az autó nehogy megcsússzon és neki koccanjon egy másiknak. Köszönöm szépen.

**Dr. Nemény András polgármester:** Köszönöm szépen képviselő úr. Oktatási intézményekkel kapcsolatban elküldjük a kérésünket, ha lesz tárgyalás, ha valamit kérnek, akkor azt megbeszéljük és Közgyűlésre hozzuk. Én azt tudom mondani, hogyha kell, akkor én a Micimackó óvoda esetében a saját felajánlásaim közül egy hónapot szívesen felajánlok, ez 200 ezer forintot jelent, ha ez tényleg 2,2 millió, akkor ez már majdnem a 10%-a, de akkor mondom, én 10 %-ot fölajánlok ebben az esetben. Biztos vagyok benne, hogy Horváth Attila az Oladi iskola esetén is megtenné, most nincs itt nem tudom megkérdezni, de ez is már valami kiindulási pont. Megadom a szót Kecskés László elnök úrnak.

**Dr. Kecskés László, az Egészségügyi Szakmai Bizottság elnöke:** Tisztelt Polgármester Úr! Tisztelt Közgyűlés! Nagyon röviden csak a hóhelyzettel kapcsolatban inkább nem képviselőként, hanem állampolgárként vagy szombathelyi polgárként szólok hozzá. Figyeltem a különböző reakciókat, hozzászólásokat és úgy nyugtáztam magamban, hogy két alternatív valóság van. Van egy alternatív valóság a városvezetésnek, akik ezért felelősek és van egy másik valóság, ami a lakosoknak a jelzésein alapul, amit én személy szerint a Torony utcában meg tudok erősíteni. Úgy látom, hogy mindkét alternatív valóságban vannak jogos elemek, de ez a két kör, ez csak nagyon kis területen fedi át egymást, ami azt jelenti, hogy ott az átfedésben a városvezetés is meg a lakos is meg van elégedve az elért eredménnyel. Amit én legnagyobb problémának láttam, nem tudom, biztos meg fogja mondani alpolgármester úr, hogy a Torony utcában sóztak vagy nem sóztak, én napközben dolgozom, tehát nem látom, nem vagyok otthon. Az biztos, hogy az éjszaka mindig lefagyott az egész út és egy jégpályává vált és borzasztó balesetveszélyes és sokkal inkább ezt tartom veszélyesnek a jeget, mint a havat, mert a hóban még csak valahogy elközlekedünk és emiatt meg is szaporodtak a kórházban a különböző balesetekkel kapcsolatos törések és egyéb ilyen problémák. Ezt a részt részemről le is szeretném zárni. Egy pozitív dologgal folytatom, szeretném örömmel jelenteni, hogy Dolgozók útjával az Ernuszt Kelemen utcai körforgalomtól Bucsuig megtörtént 50 fa ültetése, ennek nagyon örülünk. Összevonom. Itt jelzem még egyszer, hogy a Homok úton is végig kellene ültetni, mert nagyon kopár az a terület. Szeretném jelezni, hogy a Kárpáti Kelemen utca lakosai sok jelzést tettek, hogy a világítás, amit komoly pénzért, 50 millió forintért csináltunk meg az előző ciklusban, az hol világít, hol nem. Jelzés is volt a városvezetés fele, e tekintetben a helyzet ugyanaz. A Kárpáti Kelemen utcán kiderült ebben a hőhelyzetben, hogy mennyire veszélyes, hogy nincsen járda azon a 200 méter területen, ahol már évek óta kérem azt. Nagyon örülök, hogy van egy járdafelújítási program, meg kellene egy járdalétesítési programnak lenni. Éppen azért tisztelettel kérem, hogy a jövő évi költségvetésbe ezt tessék szíves figyelembe venni. Hasonlóképpen a Kárpáti Kelemen utcai lakosok kérésének alapján előkészített forgalomlassító útelemeknek a létesítését, ami 2020-ban már minden szinten átment, meg van tervezve, a költségvetés is meg van hozzá, csak éppen pénz nem alakult ki. Ez megint csak oda hat vissza, hogy közlekedhetetlen az az utca gyalogosok és babakocsit toló asszonyok számára. Utolsó pozitív mondatom lenne. Nagyon meglepődtem és örömmel vettem, Horváth Soma alpolgármester úr fölhívott és azt mondta, hogy van egy nagyon jó híre mondta, hogy a Gömör utcai parkolással, problémával kapcsolatban - hogy nem tudnak a lakosok a saját házukba bemenni - megoldást találtak, fel fognak festeni egy x-et jövő februárban, márciusban fog megtörténni. Én mondtam, hogy ennek rendkívül örülök, de ha az előző problémákban is kaptam volna pozitív megerősítést, annak még inkább tudtam volna örülni. Végül én is mindenkinek, a városvezetésnek, képviselőtársaimnak, a város különböző szintű rangú beosztási dolgozóknak szeretném megköszönni az együttműködést.

**Dr. Nemény András polgármester:** Köszönöm szépen elnök úr. További jelentkezőt nem látok, a vitát lezárom. Annyit mondok még elnök úrnak, hogy a kis örömöket is meg kell becsülni, akkor jönnek a nagyobb örömök később. Alpolgármester urakat kérdezem, hogy van-e, aki akar még hozzászólni. Horváth Soma alpolgármester úron látom a lelkesedést.

**Horváth Soma alpolgármester:** Köszönöm a szót polgármester úr. Tisztelt Közgyűlés! Kecskés képviselő úrnak mondom, hogy szerintem nem egy ember fog örülni, hanem több, amennyiben ők jelzik, hogy igényük van, hogy a kapubejárókat felfessék, hiszen ez mindenkire vonatkozik az utcában, aki erre igényt tart és ezt jelezni fogja a Városüzemeltetési Osztály felé. Mihelyt olyan időszak lesz, ott a Gömör utcában ez meg fog történni. Én is voltam a Torony utcában pont azon a hétvégén december 3-án, tudja mit láttam? Pont azt, amiről az elején beszéltem, csak úgy látszik, nem tetszettek megérteni, hogyha nincs forgalom és hiába van lesózva az a terület, akkor egész egyszerűen hiába van, nem tudom vastagon sószőnyeg borítva, egyszerűen mínusz foknál nem olvad el. Én ott voltam több órán keresztül vendégségben és alig volt forgalom abban az utcában. Ahogy említettem önöknek még a vitának az legelején itt a hozzászólásomban, hogy ott a Szegedi Györgynél nagyon sokszor látom, szintén kérdeztem a SZOVÁ-t, ott december 7-e, 8-a körül, hogy miért nem látom azt, hogy elolvadna a jég vagy a hó, miért nem mennek oda sózni. Sóztak, de egész egyszerűen, amit elmondtunk az elején is, és ezt nem én találtam ki, ezt mondják a szakemberek és az Önök idejében is ez volt, akkor is ugyanezzel az anyaggal sóztak kérem szépen. Egész egyszerűen mínusz 5 foknál nem hatékony ez a technológia. Bocsánat nincs alternatív valóság, én nem mondom azt, hogy ez jó helyzet, senki nem mondja ezt, egész egyszerűen erre van kapacitásunk, de önök ennek tudatában voltak. Hiszen még egyszer mondom, a Városstratégiai Bizottság tárgyalta a téli tervet, minden részleteiben le volt írva, az ütemezések, milyen anyagot használnak, hány fok szükséges ehhez és az önök delegáltjai ezt hozzászólás nélkül megszavazták. Megnéztem a jegyzőkönyvet. Én értem, amit önök mondanak, de ez egy olyan probléma, ami mindenkire vonatkozik. Itt közben olvastam, hogy a nyugat.hu-n megjelent egy cikk a vitánkról. Oda már valaki kommentelt, hogy Sopronban pedig - ott fideszes a polgármester – mégis ugyanez volt a probléma. Hát kérem szépen, akkor ne ránk tessenek mutogatni. Én értem, hogy probléma van ezzel, de én nagyon köszönöm a SZOVA meg a SZOMPARK dolgozóinak, akik tényleg kinn voltak éjszaka is, 12 órában meg még azon túl is és dolgoztak. Ezt egyszerűen nem lehet tökéletesen végezni ez látszik. Én is csúszkáltam, más is csúszkált, de mégis, amit tudtak, azt megtettek ebben az ügyben. Mondom még egyszer, mikor társasház képviselőkkel beszélünk, és amit a képviselő úr, Kelemen Krisztián felvetett, a ciklust úgy kezdtük, behívtuk a társasházkezelőket, az intézmények vezetőit, térképet osztottunk ki, a Városüzemeltetési Osztály, hogy mik azok a területek, ahol egyébként kinek a kötelessége elvégeztetni a sózásokat meg ezeket megoldani. Egész egyszerűen mondom még egyszer, nekem mondták azt más szervezetek vezetői, akár állami szervezetek vezetői, hogy nincs erre kapacitásunk nem tudjuk megoldani. Sajnos a városnak is erre van lehetősége. Én még egyszer elmondom, kapja vissza a város a gépjárműadót az államtól, máris tudunk még plusz gépeket venni meg esetleg más megoldásokat találni, de ahogy polgármester úr elmondta, a fizika törvényeivel nem tudunk vitatkozni. Sajnos hőmérséklet kérdése az anyag feloldásának a kérdése. Kecskés képviselő úrnak is mondom, itt van nálam a GPS térkép a december 4-től egészen 8-ig, valóban, ahova tudtak, eljutottak, azokba a mellékutcákba is, és ott is sóztak. Amit Sátory képviselő úr felvetett, én biztos vagyok benne, hogy abban az utcában is jártak, csak valószínűleg az előtte való napon este gyérebb volt a forgalom és reggel meg mínuszban indultak el hiába volt nagy a forgalom kevésbé olvadt el, de fel fogom erre hívni a figyelmet, hogy a következő időszakban erre jobban figyeljenek. Én még egyszer nagyon köszönöm a SZOVA, SZOMPARK munkatársainak és Kellemes Ünnepeket kívánok nekik is!

**Dr. Nemény András polgármester:** Köszönöm szépen. Szavazni fogunk. Elnök úrnak is mondom, hogy a Fő térre jobban oda fogunk figyelni, ez egy másik terület, ott azért voltak hiányosságok, lehetett volna jobban csinálni. Megpróbáljuk legközelebb jobban csinálni. A módosító javaslatot, azt én magam tettem. Úgy hangzik: A Közgyűlés felkéri a Micimackó Óvoda hidroterápiás uszodája és az Oladi iskola uszodája fenntartóit, hogy az uszodákat helyezzék újra üzembe. Erről szavazunk most.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**396/2023. (XII.14.) Kgy. számú határozat**

A Közgyűlés felkéri a Micimackó Óvoda hidroterápiás uszodája és az Oladi iskola uszodája fenntartóit, hogy az uszodákat helyezzék újra üzembe.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal

**Dr. Nemény András polgármester**: Most jön az első számú határozati javaslatunk. Ez a kárt okozó vaddisznók elejtése.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**397/2023. (XII.14.) Kgy. számú határozat**

1. Szombathely Megyei Jogú Város Közgyűlése a Szombathely belterületén kárt okozó vaddisznók elejtése 2023. október 1. napjától működő ügyeleti rendszerének tapasztalatairól szóló tájékoztatást elfogadja.
2. A Közgyűlés támogatja, hogy 2024. január 1. napjától az Aranypatak Vadásztársaság vadászai ügyeleti rendszerben továbbra is végezzék a belterületen kárt okozó vaddisznók elejtését.
3. A Közgyűlés felkéri a polgármestert, hogy a kárt okozó vaddisznók elejtése ügyeleti rendszerének tapasztalatairól évente tájékoztassa a Közgyűlést.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 1. azonnal

2. 2024. január 1.

3. folyamatos, legközelebb 2025. januári Közgyűlés

**Dr. Nemény András polgármester:** Második számú határozati javaslat ez a Trafibox kihelyezéséről szóló tájékoztató tudomásul vétele.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**398/2023. (XII.14.) Kgy. számú határozat**

A Közgyűlés megtárgyalta a Muskátli utcában történő Trafibox kihelyezéséről szóló tájékoztatót, és az abban foglaltakat tudomásul veszi.

**Felelősök:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal

**Dr. Nemény András polgármester:** Most a kiegészítő I., ez a praxisokról szól. Erről szavazunk most.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**399/2023. (XII.14.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Jáki út 35. szám alatti 7. számú felnőtt háziorvosi körzetben a háziorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - Dr. Szlivka János helyett Dr. Angyalosy Levente (mint a POLYMED 2003 Bt. praxisjoggal rendelkező alkalmazottja) lássa el 2024. február 1. napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a POLYMED 2003 Bt.-vel és a Dr. Angyalosy Leventével kötendő előszerződés és a feladat-ellátási szerződés, továbbá a Dr. Szlivka Jánossal és POLYMED 2003 Bt.-vel kötött feladat-ellátási szerződés megszüntetésének aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2024. január 31. /a 2. pont vonatkozásában/

**Dr. Nemény András polgármester:** Jön a II. számú határozati javaslatunk, ez az átruházott hatáskörben hozott intézkedésekről szóló tájékoztatás tudomásul vétele, erről szavazunk most.

Megállapítom, hogy a testület 20 egyhangú igen szavazattal,- *1 képviselő távol,-* elfogadta a javaslatot és az alábbi határozatot hozta:

**400/2023. (XII.14.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Most jön a III. számú határozati javaslat, a Gyebrovszki János Alapítvány részére 1.000.000, Ft pénzeszköz átadása erről szavazunk.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**401/2023. (XII.14.) Kgy. sz. határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2023. évi költségvetéséről szóló 4/2023. (II.28.) önkormányzati rendelet 13. mellékletében meghatározott „Polgármesteri keret” tételsor terhére a „Szombathely Szent Márton városa” Gyebrovszki János Alapítvány részére 1.000.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. december 31. (2. pont vonatkozásában)

**Dr. Nemény András polgármester:** Most a beszámoló egészéről szavazunk.

Megállapítom, hogy a testület 13 igen, 0 nem, 7 tartózkodással - *1 képviselő távol -* elfogadta a javaslatot és az alábbi határozatot hozta:

**402/2023. (XII.14.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Most jönne a kettes, de ezt fogjuk áttenni a Közgyűlés délutáni első napirendként és akkor erről szavazunk, hogy a Közgyűlés délután első napirendi pontja lesz és a pontos idejét amikor szünetet rendelek el, akkor mondom meg.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**403/2023. (XII. 14.) Kgy. sz. határozat**

A Közgyűlés úgy határoz, hogy a „Tájékoztató a Szombathelyi Haladás Labdarúgó és Sportszolgáltató Kft. helyzetéről” című előterjesztést a szünet utáni első napirendi pontként tárgyalja.

**Felelős:** Dr. Nemény András polgármester

**Határidő:** azonnal

**2./ Beszámoló a Közterület-felügyelet munkájáról**

**Előadók:** Dr. Nemény András polgármester

Horváth Soma alpolgármester

**Dr. Nemény András polgármester:** Egy fess fiatal ember már jön is kifele, csak akkor fog szólni, ha kérdezik, de itt van Kelemen Krisztián elnök úr, aki megnyitja a sort. Elnök úr parancsoljon.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Tisztelt Polgármester Úr! Tisztelt Közgyűlés! A hétfői bizottsági ülésen azzal kezdtem, hogy megköszöntem irodavezető úrnak a terjedelmes anyagot. Én azt gondolom, hogy a számok önmagukért beszélnek. Három momentumot emeltem ki a Közterület-felügyelet 2023. évi beszámolójából. Az egyik az, hogy szemmel látható, hogy az elmúlt öt évben szinte lineárisan emelkedett a lakossági bejelentések száma és az idei évben ez meg fogja haladni a 2000 darabot. Azt gondolom, hogy ez azt mutatja, hogy a lakosságnak a bizalma megvan a Közterület-felügyelet felé azért, mert minden egyes bejelentésre ők reagálnak, kivizsgálják az esetet és a lehető legjobb tudásuk szerint megpróbálják megtalálni erre a megoldást. Az esetek többségében ez sikerül is hasonlóképpen, mint a Redmine rendszeren történő bejelentéseknél. Ott is nagyon sok bejelentés történik, ezek - fogalmazhatunk úgy, hogy - apró-cseprő dolgok, de mégis a város lakosságának az életét megkönnyítő dolgok. Pont tegnap kérdeztem irodavezető úr munkatársait, hogy kapnak-e a Redmine rendszerből visszajelzéseket ezekről a bejelentésekről, és igen, kapnak és az esetek 99%-ban meg is oldja az illetékes intézmény vagy a Városüzemeltetési Osztály ezeket a problémákat. A másik szám, amit a bizottsági ülésen kiemeltem irodavezető úr kiegészítője, illetve hozzászólása után, az pedig ez a 18 523 darab ügyszám. Ez egy emberfeletti munkát jelent, egy emberfeletti teljesítmény van e mögött. Ezúton is szeretném megköszönni a Közterület-felügyeletnek és minden dolgozójának a munkáját, mert tudom, hogy ez óriási időt, munkát, energiát igényel. A harmadik dolog az volt, két szám, a figyelmeztetések száma: 3595, a kiszabott helyszíni bírságoké pedig 97. A két számot, ha összevetjük, én azt gondolom, hogy egyértelműen látszik az, hogy a Közterület-felügyeletnél nem a pénzbüntetés a lényeg, hanem az, hogy az embereket megtanítsák arra, hogy betartsák a szabályokat, jogszabályokat és jogkövető magatartást folytassanak. Nem igaz az a tévhit, ami a városban néha-néha felüti a fejét közösségi social media odalakon, hogy a Közterület-felügyelet egyfolytában csak büntet, egész nap semmi mást nem csinálnak. Én azt gondolom, hogy ez mutatja azt, hogy cirka 3600 figyelmeztetés és 97 darab helyszíni bírság volt. Ilyen egy humánus, polgárbarát Közterület- felügyelet, amilyenről álmodtunk még a ciklus elején 2019-ben és 2020-ban. Még egy gondolat ezzel kapcsolatban. Irodavezető úr elmondta, lehet, hogy most egy picit elveszem a kenyerét, ha megengedi, akkor kiemelném azt, hogy kiváló kapcsolatot és nagyon jó együttműködést ápol a Közterület-felügyelet a társszervekkel különösképpen a rendőrséggel. Ezt megerősítette Dr. Koncz Gabriella rendőrezredes kapitányságvezető asszony is, én elmondtam, hogy a kiváló együttműködésnek köszönhető az, hogy Szombathely ma az ország egyik legbiztonságosabb városa lehet. Ugyanúgy kiemelném a katasztrófavédelemmel az együttműködést, a polgárőr szervezetekkel, az országos mentőszolgálattal és még sorolhatnám a teljesség igénye nélkül, most ezt a néhány szervezetet említettem. Irodavezető úr személye azért nagymértékben megváltoztatta a Közterület-felügyelet belső hangulatát, a munkához való hozzáállást, illetve a teherbírást is, hiszen a számok az elmúlt időszakhoz képest - mondjuk 2018, 2019-hez - nagyságrendekkel emelkedtek. Külön köszönöm irodavezető úrnak a munkáját, természetesen osztályvezető úrnak is, hiszen napi szintű kapcsolatban vannak. Köszönöm szépen.

**Dr. Nemény András polgármester:** Köszönöm szépen elnök úr. Én el is hiszem egyébként, hogy elnök úr Közterület-felügyeletről álmodik, mert azt mondta, hogy ilyenről álmodtunk. Én ugyan ritkán álmodok a Közterület-felügyelettel, de én is nagyon elégedett vagyok és köszönöm a munkát úgy a vezetőknek és minden dolgozóknak is. Sok sikert értünk el ebben az évben is, nagyon hálásak vagyunk. Megadom a szót Horváth Soma alpolgármester úrnak.

**Horváth Soma alpolgármester:** Köszönöm a szót polgármester úr. Tisztelt Közgyűlés! Mivel előadóként is fel vagyok tüntetve, szeretném megköszönni a Közterület-felügyelet egész éves munkáját. Nagyon sok rendezvény lebonyolításában is segédkezik a Közterület-felügyelet, amiért külön köszönet jár. Azokban az utcatakarítási akcióban is az ő munkájuk elengedhetetlen, amit 3 éve indítottunk, nagyon köszönjük, tényleg mindig professzionálisan. A lakókkal együttműködve, tehát soha nem hátérve szorítva, tudjuk ezeket lebonyolítani ahogy ugye a házhoz menő lombtalanításban is részt vesz a Közterület-felügyelet immár két éve. Egy kicsit az egyéni képviselő is beszéljen belőlem. A Közterület-felügyelet vezetőjével közösen szerveztünk találkozót a Váci Mihály utcai szolgáltatóház körüli állapotok kapcsán egy egyeztető megbeszélést az ott lévő tulajdonosokkal, de azért nagyon sok mindenben jutottunk előbbre. Ott működik egy Trafik, ami hétvégén éjjel-nappal, hétköznap este 10 óráig van nyitva. Az a helyzet van, hogy ez az egyetlen a városban, ami ilyen későig van nyitva. Az egy más kérdés, hogy annak idején miért így adták ki az engedélyt, nem a jegyző adja ki az engedélyt egyébként, hanem a belügyminisztérium. Mindenki gondoljon mögé, amit gondol. Köszönöm itt is, hogy a tulajdonossal közösen meg tudtunk abban állapodni, hogy olyan helyzet teremtődjön, hogy ott a nyitvatartási idő se zavarja a lakóknak a nyugalmát. Korábban térfigyelő kamera rendszer lett kialakítva, fokozottabb volt a felügyeletnek jelenléte a nyári időszakban és a tulajdonos is - itt is nagyon köszönöm neki - külön biztonsági őrt alkalmazott, ezzel segítette ott a rendet. Plusz szemetest helyeztek ki a vállalkozók, a város meg biciklitárolót fog pluszban biztosítani. Köszönöm, hogy ezekben is mindig partner. Az együttműködést kérem a jövőben is a szolgáltatóházak környékén, mert például a Szűrcsapó utcában is van egy problémás szolgáltatóház, de szerintem a város más területén is vannak ilyen gócpontok. Ott azért, amennyire lehet, legyen élőerős jelenlét is a felügyelet részéről, mert ez nagyon szükséges a lakók nyugalma érdekében is. Az pedig külön pozitívum, hogy több helyen végre vagy folyamatban van vagy sikerült már a kamera fejlesztéseket elvégezni, például a Szűrcsapó utcában is újra működnek a kamerák. Még egyszer én nagyon köszönöm az együttműködést és a közös munkát.

**Dr. Nemény András polgármester:** Köszönöm szépen. Megadom a szót Illés Károly frakcióvezető úrnak.

**Illés Károly városi képviselő, frakcióvezető:** Tisztelt Polgármester Úr! Tisztelt Közgyűlés! Én is köszönet szavaival kell, hogy kezdjem. Mind a Közterület-felügyelet munkatársainak mind irodavezető úrnak közvetlen és mindig gyors reagálását. Egy-két dologra azért felhívnám a figyelmet. Akár a bejelentések, akár intézkedések számát látva azért évről évre jelentős növekedés figyelhető meg, főleg az intézkedések tekintetében, ott ilyen több ezres nagyságrend. Ha csak 21-hez viszonyítunk, akkor 2021-hez több mint duplája volt az intézkedések száma a Közterület-felügyelet részéről, egyik részről a Közterület-felügyeletnek az elismerése is lehet, hiszen ezt a munkát elvégzik és megteszik. A másik oldalról viszont azért tudomásul kell venni azt is, hogy ennek oka van. Az intézkedések száma nő, illetve ahogy a bejelentések száma nő, egyértelműen összhangban van azzal, hogy a Szombathelyen élők száma is folyamatosan nő. Független attól, hogy a bejelentett szombathelyi lakosok száma folyamatosan csökken, azt tudomásul kell venni, hogy a város népessége folyamatosan növekszik és azért valahol a bűnözői oldalnak a növekedését is generálja. Ez látszik itt a bejelentések kapcsán is, ezeket azért a jövőben meg kell próbálni vissza szorítani. Tudom, hogy ez nem a Közterület-felügyelet dolga, az ő dolga, hogy eljárjon ezekben az ügyekben. Innen még egyszer a köszönet szavaival frakciónk nevében szeretnék kellemes ünnepeket kívánni a dolgozóknak.

**Dr. Nemény András polgármester:** Köszönöm szépen frakcióvezető úrnak. Megadom a szót Dr. Takátsné Dr. Tenki Mária képviselő asszonynak.

**Dr. Takátsné Dr. Tenki Mária városi képviselő:** Tisztelt Polgármester Úr! Tisztelt Közgyűlés! Szeretném megköszönni a Közterület-felügyelet munkáját a belvárosban. Bármilyen bejelentésünk történt, akkor próbáltak benne közreműködni, hogy jelenségek megszűnjenek, akár az erőszakosabb kéregetők vagy a kerékpárosok vagy a zöld területre parkolás vagy a közterületen való személygépjármű tárolás megszűntetése tekintetében és még számos dologban. Tény az, hogy a Fő téri kerékpározást nem tudjuk redukálni. Most a karácsonyi vásárban redukálódott azért, mert ugye nincs szabad terület és ez az áthajtás fizikailag nehezebb. A kameráknak a cseréjével kapcsolatban köszönöm a közreműködést a Közterület-felügyeletnek abban, hogy véleményükkel is segítették azt, hogy a belvárosban korszerű, jó működésű és jó képet és felvételeket nyújtó kamerák kerültek kihelyezésre. Én úgy vélem, a jövőben azért a közbiztonságához a Fő tér és környezetének a belvárosban ezzel jelentős segítség. Tényleg nagyon szorgalmasak a kollegái, hiszen jártam, látom, hogy a képernyőket hogyan figyelik. Remélhetőleg ez a megelőzésben jelentős előrelépés lesz. Én fölvettem a Gazdasági Jogi Bizottságnál és kérdést intéztem abban a tekintetben, hogy tervezik-e a létszám bővítést. Természetesen nem az itt ülő Közterület-felügyelőtől függ ez a kérdés, hanem tőlünk önkormányzati képviselőktől, hogy milyen költségvetési javaslatot teszünk majd a működésükre. Én szeretném fölhívni a városvezetés figyelmét arra, hogy ez a három páros, ami az egész városra biztosítva van, az kevés. Úgy tudom három páros, a váltással együtt akkor öt. Mennyi most? Most hat, jó, akkor szaporodtak. Ez a hat páros is álláspontom szerint kevés. Vizsgálja meg majd a városvezetés, hogy lehetne-e növelni? Megmondom miért, azért, mert a rendőrségi jelenlét is a területen kevesebb, lényegesen kevesebb az előző időszakokhoz képest tudjuk, hogy milyen okokból, hiszen beszélgettünk már többször róla. A közterület-felügyelet jelenléte is rendkívül fontos a városban. Azt mondják az emberek, hogy nem látják őket. A megjelenés akár kerékpárral akár gyalogosan is mert a rendőrségi járőrözés nagyon sokat gépjárművel történik és nem tudnak egy kontaktolást, tehát közvetlen észrevételeket tenni. Nagyon jó egyébként a Közterület-felügyeletet ellátó személyeknek a kommunikációs készsége is, lakossági visszajelzést is kaptam, tehát tudnak velük beszélgetni. ez nagyon, nagyon fontos. Köszönöm szépen.

**Dr. Nemény András polgármester:** Köszönöm szépen képviselő asszony. Jelentkezőt nem látok, a vitát lezárom. Én annyit válaszolnék képviselő asszonynak, minden hozzászólónak, hogy én az alapján azt látom, hogy az átszervezés, amit csináltunk itt a ciklus közben, sikeres volt, hiszen nagy többségében pozitív dolgokat mondtak. Amit képviselő asszony mondott, pont az történt ebben a ciklusban, hogy megduplázódott a Közterület-felügyeletben a járőrök száma, mert korábban három volt, most hat van, illetve korábban három pár volt, most hat pár van, ez egy teljes 100%-os növekmény. Jelenleg ennyit tudunk anyagilag ebből kihozni, de szerintem ez jelentős változás. A rendőrségi jelenlétet nyilván csak motiválni tudjuk, de azt is megtettük, 2 millió forintot adott az önkormányzatunk itt közös döntésünk alapján, amikor volt ugye a szomorú incidens, és azt is azért tettük, mert az a célunk vele, hogy láthatóbb legyen a rendőrségi jelenlét még fizikailag is, hogy megnyugodjanak az emberek. Én is akkor még egyszer megköszönöm a munkát. Félig egy kicsit olyan, mint a Megyei Közgyűlés volt régen, amikor én képviselő lettem és csak tanultam ott a szakmát és láttam, hogy amikor a rendőrségi beszámoló volt, akkor mindenki fölállt és egymást licitálták túl, hogy milyen nagyszerű a rendőrség, annál is jobb, már nem lehetne ennél jobb és aztán boldogan megszavazták együtt a javaslatot. Hát most ezt kívánom magunknak itt a Közterület-felügyelet szavazásnál. Köszönöm még egyszer a munkát. Szavazzunk a határozati javaslatról.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**404/2023. (XII.14.) Kgy. számú határozat**

Szombathely Megyei Jogú Város Közgyűlése a *„Beszámoló a Közterület-felügyelet munkájáról”* című előterjesztést megtárgyalta, és a beszámolót tudomásul veszi.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője)

**Határidő:** azonnal

**Dr. Nemény András polgármester:** Belefojtottuk a szót irodavezető úrba. Egy másik lehetőséget biztosítunk, majd holnap este nagyon szívesen hallgatom. Köszönjük szépen irodavezető úrnak.

**3./ Beszámoló az 1000 fa program kiterjesztésével kapcsolatos tapasztalatokról**

**Előadók:** Dr. Nemény András polgármester

Horváth Soma alpolgármester

**Dr. Nemény András polgármester:** Horváth Gábor képviselő úr.

**Horváth Gábor városi képviselő:** Tisztelt Polgármester Úr! Tisztelt Képviselőtársaim! Technikai a kérésem. Van az 1000 fa szombathely.hu oldal és azon van egy ilyen, én is kezdeményeztem ezt, hogy kerüljön fel egy ilyen email cím, az ültetés után a fákról készült képeket az 1000 @ szombathely.hu email címre várjuk. Az lenne a technikai kérdésem, hogy a lakosság küldött-e vissza képeket, érdemben erről van-e információ? Használták-e ezt az email címet? A másik, amit mindenképpen fontosnak tartom elmondani, hogy örülök ennek a kezdeményezésnek. Az előbbi Közgyűlésen elmondtam, hogy a közterületen a fapótlások közül, amiket a SZOMPARK és Prenor végrehajtott, az idén tavasszal elültetett fák elszáradtak, például az én körzetemben is a 11-ből 9. A főkertésszel beszéltem, ő megerősítette azt, hogy a Prenor ezt megreklamálta. Arra lennék kíváncsi, hogy esetleg a kiosztott gyümölcsfák között, ami a kiterjesztett 1000 fa programban volt, érkeztek-e olyan visszajelzések, hogy nem eredtek meg ezek a fák? Érkezett-e lakossági panasz? Ezzel is a Prenor-nak kellene foglalkozni, hogy megreklamálja azoktól, ahonnan beszerezte ezeket a fákat. Ez tételesen kis mennyiség vagy egy nagyobb mennyiséget érint? Ez a technikai kérdésem lenne. Köszönöm szépen.

**Dr. Nemény András polgármester:** Most nincs itt főkertész asszony, meg lehet, hogy nem is tudna egyből válaszolni, úgyhogy továbbítjuk neki és írásban válaszol akkor. Engem is érdekel, hogy ennek mi a hatása aztán később tényleg úgy van-e ahogy szeretnénk. A vitát lezárom szavazunk a határozati javaslatunkról most.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**405/2023. (XII.14.) Kgy. számú határozat**

* + - 1. Szombathely Megyei Jogú Város Közgyűlése a „Beszámoló az 1000 fa program kiterjesztésével kapcsolatos tapasztalatokról” című előterjesztést megtárgyalta, és elfogadja.
      2. A Közgyűlés felkéri a Polgármestert, hogy a 2024. januári Közgyűlésre dolgozza ki az „1000 fa program kiterjesztése” program bővítésének lehetőségét az előterjesztésben foglaltak szerint.
      3. Az „1000 fa program kiterjesztése” program eljárásrendje módosul abban a tekintetben, hogy a regisztráció kezdetének időpontja 2024. január 1. helyett 2024. február 1. lesz.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

/a végrehajtásért felelős: Kalmár Ervin, a Városüzemeltetési Osztály vezetője/

**Határidő:** azonnal /az 1. pont vonatkozásában/

2024. januári közgyűlés /a 2. pont vonatkozásában/

azonnal /az 3. pont vonatkozásában/

**4./ Tájékoztató a Háziorvosi Életpálya Modell tapasztalatairól**

**Előadók:** Dr. Nemény András polgármester

Dr. László Győző alpolgármester

**Meghívott:** Vigné Horváth Ilona, a Szombathelyi GESZ igazgatója

**Dr. Nemény András polgármester:** Van-e jelentkező? Kecskés László elnök úr parancsoljon.

**Dr. Kecskés László, az Egészségügyi Szakmai Bizottság elnöke:** Köszönöm a szót. Összességében annyit szeretnék mondani, hogy ez egy sikeres program. Jelentősen hozzájárult az a program ahhoz, hogy lényegében nincs betöltetlen vagy tartósan betöltetlen háziorvosi praxis. Kétségtelen, hogy a jelenlegi támogatás mellett ezek az összegek vonzóak, csak nem lehet tudni, hogy ezek az összegek devalválódnak és ugyanilyen vonzóak lesznek-e. Ezt azért nyilván lehet követni azzal, hogy van-e jelentkezés rá. Nem kis összeget, 190 millió forintot költött a város ezeknek a körzeteknek ilyen irányú betöltésére. Én azt hiszem, hogy ezt mindenképpen pozitívan kell értékelnem. Jelenleg van egy ilyen kis pingpong, hogy mi ide vonzunk egyik városból háziorvost, miközben egy másik háziorvost meg az város vonzza el tőlünk. Hát ez egy ilyen játék, de egyelőre mi vagyunk a nyerők, ezt lehet mondani, maradjon így. Köszönöm.

**Dr. Nemény András polgármester:** Köszönöm szépen. Elnök úr, én azt gondolom, hogy ez nagyon fontos program és akik lakosságként az önkormányzat működését nem követik napi figyelemmel, nem is tudják, hogy valójában az egyetlen olyan természetes dolog, és az országnak jelentős problémákat okoz, hogy legyen háziorvos mindenhol. Ez nem magától van és az önkormányzatunk ebben szerintem példa értékűen más városok számára is hozott egy ilyen javaslat csomagot, ami láthatóan sikeressé teszi ezt. Ami viszont sok pénzbe kerül. Azt is kell tudni a szombathelyieknek, amikor közpénzt költünk el, hogy azt mire tesszük, hogy ez jó cél-e. Mi hiszünk benne, hogy jó cél és ezt egyöntetűen mondhatjuk, hogy hiszünk benne. Az, hogy beváltja a hozzáfűzött reményeket, azt pedig látjuk a számokból. Persze más városok is benne vannak ebben a versenyben és nyilván egy nagyobb városnak, ha odahelyezi a hangsúlyt, akkor nagyobb mozgástere és lehetősége van. Szerintem nekünk meg kötelességünk ezzel élni. Én köszönöm az ötlet gazdájának, hogy ezt kitalálta, meg jegyző úrnak elsősorban, hogy ezt végig menedzselték és vitték és László Győző alpolgármester úrnak, akivel együtt ezt az egyész csomagot meg tudták tenni és elnök úrnak is köszönöm ebben a munkát, meg a dicsérő szavakat is, mert azt gondolom, hogy ez egy közös és jó történet. Úgyhogy szeretnénk, ha menne tovább. Persze ilyenkor év végén meg kell állni és az éves tapasztalatokról beszélni, hogy tényleg úgy van-e, ahogyan mi szerettük volna, ebben az esetben tudjuk mondani, hogy igen. Azt kérem, hogy folytassuk majd együtt. Látom, hogy elnök úr még kért szót, úgyhogy megadom. Nem, oké, akkor a vitát lezárom és alpolgármester úr akar mondani még reagálást.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Valóban azt gondolom, hogy egy nagyon jó program, amit itt egyöntetűen támogatott a testület, úgyhogy mindenképpen egy jelentős siker. Az orvosok túlnyomó többsége, szinte maradéktalanul csatlakoztak hozzá és ez úgy gondolom, hogy amit elnök úr említett, hogy más város - most fordult elő az első alkalommal, hogy valaki „kvázi” - beszállt ebbe a versenybe és így eltávozott közölünk egy háziorvos. Ő volt pont az első, aki bejött a programba külsősként, de az arány, az még 9:1, azt gondolom, hogy jól állunk, tehát 9 érkező van 1 távozó, ezt az egy helyet itt be fogjuk tölteni. Egyébként köszönjük a doktor úrnak azt a magas szintű munkát, amit itt a városunkban végzett a gyerekekért. Sárvár és Büknél annyival vagyunk előbbre, hogy mi ezt már sokkal korábban elkezdtük és azért tartunk ott, hogy nincs betöltetlen praxis, tartósan betöltetlen praxis egyáltalán. Ami pedig jelenleg betöltetlen, azt is be fogjuk tölteni. Köszönöm szépen.

**Dr. Nemény András polgármester:** Köszönöm szépen alpolgármester úrnak. Akkor szavazunk a határozati javaslatról most.

Megállapítom, hogy a testület 20 egyhangú igen szavazattal - *1 képviselő távol -* elfogadta a javaslatot és az alábbi határozatot hozta:

**406/2023. (XII.14.) Kgy. számú határozat**

1. Szombathely Megyei Jogú Város Közgyűlése megtárgyalta a Háziorvosi Életpálya Modell tapasztalatairól szóló tájékoztatót, és azt tudomásul veszi.
2. A Közgyűlés egyetért a Háziorvosi Életpálya Modell további működtetésével.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal

**5./ Javaslat új településrendezési eszközök elfogadására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívott:** Gergye Péter településtervező

**Dr. Nemény András polgármester:** Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Én azt gondolom, hogy az állami főépítész véleményezése jól mutatja, hogy finoman fogalmazva és maximum jogpolitikai szempontok vezettek oda, hogy befogadtuk a véleménynek álcázott érdemi indítványokat a rendkívüli képviselőtestületi ülésen. Itt az állami főépítésznek a 2. oldal, 3. vagy 4. bekezdésében írja, hogy nem irányulhat új, a környezetre kiható változásra a vélemény. Én rendkívül meg voltam döbbenve azon, hogy ez a képviselőtestület elé kerülhetett a rendkívüli Közgyűlésen. Én azt gondolom, hogy ennek sem szakmai, sem jogi alapja nem volt. Az állami főépítész erre pontosan rámutatott. Én azt gondolom, hogy ez a hivatal, illetve a mindenkori városvezetés annál magasabb nívót képvisel mint, hogy becsempésszünk egy ilyen jellegű anyagot a képviselőtestületi ülésre, ráadásul főépítész asszony hozzá sem szólhatott és el sem mondhatta az ezzel kapcsolatos álláspontját. Az állami főépítész gyakorlatilag a véleménynek álcázott új kérelmeknek a java részét kikukázta. A Szombathelyi Törvényszék, a Szombathelyi Egyházmegye érdekében beterjesztését pedig nem tudta értelmezni, tehát nem jóvá, szintén ez szerepel az anyagban, hanem az OTÉK-tól való eltérés vonatkozásában, ha jól értelmeztem az a hátsókert vonatkozásában továbbra is önkormányzati hatáskör, nem kell OTÉK-tól való eltérést kezdeményezni. Ha jól értettem akkor Szombathelyi Törvényszék - lehet, hogy szünetet kell elrendelni miattam - sem volt a jogi helyzet magaslatán. Én azt gondolom, hogy kifejezetten sértő, hogy a Szombathelyi Törvényszék nem a saját érdekében, hanem a Szombathelyi Egyházmegye érdekében kérelemnek álcázott indítványt terjesztett elénk és az állami főépítész szerint egyébként, amit kért, az jogilag, illetve az állami főépítész szempontjából értelmezhetetlen. Emiatt kénytelen vagyok azt a módosítási javaslatot tenni, ennek az összes következményéről tudok, hiszen a jegyző úrral egyeztettem, hogy ne fogadjuk el. Nem, nem. Tájékoztatást kérek inkább, mielőtt megtenném az indítványomat, hogy akkor most a Szombathelyi Törvényszék által kért OTÉK-tól való eltérés az külön rendelkezést tartalmaz-e az anyagba, hiszen ennek a mélységében nem vagyok ismerője, ennek a jogterületnek. Vagy úgy kell-e értelmezni, ahogy állami főépítész írta, hogy ezen anyag nem hat ki a hátsó kert építésre, vagy valami másik eljárás keretében fogunk ebben intézkedni. Azért fontos mert, ha az anyagunkkal, amit most a polgármester úr elénk hozott, hogy szavazzunk, ha ezzel mi szentesítjük a Szombathelyi Törvényszék egyébként szerintem törvénytelen kérését, akkor kénytelen vagyok azt a módosító indítványt tenni, hogy vegyük ki az anyagból. Ha a későbbiekben egy új eljárás vagy bármilyen külön aktus keretében még erre visszatérünk, akkor még nem kell módosító indítványt tenni. Azért is súlyos egy módosító indítvány, mert eléggé közeleg a december 31-e és akkor még egyszer le kéne futni az állami főépítésznél a kört. Ha kapok egy kis időt, akkor megmondom, hogy mire gondolok. Mondom is kedves képviselő asszony rendkívül jól látok és máris mondom. Ez a 6. oldalon a III. 2-es pontja, ez a hátsó kertre vonatkozó országos településrendezési stb. tehát eltérés a hatályos OTÉK szabálytól. Nem tudom így meg lehetett-e találni? Azt írta az állami főépítész, hogy nem értelmezhető a Szombathelyi Törvényszék által benyújtott eltérési engedély. Vagy a Szombathelyi Törvényszék nincs a jogi helyzet magaslatán vagy a Kormányhivatal nincs, de akkor én ebben kérem az értelmezést, hogy most akkor az állami főépítész véleményezése alapján akkor ezt hogy kell értelmezni. Mert mi ezt befogadtuk, szerintem jogellenesen, de akkor ebben kérek tájékoztatást. Én azt kérem mind polgármester úrtól mind jegyző úrtól, hogy a jövőben - én bízom benne, hogy a következő ciklusban is a jegyző úr lesz a jegyző és polgármester úr lesz a polgármester úr - én azt kérem, hogy tartózkodjunk a jövőben az ilyen jellegű, hát ilyen jogpolitikai motivációi megoldásoktól és akkor most az advent jegyében rendkívül barátságosan fogalmaztam.

**Dr. Nemény András polgármester:** Köszönöm szépen elnök úrnak. Megadom a szót főépítész asszonynak. Vagy várjuk meg előbb képviselő urat. Lesz olyan mondata amelyikben valószínűleg kell a főépítész asszonynak a véleménye? Akkor megadom a lehetőséget főépítész asszony.

**Sütő Gabriella főépítész**: Tisztelt Polgármester Úr! Tisztelt Közgyűlés! A törvényszék azzal a kéréssel fordult az önkormányzathoz, hogy az ingatlanon a hátsókert méret az 0 méter legyen, jelenleg is 0 méter a hátsókert és azt kérte, hogyha telekhatár rendezés történik a börtön és a törvényszék telke között, akkor is 0 méter legyen a hátsókert mérete. Ez volt a kérésnek a lényege. Ők a kérelemben egy OTÉK-tól való eltérést írtak elő, amiben az OTÉK, mint kormányrendelet úgy fogalmaz, hogy a hátsókert minimális mérete az nem lehet kevesebb, mint 6 méter vagy a tényleges építmény magasság mértéke, de, hogy a helyi építési szabályzat ezt megállapíthatja. Az állami főépítész asszony záró szakmai véleményében tett észrevétele az egy technikai jellegű észrevétel volt, nem az érdemi megvalósításra vonatkozott. Hiszen ő úgy fogalmazott és azt fejtette ki, hogy mivel az OTÉK a HÉSZ hatáskörébe sorolja a hátsókert méretének a megállapítását, ezért nem kell OTÉK-től való eltérést kérni, amit ő felmentéssel engedélyez, hanem a HÉSZ-t kell kiegészíteni és a HÉSZ rendelet tervezetének a 22.§ (6) bekezdése, ahol az szerepel, hogy a 6010 hrsz és 6014 hrsz alatt ingatlanokat tartalmazó építésövezet esetében a hátsókert legkisebb méret 0 méter, tehát nem OTÉK eltéréssel, hanem a HÉSZ szövegében egy szakaszon belül egy bekezdéssel történt ennek a 0 méter hátsókertnek a megállapítása. Köszönöm szépen.

**Dr. Nemény András polgármester:** Köszönöm szépen. Horváth Gábor képviselő úr.

**Horváth Gábor városi képviselő:** Köszönöm a szót polgármester úr. Tisztelt Képviselőtársaim! Ugye a rendkívüli Közgyűlésen volt egy kis vita. Czeglédy Csaba képviselőtársamra nézek, ő a börtön területével jött elő én a gyógyfürdővel. Ott a szavazásnál Czeglédy képviselőtársam, ha jól emlékszem és Melega képviselőtársam és jómagam szavaztunk ellene, mi tartózkodtunk, Csaba pedig nemmel szavazott. Úgy gondolom, hogy az állami főépítész leírt véleményében tükrözi azt, amit mi hárman megmondtunk akkor és láttunk, és ezeket a véleményeket nem szabadott volna befogadni. Arra vagyok kíváncsi, hogy egyébként jövő évben, hogyha ez most elfogadásra kerül, akkor majd a polgármester kezdeményezi-e a generális felülvizsgálatot. Lesz-e ilyen? Várható-e ilyen? Kedvezünk a gyógyfürdő miatt majd a vállalkozónak? Erre szeretnék egy érdemi választ kapni, hogy bújjon ki a szög a zsákból. Érdekes ez mindenképpen. Lehet, hogy elfogadjuk most ezt. Ugyanis semmi nem gátolja, hogy jövőre legyen egy új felülvizsgálat és akkor így a vállalkozónak a kéje kedvét ki tudjuk szolgálni. Azt gondolom, hogy a mindenkori képviselőtestületnek óriási felelősége van abban, hogy a város milyen irányba fejlődik. Vissza mutatok a múltba Farkas Károly utcai átminősítéssel kapcsolatban, ami 2016 decemberében történt és ott lett a városközponti vegyes besorolás, amire Koczka Tibor nem nyomott még gombot sem még a vitában föl sem emelte a szavát, hogy itt ne legyen ilyen. Látjuk azt, hogy ennek mi lett most a következménye, egyrészt az új lakóövezetbe, akik beköltöznek, akik meg ott élnek, azok meg nehezményezik ezt. Minden ilyen nagyobb módosítás, ami egy területet érint, ott ugye infrastrukturális kapcsolatok, hogy fognak kiépülni, ki ennek a felelőse. Gondolhatunk arra, hogy most, ami az Oladi Platón látszik, ott az utak, járdák kiépítése, hogy fog megtörténni. Ott már megy ilyen mutogatás, ilyen kérés, ahhoz képest a Kertész TSZ területén az Alpok lakókertben vagy a Kámon lakókertben ott a magán beruházó megépítette a gyalogjárdát, megépítette az útkapcsolatokat. Azt gondolom, hogy bármilyen változásnál, amit megengedünk, lásd Oladi Plató, az rák fog égni és a végén majd lehet, hogy az önkormányzatnak kell, de nem tudom miből fogjuk azt finanszírozni. Minden ilyen új településképi eszköz elfogadásnál sokkal körültekintőbbnek kell lennünk és azt gondolom, hogy nem szabad meghajlani a deréknak a vállalkozók előtt. Felelősséggel tartozunk a jövő iránt. Köszönöm szépen.

**Dr. Nemény András polgármester:** Ha jól értem, itt mind ebből, ami most elhangzott, hogy amikor Önök jöttek azzal, hogy ez így nem helyes, mert véleményeket ne vegyük ténynek és ne különböztessünk a vélemények között, most az állami főépítész mégis csak különbözetett, mert valamelyiket elfogadta, valamelyiket nem. Ez egy kérdés, hogy kitartanak-e amellett az álláspont mellet, hogy akkor minden véleményt utasítsunk el, mert akkor azt mondják, amit Czeglédy Csaba elnök úr mond, hogy vegyük külön az egyházét és szavazzuk most le, mert az is vélemény. Vegyük ki és akkor ezzel egyébként összeségében a rendezési tervet veszélyeztetjük ebben a pillanatban, mert december 31-ig el kell fogadni, ez az én álláspontom, de nyilván nem kell elfogadni, de ez történik a gyakorlatban. Újabb Közgyűlést kellene összehívnunk újra véleményezés után, ez egy opció, ez egy lehetőség. Ha kitartanak emellett az álláspont mellet hárman, akkor ez történne ebben az esetben. Még a másik az állami főépítész azt mondta, hogy a környezetre olyan változást okozna, hogy az a terület, amiről beszéltek, gyógyfürdőből egészségügyivé változna, mert ez történne a gyakorlatban, ami miatt ennek az eljárásnak a kereteiben nem lehet megtenni. Jelenleg ez munkásszállóként működött és munkásszállóként valószínűleg lehet működtetni újra is. Az igazi probléma, hogyha mi a gyógyfürdőben eltértük, munkásszállóként működik valami és ezen semmi sem változtat, mert jelen körülmények között is meg lehet tenni. Én egy nyugdíjasotthonnak megmondom őszintén, mindentől függetlenül sokkal jobban örülnék ezt el is mondtam, mert minden nyugdíjasotthont, ami a városban van, bármilyen fenntartású épület, nagyon szívesen támogatnék. Nem tudjuk, hogy mi lesz ebből én csak azt látom, hogy az állami főépítész különbséget tett két esetben. Mi megtehetjük azt, hogy nem, de én nem javaslom az egyházi kérést, nem is egyházi kérés, a törvényszék kérés csak az egyházi területre vonatkozik. Azt javasolnám - ezek szerint ellentétben Horváth Gáborral, hogy a korábbi véleményével legalább is -, hogy támogassuk és fogadjuk el ezt így egyben és ne kockáztassuk az egészet, mert rengeteg területet érint a szabályozási terv módosítás, és nagyon sok vesztese lenne ennek a történetnek, ha kifutnánk az időből. Nyilván tanúság számunkra az, hogy véleményezési szakaszba véleményeket behozva, annak mi a következménye, de hát ezért vagyunk a testület, most el tudjuk dönteni így vagy úgy. Megadom a szót Czeglédy Csaba elnök úrnak.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Az a probléma és ettől kellene tartózkodni és nagyon szomorú, hogy ez megtörténhetett, hogy Önök nem észrevételeket hoztak be, hanem kérelmeket, tartalmában teljesjogú kérelmeket, amelyek egyébként a környezetre hatást gyakoroltak. Főépítész asszony jegyzőkönyvben a Szombathelyi Törvényszéknek a lakossági észrevételét is kérelemnek hívta, most gyakorlatilag hülyét csinálunk saját magunkból vagy nem tudom, kit nézünk hülyének, hogy érdemi kérelmeket becsempésztünk és megszavaztattunk - nem mi, a városvezetés a képviselőtestülettel - miközben a Szombathelyi Törvényszéknek a kérelme is a környezetre hatást gyakorol. Ahogy jogpolitikai szempontok vezették finoman fogalmazva a városvezetést, az állami főépítészt, illetve a Kormányhivatalt is valószínűleg jogpolitikai szempontok vezényelték, amikor különbséget tettek két ugyanolyan jellegű dolog között mert, hogyha az egyik helyen nem járulnak hozzá az átsoroláshoz, akkor a másik helyen sem kellene a HÉSZ-szel kapcsolatos módosításokat támogatniuk. Mivel megértettem a főépítész asszonynak a válaszát, ezért akkor az a javaslatom, hogy feltétlen kerüljön ki a HÉSZ szabályozásából, hogy a Szombathelyi Törvényszéknek ne kelljen hátsókertet építenie. Polgármester úr arról van szó, hogyha mi a Szombathelyi Törvényszék törvénytelen kéréséhez hozzájárulunk, akkor a környezeti kihatás az, hogy mindenki másnak Szombathelyen kellene hátsókertet építenie. De ma a Szombathelyi Törvényszék esetében eltérünk ettől a Szombathelyi Egyházmegye érdekében úgy, hogy a Szombathelyi Egyházmegye belváros 1/3-a vonatkozó fejlesztési tervei soha nem voltak a képviselőtestület előtt. Az előző Közgyűlésen a püspök úrnak a pár oldalas levelét a polgármester úr behozta, amiből kiderül, hogy szombathelyi közterületre parkoló házat akar építeni a Szombathelyi Egyházmegye. Én azt gondolom, ha más beleszólásunk nincs, hogy mi épül a közterületünkön, talán beleszólhatunk. Rá volt rajzolva.

**Dr. Nemény András polgármester:** Nem tud ilyet csinálni.

**Dr. Czeglédy Csaba, a Szociális és Lakás Bizottság elnöke:** Tudom. Ezért is mondom, hogy már most a Szombathelyi Egyházmegye érdekében egy törvénytelen kérelemre - ami észrevételnek van álcázva - hozzá akarunk járulni, hogy ne kelljen hátsókertet építeni, azért általában ennél magasabb színvonalat szokott ez a képviselő-testület képviselni. Nekem ez a módosítási javaslatom. Polgármester úr, az nem hivatkozás, hogy akár december 31-én is kell jönnünk. Mindegyikünk fizetést kap ezért, másnak is be kell mennie a munkahelyére december 31-én, ha nekünk be kell jönni december 31-én, akkor bejövünk december 31-én, az sem hivatkozás, hogy a Kormányhivatalban a jövő héten nem akarnak dolgozni. Én azt gondolom, ha itt még egy módosítást hozunk akkor a Kormányhivatalnak sajnos ezzel jövő héten foglalkoznia kell ez nem hivatkozás, hogy ők nem érnek rá, ők is fizetést kapnak az adófizetők nem kevés pénzt adnak nekik.

**Dr. Nemény András polgármester:** Köszönöm szépen. 21 napjuk van rá, hogy bármit is tegyenek és erősen szkeptikus vagyok abban, hogy bármit is tennének. Én erős kockázatot érzek ebben dologban és sok szombathelyi ember nagyon rosszul járna ezzel, ha ez nem történne meg. Nekem ez az érvem erre. A másik, hogy törvénytelenséget, ezt én nem tudom innen megítélni eleve, hogy ha a Törvényszék törvénytelenségből adott be valamit, majd az állami főépítész törvénytelenül azt mondta, hogy ez így rendben van, de tovább engedte, nem mondta ugyanezt, mint a másik esetnél, hogy a környezetre olyan változást okoz, hogy emiatt ez nem lehetséges nem mondott ilyet. Én örültem volna mert akkor ez egy tiszta jogi helyzet, hogy minden, ami úgy jött be pluszban, ezt fekete fehér vizsgálat nélkül elutasítják, de nem ez történt. Elnök úr ügyrendben megadom a szót.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Polgármester úr már csak azért is mondanám, mert a főépítész nincsen jelen, az állami főépítész rendkívül intelligensen és kreatív módon és jogszerűen oldotta meg az erre adandó választ, mert ő azt írta, hogy nem tudja értelmezni a Szombathelyi Törvényszéknek a kérelmét. Azt írta, hogy a Szombathelyi Törvényszék eltérési engedély benyújtási kérelme nem értelmezhető „ergo” az állami főépítész - egyébként csillagos ötös módon - kitért a válasz elől, gyakorlatilag visszadobta a labdát a szombathelyi önkormányzatnak.

**Dr. Nemény András polgármester:** Ha valaki ezt csinálja, szerintem ez nem tisztességes.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Én nem mondtam, hogy….

**Dr. Nemény András polgármester:** Fekete-fehér kérdésben állást kellett foglalni, én nagyon szomorú vagyok ezen a mondatán.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Csak a jegyzőkönyv kedvéért. Hol írta bele?

**Sütő Gabriella főépítész:** A normaszövegbe bele írta

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Én is az ő szövegéből idéztem, hogy nem tudja értelmezni a Szombathelyi Törvényszék kérését. Én nem mondtam, hogy törvénytelen…

**Dr. Nemény András polgármester:** Megadom a szót a főépítész asszonynak.

**Sütő Gabriella főépítész:** Tisztelt Polgármester Úr! Tisztelt Közgyűlés! Az állami főépítész asszony a záró szakmai véleményét tagolta és több fejezete van. Van az eltérési engedély, van a szabályozási tervre van a HÉSZ normaszövegére, a szerkezeti tervre vonatkozó rész. Az eltérési engedélyeknél van az, amit képviselő úr felolvasott, hogy nem kell eltérési engedély kérni, tehát ebben a szakban ezt írta. Ugyanakkor a HÉSZ normaszövegénél pedig, ez a B, pont, HÉSZ normaszöveg és ennek a 10. pontjában azt írja, hogy: Az épületmagasságnál a 22.§ (6) bekezdés behivatkozása legyen feltüntetve! Tehát ez a Vt1-nél írta és azt tüntettük fel és a 11-es pontban azt írja, hogy 26. § (6) bekezdése a két telekből álló építési övezet tekintettében nem mondja ki csak az egyik telekre, a 0 méteres hátsókertet a teljes övezetre vonatkozóan kell szabályozni. Ugyanis a HÉSZ normaszövegének tervezetében csak a Törvényszék terve szerepelt. Valóban a Törvényszék ingatlanára és a börtön területére is kérte csak a börtön területén a szabályozás egy utat szabályoz ki és annak a teleknek nincsen hátsókertje ezért mi a normaszövegbe csak egy telket írtunk be. Az övezetben két telek van, de az egyik teleknek nincs hátsókertje ezért csak az egyik ingatlanra írtuk elő. Ő kérte, hogy itt a normaszöveg kiegészítésénél, tehát 23. § (6) bekezdése egészüljön ki. Közben a 22.§ (6) bekezdésébe került át, mert egyéb javítások miatt a HÉSZ szakaszainak az újra számozása vált szükségessé. Máshol viszont rendelkezik róla.

**Dr. Nemény András polgármester:** Megkérdezem, hogy az állami főépítész kérvényezte, hogy menjen tovább vagy nem?

**Sütő Gabriella főépítész:** Igen.

**Dr. Nemény András polgármester:** Ezt expressis verbis ki is jelentette ezzel. Én ezt hallottam a főépítésztől, megkérdeztük a véleményét, ez a véleménye, nem tudok mást mondani. Megadom a szót elnök úr. Elnök urat hallgatjuk.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Nagyon röviden reagálok. A Szombathelyi törvényszék az OTÉK-tól való eltérést kért. Erről szólt a Szombathelyi Törvényszéknek a lakossági észrevételnek álcázott kérelme. Erre az állami főépítész azt írta, nem értelmezhető a kérése, se pro se kontra az eltérés vonatkozásában nem foglalt állást. Mi pedig a Szombathelyi Törvényszéknek a kérelmére, ami már egyébként lakossági észrevételezés időszakában érkezett a HÉSZ, tehát a Helyi Építési Szabályzatot a Szombathelyi Törvényszéknek a kedvére meg a Szombathelyi Egyházmegye kedvére úgy alakítjuk, hogy ez számukra elfogadható legyen. Nyilván a HÉSZ-t jogszerűen én azt nem vitatom, hogy egyébként ez a fajta HÉSZ szabályzat az jogszerű, csak, hogy ez előzménye teszi az én álláspontom szerint jogszerűtlenné, mert ha nincs a Szombathelyi Törvényszéknek a kérelme és egyébként a HÉSZ-be az kerül be, amit írtunk, akkor egyrész egy ilyen oktondi képviselő nem venné észre, mint én, kettő pedig nem lenne ennyire átlátszó a történet. A Szombathelyi Törvényszék kérelmét beépítjük a Helyi Építési Szabályzatba, amivel én személy szerint nem értek egyet. Ezzel nyilván kisebbségben leszek. Továbbra is kérem a módosítást, azt meg vitatom, hogy a Szombathelyi Törvényszék kérelméhez az állami főépítész hozzájárult volna, mivel nem tudta értelmezni a Szombathelyi Törvényszéknek a kérelmét. Ez az én értelmezésem lehet, hogy nincs igazam, de már nem kívánok többet hozzászólni.

**Dr. Nemény András polgármester:** Köszönöm szépen elnök úrnak. Mindent értek. Nekem az lett volna a nagy segítség, ha azt mondja az állami főépítész, hogy meg se nézi, mert azt mondja, hogy véleményezési szakaszban nem lehet semmiféle ilyen javaslat. Nem az, hogy nem tudja értelmezni, nem csak ezt, hanem semelyiket sem és akkor nincsen ilyen, hogy mérlegeli, hogy a környezetre milyen hatással vagy milyen hatással nem, hanem egyszerűen azt mondja, hogy ez későn jött nem lehet így beterjeszteni kedves Közgyűlés minden majd menjen utána a következő úton amikor jön. Nekem ez egy világos beszéd lett volna és akkor nem megy bele semmilyen tartalmi értelmezésbe. Nem ez történt egyiknél ezt mondta a másiknál azt mondta ő tudja, hogy miért tette mindezt. Megadom a szót Dr. Takátsné Dr. Tenki Máriának.

**Dr. Takátsné Dr. Tenki Mária városi képviselő:** Két vetületét látom ennek a dolognak. Az egyik vetülete, ami nagyon súlyos, hány éve van már üresen ez a terület? Belvárosi képviselőként számtalan ember kérdezte, mi az elképzelése a városvezetésnek. Az elképzelésünket korlátozza az a lehetőség, hogy itt egy állami területről van szó. Ez nem az önkormányzat tulajdonában lévő terület. A nem önkormányzati tulajdonban lévő területre is azonban a Közgyűlésünk előírhat helyi építési szabályzatot ez tény. Eljárási rend sérelem álláspontom szerint nem történik, hogyha a 22.§ (6) bekezdését a hátsókert nullifikálásával, hogy 0 legyen a hátsókertnek a területe, elfogadja a Közgyűlés. A főépítész jelezte volna, hogyha valami eljárási rendet sértünk ezzel. A főépítész nem ezt tette, hanem még le is írta a módot, hogy hogyan oldjuk meg. A megoldása, ami most az asztalunkon van ez az, amit a főépítész mondott. A másik nagyon lényeges dolog. Értelemesen elolvassuk a bíróságnak a levelét, akkor az arról szól, hogy ez a lényege, hogy a hátsókert 0 legyen és a HÉSZ-ben ezt szabályozzuk. Nem szól másról, az egy további elképzelés esetleg, de az még az elképzelések szintjén jelzi csak a bíróság, hogy ebben az esetben a bíróság közreműködne abban, hogy a teljes területnek az átvételét a bíróság megtegye és megkezdődjön ennek a területnek a rehabilitációja. Ez majdnem, hogy egy barnaövezet a belvároson belül, annyira régóta már üresen áll, hogy ezt el kellene tüntetnünk innen, valamilyen módon funkciót találni neki. Ez egy nagyon, nagyon fontos szempont. Ezt a szempontot, ami a belváros képviselőjeként álláspontom szerint mindenféleképpen nagyon fontos szempont az ügyben, azt a főépítész egy eljárási renddel alátámasztotta. Még pedig azzal, hogy a kert hátul 0 méter legyen. Hát induljon el egy folyamat. Az, hogy az egyháznak milyen elképzelése van, az, hogy ezt majd a Közgyűlésünk adott esetben, mert egy csomó engedély kell hozzá, hogyha elindul egy folyamat ugye a bírósági oldalról is abban lehet tárgyalásokat folytatni. Polgármester úr eddig is készséget mutatott abban, hogy fölveszi majd a kapcsolatot és ezek a tárgyalási folyamatok megkezdődnek, majd én is nagyon szívesen részt veszek benne belváros képviselőjeként, de induljon el. Ez egy olyan sebhely, mint a Magellán. Induljon el a folyamat és a Magellánban is el tud majd indulni a folyamat, én nagyon örülök neki, hogy a településrendezésünk a Magellán tekintetében is elő fogja írni polgármester úr közreműködésével egy határidőt, ha a határidő letelik akkor a város az önkormányzat tudja a Kft. tulajdonában lévő területet adott esetben hasznosítani természetesen ellenérték fejében. Ez a két dolog a belvárosban ez nagyon égetően szükséges és én üdvözlöm az anyagot, hiszen ezekre megoldást ad. Köszönöm.

**Dr. Nemény András polgármester**: Megadom a szót Horváth Gábornak.

**Horváth Gábor városi képviselő:** Köszönöm szépen polgármester úr. Tisztelt Képviselőtársaim! Teljesen megértem Czeglédy Csabának az érvelését és van is esze annak, amit elmond. Ugyanakkor, amit a főépítész asszony elmondott, azt is elfogadom és nagyon érdekes, amit a polgármester úr mondott, hogy nem tudjuk azt, hogy az állami főépítész nem mondta ki igen vagy nem. Azt gondolom, hogy nem lehetne-e azt megcsinálni, hogy polgármester úr szünetet rendel el és erről délután szavazunk a szünet után és a szünetben felhívjuk az állami főépítészt megkérdezzük azt, amit Czeglédy Csaba képviselőtársam a szövegben látott és az nem volt megfelelő és akkor tegyük ezt tisztába. Mit mond az állami főépítész, de nincs itt. Meg lehet kérdezni. Nem tudjuk, hogy igen vagy nem, mi a véleménye ahogy a polgármester úr mondta. Czeglédy képviselőtársam mondott abban a szövegkörnyezetben az alátámasztható, amit ő mondott. Azt gondolom, hogy akkor hozunk megfelelő döntést, hogyha utána járunk és megkérdezzük az állami főépítészt ebben, hogy akkor nyilatkozzon és akkor ezt ismerje meg a szünet után a képviselő-testület és akkor döntsünk tényleges szavazással.

**Dr. Nemény András polgármester:** Azért nem tudom támogatni, mert esélyét sem látom, hogy bármi ebben változzon. Leírta és nem úgy működik a dolog, hogy majd ő szóba értelmezi. Voltunk mi is nála, szerintem képviselő úr is volt nála, mi még a korábbi szakaszban voltunk nála, mikor ők kértek egyeztetést a főispán úrral és akkor ő is ott volt és végig mentünk a különböző véleményezéseken szerintem képviselő úr nem annyira régen volt nála. Nem az a típus, aki most változtatna a leírt véleményén, ami ilyen szempontból helyes, aláírt vélemény. Én azt gondolom, sokfajta felelősségünk van, kinek más a fontosabb, én megértem, hogy képviselő úr, elnök úr miért tette ezt a javaslatot. Lehet, hogyha az időben visszamennénk, még másképp is gondolnám, de most ebben az esetben azt mondom, hogy a teljes elfogadást fogom javasolni, így nyilván a módosítót én magam nem tudom támogatni, de testület úgy szavaz, ahogyan mindenki lelkiismerete szerint gondol. Most ezt a módosítót teszem föl először szavazásra, Czeglédy Csaba módosítóját. Amelyik azt jelenti, hogy Szombathelyi Törvényszéket érintő 22.§ (6) bekezdés kerüljön törlésre. erről szavazunk most.

Megállapítom, hogy a testület 1 igen, 1 nem, 17 tartózkodással *-1 képviselő távol, 1 képviselő nem vett részt szavazásban -* a módosító javaslatot nem fogadta el.

Most határozati javaslatot teszem föl szavazásra erről szavazunk most.

Megállapítom, hogy a testület 18 igen, 1 nem, 0 tartózkodással - *1 képviselő távol, 1 képviselő nem vett részt a* *szavazásban -* elfogadta a javaslatot és a következő határozatot hozta:

**407/2023. (XII. 14.) Kgy. számú határozat**

1. Szombathely Megyei Jogú Város Közgyűlése megismerte az új településrendezési eszközök készítése érdekében folytatott eljárás során az állami főépítész által kiadott záró szakmai véleményt.
2. Szombathely Megyei Jogú Város Közgyűlése az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 8. § és 10. § előírásainak megfelelően Szombathely Megyei Jogú Város Településszerkezeti tervét az

1. melléklet szerinti településszerkezeti tervlappal,

2. melléklet szerinti településszerkezeti terv leírásával,

3. melléklet szerinti változások ütemezésével,

4. melléklet szerinti területi tervekkel való összhang igazolásával,

5. melléklet szerinti biológiai aktivitásérték számítással,

6. melléklet szerinti területi mérleggel együtt jóváhagyja.

1. A Közgyűlés felkéri a városi főépítészt, hogy az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) 43. § (2) bekezdése alapján gondoskodjon a településrendezési eszköz Étv. 8. § (4) bekezdése szerinti nyilvánosságáról és megküldéséről.
2. A Közgyűlés felkéri a polgármestert, hogy Szombathely Megyei Jogú Város Önkormányzata Közgyűlésének a településkép védelméről szóló 26/2017 (XII. 20.) önkormányzati rendeletének módosítására irányuló eljárást a Kormányrendelet 3. § (6) bekezdése szerinti összhang biztosítása érdekében indítsa el.
3. A Közgyűlés felkéri a polgármestert, hogy a településrendezési terv módosítását a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 68. §-a szerinti egyszerűsített eljárás szabályai szerint az E-TÉR felületen a megfelelő tervezési folyamat indításával kezdeményezze.
4. Jelen határozat meghozatalával hatályát veszti Szombathely Megyei Jogú Város Közgyűlésének a 257/2006. (IX. 7.) Kgy. számú határozatával elfogadott Településszerkezeti terve.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** 1. pont vonatkozásában azonnal

2. pont vonatkozásában azonnal

3. pont vonatkozásában 2023. december 22.

4. pont vonatkozásában 2024. március 14.

5. pont vonatkozásában 2024. február 15.

6. pont vonatkozásában azonnal

**Dr. Nemény András polgármester:** Most a rendelet teszem föl szavazásra.

Megállapítom, hogy a testület 18 igen, 1 nem, 0 tartózkodással - *1 képviselő távol, 1 képviselő nem vett részt a* *szavazásban -* elfogadta a javaslatot és az alábbi rendeletet alkotta:

Szombathely Megyei Jogú Város Önkormányzata Közgyűlésének

24/2023. (XII.19.) önkormányzati rendelete

Szombathely Megyei Jogú Város Helyi Építési Szabályzatáról

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester: S**zeretném megköszönni Sütő Gabriella főépítész asszonynak az emberfeletti munkáját, amit kellett végezni. Szerintem csak sejtjük, hogy milyen hihetetlen sok munka volt ebben és álmatlan munkával töltött éjszaka meg az a rengeteg feszültség, ami ezzel járt, a változtatásokkal. Ez egy olyan leterheltség és felelősség is egyben, amit nagyon kevesen tudnak viselni. Én nagyon köszönöm a város nevében a munkáját. Még egy szavazásunk van. A második napirendi pontunk, most már tudjuk, hogy a hatos lesz és az időpontja, fél háromkor folytatjuk a Közgyűlést. Erről szavazunk most. Ez a Haladás, azzal kezdünk, az a lényeg.

Megállapítom, hogy a testület 20 egyhangú igen- *1 képviselő távol-* szavazattal elfogadta a javaslatot és a következő határozatot hozta:

**408/2023. (XII. 14.) Kgy. számú határozat**

A Közgyűlés úgy határoz, hogy a „Tájékoztató a Szombathelyi Haladás Labdarúgó és Sportszolgáltató Kft. helyzetéről” című előterjesztést 6. napirendjeként tárgyalja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Köszönöm szépen szünet után találkozunk.

*A polgármester úr 12 óra 17 perckor szünetet rendelt el.*

*A Közgyűlés szünet után 20 fő képviselő jelenlétében 14 óra 59 perckor folytatja a munkáját.*

***6./ Tájékoztató a Szombathelyi Haladás Labdarúgó és Sportszolgáltató Kft. helyzetéről***

***Előadók:*** *Dr. Nemény András polgármester*

*Dr. László Győző alpolgármester*

***Meghívott:*** *Homlok Zsolt, a HVSE elnöke, a Haladás Marketing Kft. ügyvezető igazgatója*

*Szántó Erzsébet, a Haladás Labdarúgó Kft. ügyvezető igazgatója*

*Séllei Árpád, a Haladás Labdarúgó Kft. ügyvezető igazgatója*

*Unger Richárd, a Haladás Labdarúgó Kft. FEB elnöke*

*Albrecht Barbara könyvvizsgáló, Diamant Kft*

**Dr. Nemény András polgármester:** Megnyitom a délutáni ülést, megállapítom, hogy határozatképesek vagyunk. Rátérünk a szavazás után a 6. napirendi ponttá vált 2. számú napirendi pontunkra, ahol zárt ülést fogok rendelni és kérdezem jegyző urat is, hogy lehet, hogy elkezdjük a napirendet és szeretném, hogyha alpolgármester úr adna egy tájékoztatást nagyon röviden és utána rendelnék el zárt ülést.

**Mikrofon nélkül Dr. Károlyi Ákos jegyző:** Menet közben szavazni? Azt is lehet.

**Dr. Nemény András polgármester:** Mert azt látjuk, hogy jogszerűen így lehet tovább vinni ezt a napirendi pontot. Úgy tudunk tájékoztatást adni, - azt is elmondom, hogy miért, hogy a szélesebb közvélemény számára is értelmezhető legyen - van olyan jogi álláspont, ami a felügyelőbizottság jogi álláspontja, jelen pillanatban a felügyelőbizottság elnökének jogi álláspontja, hogy ő nem adhat a közgyűlésnek tájékoztatást, titoktartás miatt. Ámde, a polgármesternek, aki a tulajdonosnak a képviselője, tehát a tagnak, ilyen értelemben adhat, az pedig már a polgármester, vagyis a tag képviselőjének a dolga, vagy döntése, hogy mi az, amit ebből megoszt a közgyűléssel. Én mindent meg szeretnék osztani, amit tudok a Közgyűlésen, ám mivel ez üzleti titkokat érinthet és ezt a felelősséget meg nem akarom magamra venni, hogy valami olyasmit mondok el, amit nem lehet, főleg, ami még titoktartással is védett többek esetében, ezért én zárt ülésen fogok, amit én tudok, arról tájékoztatni a közgyűlést. Ezt látom ebből a szempontból jelen pillanatban helyesnek. Nyilván az mindenkire rá van bízva, hogy ezzel aztán ezek után mit kezd. Úgyhogy mielőtt megadom Czeglédy Csabának a szót, megadom László Győző alpolgármesternek és utána adom meg.

**Dr. László Győző alpolgármester:** Köszönöm a szót! Tisztelt Polgármester Úr, Tisztelt Közgyűlés! Az előző közgyűlés óta - csak röviden, és a nyilvánosság tájékoztatása végett is - indítványoztuk a taggyűlés összehívását. A taggyűlést a Kft. december 20-án 14 órakor fog tartani, ott természetesen képviselni fogjuk a várost és az üzletrészünket. Illetve indítványoztuk a felügyelőbizottság összehívását is, és a felügyelőbizottság azóta - tudtommal, - két alkalommal ülésezett. Engem tegnapi napon felhívott Séllei Árpád ügyvezető úr és el kell mondanom, hogy amikor én őt kerestem, ő felvette nekem a telefont, de a tegnapi napon ő keresett engem, adott nekem egy olyan tájékoztatást, hogy a mai napon nem tud itt lenni velünk, de dolgoznak a problémák megoldásán és reményeik szerint december 20-án már arról tud beszámolni, hogy ez már egy pozitív irányba elmozdult. Ő is, illetve a többségi tulajdonos. Én azt hiszem ennyi, amit így el lehet mondani ebben a körben, tévékamera előtt, a többit pedig én magam is úgy gondolom, hogy zárt ülésen érdemes polgármester úr. Köszönöm szépen!

**Dr. Nemény András polgármester:** Köszönöm. Annyit hozzátéve, hogy az rendkívül szomorú, hogy az ügyvezetők közül senki sem jött ide, és a tulajdonos Homlok úr sem jelentkezett és reagált. Nekem azt mondta utoljára, hogy fel fog hívni, aztán soha többet nem hívott. Tehát amikor a Klub kiad olyan közleményeket, hogy minden rendben van, csak hangulatkeltés folyik, akkor most tegyük ide mellé ezt a pillanatot, amikor szabályszerűen ide voltak hívva, egyébként a bizottsági ülésekre is, és nem jelentek meg. Én azt gondolom, hogy ez mindent elmond. Egyébként számomra az is fájdalmas, hogy a felügyelőbizottság elnöke sem vett ugye részt a bizottsági üléseken, merthogy innen küldtük arra az e-mail címre, ahol az összes többi emberrel kommunikáltunk és ahonnan mindig kaptuk egyébként mi is az értesítéseket, ugye Jagodics Zsuzsa szokta küldeni ezeket az értesítőket, hogy mikor milyen mérkőzés lesz. Arra az e-mail címre küldtük el a kérést a felügyelőbizottság elnökének a tájékoztatásról és ő nem kapta meg ezt a továbbiakban, úgyhogy amikor megszereztük a közvetlen e-mail címét, akkor tudtuk egyáltalán a közgyűlésre meghívni. Tehát szerintem ez sem jó dolog, hogy egy cég a saját felügyelőbizottsági tagjainak nem küldi tovább és nem tudom, hogy ez jó vagy rosszhiszeműen történt, de vannak kétségeim a jóhiszeműség tekintetében. Egyben egyébként köszöntöm Unger Richárdot, aki a felügyelőbizottságnak az elnöke, legalább eljött, még akkor is, hogyha olyan típusú tájékoztatást itt a közgyűlés előtt a saját álláspontja alapján nem adhat, de sikerült, azért is volt egy kicsit később a kezdés, a jogi álláspontok egyeztetése után arra jutni, hogy nekem adhat. Úgyhogy én jegyzeteltem, én ezt ismertetni fogom a közgyűlésen. Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Tisztelt Polgármester Úr, Tisztelt Közgyűlés! Hát rólam nem mondható, hogy méltatlanul fogalmaznék a közgyűlési teremben, de most kénytelen vagyok elmondani, hogy Séllei Árpád, a Szántó Erzsébet és a Homlok Zsolt, ők gyáva, szar módon viselkednek, hiszen nekik az lenne a legkevesebb, hogy itt legyenek a Közgyűlés előtt. És a közérdeklődés, a több ezer szombathelyi, vas megyei közérdeklődésének a fókuszában lévő ügyben adnának a tulajdonostársnak tájékoztatást. Ez nem az ügyrendi része volt a hozzászólásomnak, de szerettem volna, ha a jegyzőkönyvben is benne lenne, hogy ezek az emberek méltatlanok arra, hogy a Haladással egy napon legyenek említve. Az ügyrendi hozzászólásomnak meg az a lényege, egyrészt köszönöm Unger Richárdnak, hogy neki van vér a pucájában és eljött egyedül, pedig neki lett volna legkevésbé kötelessége eljönni. De hogy értelmezhetetlen az üzleti titok a Szombathelyi Haladás Kft. esetében, közvagyon és közpénz van a Szombathelyi Haladás Kft-ben. Tehát én nem tudom értelmezni, hogy üzleti titkokról lenne szó. Nyilván azt is elfogadom, hogy zárt ülésen mondja el a polgármester úr, amiről tudomása van, utána minden képviselőnek a lelkiismeretére, meg a saját jogi álláspontjára van bízva, hogy abból mit hoz nyilvánosságra. Hogyha csak a zárt ülésen tudhatunk meg mi itt információkat, akkor nyilván legyen zárt ülés. A jegyzőkönyv kedvéért azt fontosnak tartottam elmondani, hogy erről is nyugodtan, tehát, hogyha saját cégeinknek az üzleti tervétől elkezdve egy csomó mindenről nyilvános ülésen tárgyalunk, az lenne a legkevesebb, hogy erről is nyilvános ülésen tárgyaljunk.

**Dr. Nemény András polgármester:** Köszönöm szépen képviselő úr! Ez egy nehéz kérdés ebben az esetben, de azt látom, hogy ez a helyes út. Egyébként olyan is van, amikor a saját cégünknél is lehet üzleti titok. Az üzleti titok maga a dolog természetéből fakad. És én azért is gondolom ezt így helyesnek, mert azt sem akarom, hogy valami kimenjen, és utána azt mondják, hogy miattunk történt olyan, ami visszaállíthatatlan. Tehát nem akarom még ezt a lehetőséget sem megadni a magam részéről. És mivel én vagyok a felelős, mert én kaptam meg az információkat, mondhatnám azt, hogy egyetértek azzal, hogy ez nem tartozik a Közgyűlésre, de én továbbra is azt képviselem, hogy minden, ami a polgármesterre tartozik, az a Közgyűlésre is tartozik, mert meg fogom osztani a Közgyűléssel. Koczka Tibornak adom meg a szót ügyrendben.

**Koczka Tibor városi képviselő (ügyrendi hozzászólás):** Köszönöm a szót polgármester úr. Tisztelt Közgyűlés! Én is a nyílt ülés mellett kardoskodnék, hiszen nyílt ülésen döntöttünk arról, hogy változott a tulajdonrésze az önkormányzatunknak a Haladásban. Nyílt ülésen döntöttünk például az idei költségvetésben, hogy 40 milliónyi közpénzt kap a Haladás. Úgy gondolom, ha ezeket a döntéseket nyílt ülésen tudtuk meghozni, akkor igenis a nyilvánosságra, szombathelyiekre, Haladás szurkolókra tartozik az, hogy most mi a helyzet a Haladásnál. Azt látom, hogy nagyon nem fogunk ebben előbbre jutni, lehet, hogy mi zárt ülésen valamit okosodhatunk, de úgy gondolom, hogy felháborító és szégyenteljes, hogy gyakorlatilag egy hónapnak kell ahhoz eltelnie, hogy a polgármester úr kérésére a taggyűlést összehívják december 20-ára. Ez egy hónap. A Gazdasági és Jogi Bizottság ülésén még nem tudtam a december 20-ai taggyűlési időpontról, akkor jegyző urat kérdeztem, hogy mint tulajdonos, milyen eszközeink vannak, ő azt válaszolta, hogy cégbírósághoz fordulhatunk. Én úgy gondolom, hogy minden jogi eszközt meg kell ahhoz ragadni, hogy a tulajdonos és a cégvezetők, ügyvezetőknek a felelősségét valahogyan elismertessük, mert úgy gondolom, hogy ez nem működik. És az elmúlt 10 évből nem is emlékszem arra, hogy önkormányzati tulajdonú társasággal ilyen probléma lett volna, hogy a tulajdonostársak a fülük botját nem mozdítják arra, ha az önkormányzat valamit szeretne velük. Köszönöm szépen!

**Dr. Nemény András polgármester:** Köszönöm szépen! Egy dolog jutott közben eszembe, hogy a zárt ülésnél a határozat, amit hozunk, bármi is legyen az, az nyilvános. Tehát bármi, ami abban szerepel és ott majd közösen úgy alkothatjuk meg, amit szeretnénk, hogy egyébként nyilvánosságra kerüljön, akkor abból is tudunk egy tájékoztatást adni és akkor majd talán kisebb feszültsége lesz abból, hogyha bármilyen információ kimegy, hiszen azt mi határozzuk meg, hogy mi. Köszönöm, akkor most fogok zárt ülést elrendelni, elnézést a teremben lévőktől. Először szavazunk róla értelemszerűen. Most szavazunk a zárt ülésről.

Megállapítom, hogy a testület 13 igen, 0 nem, 7 tartózkodással – *1 képviselő nem vett részt a szavazásban* – elfogadta a javaslatot és a következő határozatot hozta:

**409/2023. (XII. 14.) Kgy. sz. határozat**

A Közgyűlés úgy határoz, hogy a „Tájékoztató a Szombathelyi Haladás Labdarúgó és Sportszolgáltató Kft. helyzetéről” című előterjesztés tárgyában a Magyarország helyi önkormányzatairól szóló 2011. évi CLXXXIX. törvény 46. § (2) bekezdés c) pontja alapján zárt ülést tart.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Akkor elrendelem a zárt ülést.

*Polgármester úr 15 óra 08 perckor zárt ülést rendel el.*

*A Közgyűlés 20 fő képviselő jelenlétében 15 óra 32 perckor nyilvános ülésen folytatja munkáját.*

**Dr. Nemény András polgármester:** Folytatjuk a nyílt ülést. Megállapítom, hogy újra határozatképesek vagyunk. Még mielőtt rátérnénk a 7. napirendi pontunkra, tájékoztatást adok az előző napirendi pontnak a határozati javaslatáról, hogy a nyilvánosság is tudjon tájékozódni. A határozati javaslat így hangzik: Szombathely Megyei Jogú Város Közgyűlése a Szombathelyi Haladás Labdarúgó és Sportszolgáltató Kft. helyzetéről szóló tájékoztatást tudomásul veszi. A Közgyűlés felkéri a társaság többségi tulajdonosát, hogy a fennálló, de a rendelkezésre álló információk alapján kezelhető likviditási problémák megoldásához szükséges, általa vázolt és tervezett intézkedéseket tegye meg. A Közgyűlés javasolja, hogy 2024. január 15. napján újabb taggyűlés kerüljön összehívásra a társaság pénzügyi, gazdasági helyzetének újabb értékelése érdekében. Ez a határozati javaslatunk a rendelkezésre álló információk alapján. Egyhangúlag fogadta el a testület ezt a határozati javaslatot. És most rátérünk a 7. napirendi pontunkra.

***7./ Javaslat Szombathely Megyei Jogú Város Önkormányzata 2024. évi átmeneti gazdálkodásáról szóló rendeletének megalkotására***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. Károlyi Ákos jegyző*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** A következő napirendnél jelentkezőt nem látok, a vitát lezárom, és szavazni fogunk a rendelet megalkotásáról.

Megállapítom, hogy a testület 20 egyhangú igen szavazattal – *1 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**25/2023. (XII.19.) önkormányzati rendelete**

**az önkormányzat 2024. évi átmeneti gazdálkodásáról**

*(A rendelet hiteles szövege a jegyzőkönyv mellékletét képezi.)*

***8./ Javaslat Szombathely Megyei Jogú Város Önkormányzata tulajdonában lévő gazdasági társaságokat érintő döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

*Horváth Soma alpolgármester*

*Dr. László Győző alpolgármester*

***Meghívottak:*** *Kovács Cecília , a SZOVA NZrt. vezérigazgatója,*

*Krenner Róbert, a VASIVÍZ ZRt. vezérigazgatója*

*Molnár Miklós, a Szombathelyi Távhőszolgáltató Kft. ügyvezetője*

*Horváth Zoltán, az AGORA Savaria Kulturális és Médiaközpont Kft. ügyvezetője*

*Németh Klára, a Fogyatékkal Élőket és Hajléktalanokat Ellátó Közhasznú NKft. ügyvezetője*

*Szabó Tibor András, a Weöres Sándor Színház NKft. ügyvezetője*

*Dr. Kovácsné Takács Klaudia, a Savaria Városfejlesztési NKft. ügyvezetője*

*Izer Gábor Nándor, a SZOMPARK Kft. ügyvezetője*

*Grünwald Stefánia, a Savaria Turizmus NKft. ügyvezetője*

*Jancsóné Sárdi Katalin, a Vas Megyei Temetkezési Kft. ügyvezetője*

**Dr. Nemény András polgármester:** A következő napirendnél köszöntök minden ügyvezetőt, igazgatót, vezérigazgatót, ki milyen minőségben van itt. Megadom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Tisztelt Polgármester Úr, Tisztelt Közgyűlés! Nem kimondottam ehhez a napirendi ponthoz tartozik, de én azt gondolom, hogy önkormányzatunk szempontjából fontos, a délelőtt meghozott közgyűlési határozatnak már van is, ha nem is konkrét kézzel fogható eredménye, de Fodor István Tankerületi Igazgatótól megkaptam a várva várt választ, amelyben arról tájékoztat, hogy számításaik és reményeik szerint, hogyha minden feltétel adott, akkor a Micimackó Óvoda uszodáját 2024. tavaszán meg tudják nyitni. Köszönöm szépen tankerületi igazgató úrnak, hogy ő is nyomon követi a közgyűlés történéseit, és válaszolt, de bízom benne, hogy ez így is lesz, és ha igen, akkor ezt meg fogjuk neki köszönni, hogy pozitív volt a hozzáállása. Köszönöm szépen!

**Dr. Nemény András polgármester:** Az oladi nem őhozzájuk tartozik, úgyhogy onnan is várjuk a választ, szerintem Rettegi Attila tud majd ebben valamit mondani, nyilván fog is majd időben. Ő már látott elég Közgyűlést, szerintem nem nézi ilyen élénk érdeklődéssel. Illés Károlynak adom meg a szót.

**Illés Károly városi képviselő, frakcióvezető:** Köszönöm a szót polgármester úr. Tisztelt Közgyűlés!

**Mikrofon nélkül Lendvai Ferenc, a Költségvetési Ellenőrző Szakmai Bizottság elnöke:** Jövő ilyenkor én sem fogom megnézni.

*Többen beszélnek egyszerre*

**Illés Károly városi képviselő, frakcióvezető:** Azt csak te gondolod, azt csak szeretnéd. Ha már ilyen jókedv van, akkor egy kicsit komolyabb és talán nem ilyen jókedvű vizekre evezve. Szombathelyi cégek helyzete, illetve azoknak az üzleti tervei, hát kezdeném a SZOVÁ-val. Látható, hogy a SZOVÁ-nál, ha jól emlékszem nagyságrendileg 300 millió Ft-tal több árbevétel mellett jelentős 154 millió Ft-os veszteséggel számol a cég. És mindamellett 38,5 millió Ft-os marketing költséggel. Az a cég egyébként, ahol egy átláthatósági vizsgálaton elégtelen minősítést kapott a cég. És egyébként a felügyelőbizottságon kapott információk alapján a tavalyi éves beszámolóját sikerült benyújtani a cégnek mostanában, valamint a vezetők bérezését feltüntető üvegzseb törvény szerinti kötelezettségét is sikerült neki teljesíteni éppen a napokban. Tudunk ehhez gratulálni, csak azt nem tudom, hogy eddig miért nem tették ezt meg? És látható itt az üzleti tervben az is, - ahogy arról korábban is beszéltünk, - hogy a parkolási tevékenység egy városban tulajdonképpen forgalomtechnikai célokat kéne, hogy szolgáljon. Hát itt azért a SZOVÁ-nál ez egyértelműen bizonyítható, hogy nem ezt a célt szolgálja. Egyértelműen azt a célt szolgálja, hogy minél magasabb bevételekkel tudja finanszírozni a SZOVA tevékenységeit. Szomorú. Egy bíztató van a cégnél egyébként, a MOL MOHU belépésével a hulladékgazdálkodás pozitív irányba változott meg, ez látható, ez ellen egyébként mind a cégvezetés, mind a városvezetői frakció elég sokáig ágált és mindenféle, ha nem is tiltakozását, de negatív véleményét fejezte ki. Látható egyébként, hogy ez működőképes és ez működni fog, ettől függetlenül a SZOVA állapota az hát, mondhatjuk, hogy elég rossz. És hát amit hiányolunk egyébként az üzleti tervből, a sok-sok egyéb terv mellett, a marketing terv, a beruházási terv és egyéb tervek mellett, az a stratégiai terv, a rövid, illetve a hosszú távú stratégia, úgyhogy itt van úgyis igazgató úr, majd talán erről tud nekünk szólni pár szót. Áttérve más vizekre, AGORA. Látjuk, hogy az AGORÁ-nál is jóval magasabb, 117 millió Ft-ot meghaladó támogatás mellett tervezik a jövő évet. Ebből csak a Savaria Fórum és az identitás támogatására 13,9 és 15,7 millió Ft-ot tervez fordítani a cég. Én úgy gondolom, és egyébként érdekes az üzleti terve magának a társaságnak, mert mondjuk egy mérleget és egy eredmény kimutatást nem csatolnak be az üzleti tervhez, csak egyszerűen rövid szöveges tervet csatolnak. Aztán rátérve a Távhő-re is, hát szintén szomorú, hogy egyébként 4,8 milliárd Ft állami támogatás, kvázi gázár kompenzáció mellett mínuszos üzemi tevékenységgel számol a cég és szintén 25 millió Ft-os marketingköltséggel, tehát mínuszos tevékenységet folytató társaságaink több tízmillió forintot meghaladó marketingköltségekkel számolnak. És feltételezem, emellett a negatív tevékenység mellett még biztos a menedzsmentnek még prémium kiírásban is gondolkozik majd az IG, illetve a FEB. Mi ezeket az üzleti terveket természetesen ilyen formában nem fogjuk tudni támogatni. Sőt, nemhogy nem támogatjuk, kifejezetten tiltakozunk ellene. Még egy dologra azért felhívnám a figyelmet, a SZOMPARK 150 millió Ft-os többlettámogatás mellett képzeli el a jövő évet. Értjük mi ezt a sok-sok támogatást, az elmúlt 3 évben nagyjából 300 milliót, sőt 400 milliót halad meg a SZOMPARK támogatása, viszont ezt nem látjuk a városon. Vannak körzetek, ahol igen, Horváth Soma képviselőtársamnak a körzetében látványosan fellelhetők ezek a fejlesztések, fejlődések, de egyébként a város egész területén nem. Tehát ezt a plusz 400 milliót azért keressük, ami az elmúlt években a SZOMPARK támogatásában megnyilvánul. Első körben vitaindítónak ennyit, aztán majd még úgyis visszatérünk számokra. Köszönöm.

**Dr. Nemény András polgármester:** Frakcióvezető úrnak sikerült így egy bővített mondatban pár céget szóba hozni, mondjuk így. Bizonyára lesz több válasz is. Ha jól értelmeztem, akkor ezt az ügyvezetőktől kérdezi is, vagy tőlünk, vagy bárki, aki válaszolni tudna? Horváth Soma alpolgármester úr el is kezdett jegyzetelni, mert az ördög mindig a részletekben rejlik, ebben az esetben is. Tehát hogy valami mondjuk egy ÁFÁ-s bevétel, vagy nem, ezt alpolgármester úr el fogja mondani, egy kiadás esetében is. És vannak kötelező feladataink is, van egy jelentős béremelkedés is egyébként mindenhol, azért az nagyon nagy részét teszi ki. Tulajdonképpen az üzleti tervek, amiknek nem most kellene idekerülnie, hiszen később szoktak, azért is kerültek most ide, hogy a béremeléseket el tudjuk végezni és már januárban tudjanak számolni vele a dolgozók. Most ehhez képest azért egy nagyon erős inflációval terhelt több év után vagyunk. Tehát ott, ahol mondjuk a minimálbér emelés, amit szintén előrehozott a kormány, 15 %-os, vagy esetleg még annál magasabbak is vannak köztük, akkor az bizony sokba kerül, nekünk is, mindannyiunknak, tehát ki lehet belőle venni elemeket, de én azt gondolom, hogy összegészében kell nézni mindezt. Mondom, a részletek fontosak, úgyhogy amelyik cégnél esetleg szeretnének külön kérdezni, például a Távhő-nél láttam Molnár Miklóst, bizonyára van válasza ezzel kapcsolatban. Nem tudja értelmezni a kérdést, de majd szerintem ő kimegy, értelmezi magától és megválaszolja, ezt gondolom. De addig is, amíg itt a cégvezetők felkészülnek, Koczka Tibornak adom meg a szót.

**Koczka Tibor városi képviselő:** Köszönöm a szót polgármester úr. Tisztelt Közgyűlés! Először is szeretnék köszönetet mondani valamennyi cégünk vezetőjének, hiszen azért nem mondanám, hogy szokványos dolog, sőt, nem is emlékszem ilyenre, hogy decemberben következő évi üzleti tervvel zargat az önkormányzat. De úgy látszik, vagy úgy tűnik, hogy jól megoldották ezt a feladatot, mindamellett, hogy ezernyi kérdés van még azzal kapcsolatban, hogy a következő napokban, hetekben, hónapokban hogy alakul az ország költségvetése, illetve hogyan változnak törvények, hiszen délelőtt a két közgyűlés közöttiben már kérdeztem és kértem arról egy hozzávetőleges tájékoztatást, hogy azzal, hogy a nem lakosság számára a vízdíj csaknem a duplájára, sőt, több, mint a duplájára emelkedett, és csatornadíj, ez mit jelenthet az önkormányzati cégek esetében? Nyilván a VASIVÍZ-nél akár milliárdos plusz bevételt is jelenthet, a cégeinknél pedig, nyilván attól függ, hogy mekkora vízfelhasználók, ott nyilván több milliárdos kiadást is jelenthetnek. Nem tisztem megvédeni a SZOVÁ-t, de nem hatósági vizsgálat volt az átláthatóságról, hanem egy civil szervezet megállapítása, mindemellett természetesen az átláthatóságot biztosítania kell a cégnek. Az üzleti terveknél jobban elmélyültem a Weöres Sándor Színház üzleti tervében, úgy gondolom, hogy 106 millió Ft-os saját bevételt terveznek jegyárból, az elég tekintélyes, és 40 000 látogatót becsalogatni a színházba, az sem lesz könnyű. De ha arra gondolok, hogy a december 8-án bemutatott Hegedűs a háztetőn című darab milyen sikeresen debütált és milyen jó volt a fogadtatása, és szerintem ismét egy fergeteges, sikergyanús darabot állított színpadra a Weöres Sándor Színház, úgy gondolom, hogy a jegyár bevételek még akár nőhetnek is. Főleg akkor, hogyha a dinamikus jegyár értékesítéssel a ma nagyjából 4 000.- Ft-os jegyárakat akár 5-6-8-10 000.- Ft-ért is el lehet majd adni. Úgyhogy gratulálok igazgató úrnak és a csapatának, és remélem egy év múlva azért is gratulálhatunk, hogy a legutóbb bemutatott darab is olyan sikeresen szerepelt és annyi díjat nyert el, mint a Kivilágos kivirradtig című előadásuk. Már csak azért is, mert december 18-án hétfőn a Nemzeti Színházban fog bemutatkozni a Weöres Színház ezzel a darabbal, és míg korábban, egy-két hónappal ezelőtt a Gobbi Hilda Terembe tervezték a bemutatót, ami 320 férőhelyes, most a több, mint kétszer akkora nagyteremben lesz a bemutató, mert egy-két nap alatt elfogytak a jegyek. És ránéztem, elfogyott valamennyi jegy, úgyhogy hétfőn a Nemzeti Színházat a Weöres Sándor Színház művészei és a darabja fogja megtölteni a Kivilágos kivirradtig című darabbal, ami ebben az esztendőben, de az elmúlt szezonban a legjobb előadás díjat kapta el a színikritikusoktól, úgyhogy gratulálok ezúttal is. Köszönöm.

**Dr. Nemény András polgármester:** Köszönöm szépen. Ahogy leült, látom igazgató urat, a képviselő úr mögött, látom így is, mert kiragyog a kórusból. A lényeg az, hogy én is gratulálok ehhez is, meg a legutóbbi darab, a Hegedűs a háztetőn is egy kiváló darab, reményeim szerint következő évben lesz a fókuszban a sikerek középpontjában, úgyhogy a színháznak a színvonala igencsak magas, és ennek nagyon örülünk és köszönjük is a munkát igazgató úron keresztül mindenkinek, színésznek és a háttérdolgozóknak, meg az adminisztratív személyzetnek egyaránt. Majd nekem is lesz hozzászólásom, de előbb megvárom Horváth Gábort.

**Horváth Gábor városi képviselő:** Tisztelt Polgármester Úr, Tisztelt Közgyűlés! Én is belemélyedtem a cégeinknek az üzleti tervébe, ugye az AGORÁ-nál felügyelőbizottsági tag vagyok, valahogy azt látom, hogy egyre nagyobb „kis gömböc” lesz ez az AGORA. Tehát ilyen mindent benyel, minden forrás kell neki, most már ugye több, mint 500 millió Ft-nál tartunk. Minden évben szoktam ostorozni azt, hogy egyébként a Savaria Fórumra túl sokat költünk, tehát volt ez 60 millió, aztán utána 80 millió, 100 millió, most 120 millió. Egyrészt nyilván a nyomdai költségeknek az emelkedése ez belejátszik ebbe a gazdasági helyzetbe, de azért annak idején emlékszem, hogy talán az újság és a tévé együtt került 120 millióba, most meg csak az újság 120 millió, tehát ez valami hihetetlen nagy szám. És nem tudom, hogy ez egyébként megéri-e ezt a pénzt? Ugye benne szerepelt a 15 millió Ft-os identitás erősítése miatt, amit kér igazgató úr. Hát én emlékszem, amikor eldöntöttük azt, hogy egyébként csak a saját cégeink, tehát külső médiafelületeken ne legyen, azt gondoltam, hogy erre nem kérnek plusz forrást, erre föl 15 millió látszik itt, hát ez elég kampánygyanúsnak tűnik, hogy ez valami bujtatott kampány finanszírozás egyébként. Rátérve a SZOMPARK-ra, megköszönöm igazgató úrnak az éves együttműködési munkát, különösen a Tulipán utcai játszótér kapcsán, szerintem ez egy sikeres projekt. A fűnyírással voltak gondjaim, nemcsak nekem, a lakosságnak, a B telepen ugye kétszer lett lenyírva a fű, elmaradt a Vadrózsa utca, Vízöntő utca és az alvállalkozó, aki be lett vonva, év elején még azt mondta nekem igazgató úr, hogy ővelük nem szerződik, aztán mégiscsak ővelük szerződött. Ugye azelőtt éven fekete műanyag zsákokban vitték el a füvet, hát az idén meg el se vitték a területről. És ezekben az árkokban benne maradtak a fél méteres füvek és így az átereszek, amik az utcák közötti átereszek, nemcsak azokra gondolok, a lakossági hidak átereszeire, eltömítették, Tehát mindenképpen próbálnak gyorsan végig menni a területen, az alvállalkozó is, vagy mondjuk a SZOMPARK is úgy, hogy utcákat aztán kihagynak, de minőségi romlást láttam ez ügyben az idei évben egyébként. Viszont volt egy etalon mérési pont, nekem ugye a Maros utca, Damjanich utca, ahol az idén nem volt 158 cm, meg 178 cm magas a fű, ennek örülök. Itt is látszik az, hogy nagyon jelentős a ráfordítás, tehát gépekben ugye plusz beszerzés, és amint már mondtam év közben is, hogy a damilosok munkájára jobban oda kellene figyelni, nehéz ezt az élőmunkát bevonni, és ebből azt a minőséget aztán kihozni. A VASIVÍZ-nél pedig nagyon érdekes volt ugye, az év közepén, zárt ülésen elénk tették az anyagot, és akkor az volt, hogy a működéshez nem szükséges ingatlanok értékesítése, hát ott volt egy egész vaskos lista helyrajzi számokkal, azt sem tudtuk hirtelen, hogy milyen területek, de aztán képviselőtársam rákérdezett ott, hogy a gyógyfürdő-e? Én azt érzékelem, hogy ez a finom cukorfalat került egyedül értékesítésre, a többi nem, azt is kérdezném, hogy mi lett azzal a több, mint 30 ingatlannal, volt-e érdemi hirdetés egyébként és azokból lett-e értékesítés? Az üzleti terv 9. oldalán szerepel egyébként egyedül a Vépi úti csarnok, aminek az értékesítéséből 220 millió Ft-tal számol a VASIVÍZ a jövő évi üzleti tervében. De hát itt felsoroltak, évközben oda elénk tették azt a listát, egy elég komoly lista szerepelt és most vagy nincs érdeklődő, vagy ugye egy ilyen álca miatt, azért, hogy a gyógyfürdőt ki tudják játszani, azért egy ilyen csomagot tettek elénk, és a többit meg nem tudják értékesíteni, nem jön belőle bevétel. Azért az is látszik, hogy a VASIVÍZ nagyon nehéz helyzetben van, és itt gyakorlatilag állandó beavatkozás nélkül, vagy olyan döntések nélkül, amit most ugye hallottunk, hogy a közületeknek mennyivel emelkedik majd ez a szolgáltatási díj, az lehet egy kiút ebből a szempontból. Mindenesetre az látszik, hogy a COVID és a gazdasági válság, meg úgymond a háborús helyzet után a cégeink talpon vannak, látszanak azok is, hogy egyébként vannak adózási eredmények, meg mínuszos számok, aminél ugye az önkormányzatunknak pótbefizetéssel kell élni. Hát mindig azt szoktam mondani, hogy addig nyújtózkodjunk, ameddig a nadrágszíj ér, és ezt fontosnak tartom, a feszes gazdálkodást minden cég szempontjából. Köszönöm!

**Dr. Nemény András polgármester:** Köszönöm képviselő úr! A cégeink talpon vannak, azért az egy fontos mondás, mert azon lehet vitatkozni, hogy akkor milyen arányban mire költenek, de legalább megvannak, azért az egy fontos dolog és tényleg nehéz időkön vagyunk túl. Majd a végén én is, és alpolgármester úr is fogunk hozzátenni és a megszólított cégvezetők közül, aki érintve érzi magát, őket kérem majd meg, hogy szóljanak. Már most? Mert Molnár Miklós már jelentkezik is. Akkor megszakítjuk, jöjjön.

**Molnár Miklós, a Szombathelyi Távhőszolgáltató Kft. ügyvezetője:** Köszönöm polgármester úr. Tisztelt Közgyűlés! Csakhogy gyorsítsam ezzel esetleg, vagy további kérdéseket megelőzzünk. Igazából nem kérdés hangzott el, hanem észrevételek voltak, tehát ilyen szempontból ezek nem is feltétlenül választ igényelnek, csak azt gondolom, hogy a nyilvánosság szempontjából fontos, hogy a megállapítások kapcsán legyen egy észrevétel, ami nem feltétlenül más, csak értelmezi a helyzetet. Az egyik, hogy nagy támogatást kap a Távhő. Tehát a Távhő azért kap nagy támogatást, mert van egy 2011-ben befagyasztott lakossági rezsicsökkentett díj, 2850.- Ft-ot fizet a lakosság GJ-onként, tehát egy GJ-nyi hőmennyiségért 2850.- Ft-ot fizetett. És tavaly év végén, amikor azok az irreálisan magas gázárak voltak, és egyébként a gázt nem a Távhő szerezhette be, hanem központi gázbeszerzés történt, tehát a kormányzat megfelelő szervei szerezték be a gázt, akkor alakult ki az, hogy a MEKH által, tehát a Magyar Energetikai és Közműszabályozási Hivatal által elismert költség az 50 000.- Ft-ot meghaladta. Tehát miközben a lakosság 2850.- Ft-ot fizetett, a MEKH által elismert költség 50 000.- Ft-ot meghaladta és a kettő különbözete ugye az megjelenik támogatásként, hiszen ki kellett fizetni a Távhő részére leszámlázott gázt, amely gázt egyébként nem a Távhő szerezte be. Idén egyébként ugyanez történik. Ugye ezek az összegek jelentősen csökkentek, ma már nagyjából 12 000-13 000.- Ft között vannak a hődíjak, a lakosság továbbra is 2850.- Ft-ot fizet. Az a gázár, amiből ez számítva van, azt továbbra sem a Távhő szerezte be, csak jelzem egyébként, hogyha a mi eljárásrendünkben folytattuk volna le, ahogy korábban volt, akkor ennél egy 20-25 %-kal mindenképpen alacsonyabb lenne a gázár, de ez már közelíti a realitást, a tavalyi egy elrugaszkodott, hibás döntéseken alapuló történet volt. Az előző évben az öt legmagasabb piaci árat bíró nap átlagán állapították meg a Távhő-k részére a gázárat. Tehát sikerült kiválasztani azt az öt napot a beszerzőnek, amikor a legmagasabb volt a világpiacon az ár. Egyébként ennek aztán lettek személyi következményei is különböző testületeknél, de ez nem tartozik ide. Tehát még egyszer mondom, ha ez a megállapított ár és az ebből adódó támogatási különbözet, az nem általunk van generálva, hanem jogszabályok által, részben a Távhő-törvény, részben az Energetikai Minisztérium rendeletei, részben pedig a MEKH, a Magyar Energetikai és Közműszabályozási Hivatal hirdetményei által és ebből adódóan, ezek fix részek, tehát ezt nem mi befolyásoljuk, hogy mennyi. Amit mi tudunk befolyásolni, hogy adott támogatási rendszerben próbálunk egyébként a támogatási rendszerből adódó lehetőségekkel élni. Mondok egy példát erre. Például a villamosenergiánál megállapítottak egy 170- Ft-os költséget, amit elismernek, aki fix áron szerezte be, az megkapta a támogatást, mi képletes áron bevállaltuk, kockázatot vállaltunk, 40-50-60- Ft-ért szereztük be a villamos energiát, ezért képződött 240 millió eredmény, amit most idén, utólag elvon a MEKH. Tehát, aki 170-et fizetett a villanyért, annak odaadja támogatásban, aki meg vállalt kockázatot és beszerezte, attól meg elvonják, ez többek között megjelenik a 2024-es tervben és hasonló módon működnek egyéb történetek. A lényeg az, hogy maga, egyébként a SZOVA felügyelőbizottsági ülésén Ágh Ernő képviselőtársam mondta, nagyon sajnálom, hogy nincs itt, de azért idézek tőle, hogy rendkívül stabil a Távhő működése, és ilyennek tartja ezt az üzleti tervet is. Nyugodtan cáfoljon meg akár utólag is, hogyha ez nem így hangzott el. A marketingköltségek kapcsán csak annyi – még ez hangzott el -, hogy idén is 25 millió volt, jövőre is 25 millió Ft, tehát nem emelkedik. Az idei összeget sem fogjuk teljes egészében kihasználni, tehát lesz ennek maradványa és egyébként fel vannak sorolva, hogy milyen célokra használjuk, ebben egyébként benne van a látogatóközpontunknak is a fejlesztése, valamint olyan kampányok, amelyekkel a fogyasztási tudatosságot, és az elektronikusan történő fizetéseket szeretnénk továbbra is ösztönözni. És még egy fontos dolog, hogy amikor mínusz 16 millió Ft egy üzemi terv, ugye ez a plusz, mínusz, nulla kategória, és egyébként az üzleti tervben plusz 26 millió Ft szerepel, akkor azért ez egy decemberi üzleti terv és rendkívül óvatos, konzervatív tervezést folytattunk. Ez tartalmaz egyébként egy 22,5 %-os bértömeg növekedést, ami azért ilyen magas, mert szeretnénk a létszámunkat növelni, és a Távhő-s társasházakat, lakásokat elérő vállalkozási tevékenységet folytatni és ezt is beterveztük. Ha ezt például kihagyom belőle, máris pozitív az üzemi eredmény. De szeretnénk a szolgáltatás színvonalát bővíteni és emelni a jövőben is, ha bármilyen kérdés van, állok rendelkezésre. Rendkívül bonyolult struktúrában működik a támogatási rendszer, ha valakit részletesen érdekel, akkor személyesen bármikor állok rendelkezésre és megpróbálom ezt elmagyarázni.

**Dr. Nemény András polgármester:** Köszönöm szépen igazgató úrnak! Illés Károly frakcióvezető úr.

**Illés Károly városi képviselő, frakcióvezető:** Igazából nem is a Távhő-re szerettem volna reagálni, de hogy mennyiféleképpen lehet értelmezni dolgokat, tehát magyarul 4,8 milliárd Ft-tal többet fizetne Szombathely lakossága a Távhő szolgáltatásért, ha azt a kormány nem támogatná. Az előbb elhangzottakból ez is kiderül. Én visszatérnék egyébként a VASIVÍZ-re, amit egyébként megemlített Horváth Gábor képviselőtársam. Az üzleti terven látni, hogy mikor terveztek, még akkor a rendeletet nem ismerték, 1,8 milliárd olyan összeggel, ami ugye a mai nap rendeleti szinten most már kiderült, ez ugye a vízszolgáltatás tekintetében 500,-Ft-os köbméter ár, illetve a csatorna tekintetében 800,- Ft-os köbméter ár, ami alapján tervezték ezt az 1,8 milliárdot. Látjuk a rendeletet, a rendeletben ennél jóval magasabb árak vannak, ötszázhatvan valahány Ft, illetve nyolcszáznyolcvanvalahány Ft, ha jól emlékszem. Tehát 10 %-ot meghaladó összeggel nagyobb lett a rendeletben megalkotott ár, mint egyébként, amivel a VASIVÍZ tervezett. Tehát, ez a tervezetthez képest nagyjából 200-250-300 millió Ft-os nagyságrend, ha hozzávesszük azt is, hogy egyébként a mérőórák alapdíja is rendeletileg megemelésre került. Tehát ez így nagyjából lehet, hogy eléri a 2,1 milliárdot is nagyságrendileg. És láthatjuk egyébként, hogy van az Uszoda támogatás tekintetében 4-szer 50 millió Ft, tehát negyedévente 50 millió Ft a város részéről, évi 200 millió Ft-ot jelent, valamint ezen felül még van egy 380 vagy 360 valahány milliós támogatás szintén a város részéről. Tehát ezeket mind-mind figyelembe vesszük, akkor ez jóval meghaladja az üzleti tervben tervezett összegeket. És itt merült fel az a kérdés egyébként, amit Horváth Gábor képviselőtársam feszeget, hogy annak idején az volt a mondás, hogy a vízműnek túl kell élni és ezért szükségesek ezek az ingatlanértékesítések. Ehhez képest ugye egy ominózus ingatlan került értékesítésre, a többi a mai napig a vízmű birtokában van és láthatjuk azt, hogy nem volt szükség ennek az egy ingatlannak az értékesítésére sem, hiszen a cég olyan forrásokhoz, bevételekhez jutott, hogy nem volt indokolt. Egyébként történt ilyen a múltban az önkormányzat tekintetében, az ominózus 800 milliós csomag annak idején, ami szintén a túlélésről szólt, az alultervezett költségvetés tekintetében értékesítésre került, ami aztán szintén később jóval nagyobb költségvetési bevétel tekintetében indokolatlannak tűnhetett. Köszönöm.

**Dr. Nemény András polgármester:** Köszönöm szépen frakcióvezető úr! Azért annyit hozzátennék, hogy most éjszaka jelent meg egy döntés arról, hogy akkor mennyi lesz a nem lakossági vízdíj emelés, de mondjuk 2-3 hónappal ezelőtt teljesen másról beszéltek. Lantos miniszter úr a Megyei Jogú Városok Szövetsége ülésén azt mondta, hogy egész biztos, hogy lakossági vízdíj emelés is lesz, aztán később ez ugye nem történt meg, de nem lehetett tudni a mértékét, akkor azt, hogy mikortól indul, tehát, hogy a bizonytalanság az hihetetlen nagy volt e tekintetben. És még most sincsenek pontos számaink, hogy ez a típusú vízdíj emelés mit fog jelenteni a cégnek, mert ugye van egy közös kalap, amibe bele kell dobni mindenkinek, aki egy bizonyos szint fölött van, a többiek meg kapnak. Tehát egy kicsit ilyen szolidaritási adó jelleggel fog működni ez a jövőre nézve. Korábban azt a tájékoztatást kaptuk, hogy ha csak ez a típusú emelés lesz, akkor az semmiképpen nem lesz elég, a fejlesztésekhez biztos, hogy nem, a működésekhez meg majd meglátjuk, hogy elég lesz, vagy sem. Csak hát ugye a fejlesztések, a legtöbb település esetében, de ez is kevés még, ami van, tehát olyan hihetetlen mértékű fejlesztés kéne, vagy inkább azt mondom, hogy egyáltalán megtartása a mostani helyzetnek, mert sorban pattannak el a csövek mindenhol, erről tegnap is tájékoztattak minket, például a kőszegi polgármester mondta, hogy náluk ez állandó probléma volt az évben, nagyon nagy összegeket igényel. A cég még így is forráshiányos. Mi meg abból tudunk tájékozódni, amit a menedzsment mond nekünk, az évnek abban a szakában éppen ez nézett ki, mostani helyzetből kiindulva persze mondhatjuk azt, hogy lehet, hogy erre nem lett volna szükség. Nem tudom megmondani, csak lehet ezt mondani, de a víziközmű szolgáltatás működése az elmúlt 3 évben, egyáltalán csak amilyen információkat kaptunk, az horror volt. Ilyen rosszul menedzselt dolgot nem láttam még, és most, hogy V. Németh Zsolt ott van, és nem az ő személye, csak hogy egyáltalán van felelőse a területnek, mert ez sem volt, évek óta nem volt külön felelőse, ez valamit segíthet egyébként itt a helyzeten. Hát most annyit segített, hogy legalább van egy döntés azzal kapcsolatban, hogy a közületek mit emelhetnek. Hogy aztán a mi cégeinket is érinteni fogja, hiszen mi ebből a szempontból, a más cégeink meg befizetők leszünk, még az önkormányzat is, hiszen nekünk többet kell majd innentől kezdve fizetnünk. A Távhő helyzete is ebből, ha jól gondolom, speciális, merthogy a lakossággal van kapcsolatban, ugyanakkor viszont nem kérhet több pénz és ha emelés van, akkor mit jelent ebben az esetben. Tehát ezt le kell modelleznünk az összes cégünk esetében, nem olyan egyértelmű ez a képlet. A VASIVÍZ-zel kapcsolatban viszont nekem van egy javaslatom, mert az üzleti tervben béremelés nem szerepel, és gondolom ez azért is van, merthogy pontosan nem lehetett tudni a megfelelő forrást. Most viszont ugye lesz többletforrás, és én azt szeretném kérni a cégtől, hogy ennek alapján, ha látják a pontos összeget, az üzleti tervet dolgozzák át, és hozzanak vissza javaslatot a béremelésre vonatkozóan, mert ha az összes cégünk esetében megtesszük, akkor a VASIVÍZ Zrt. esetében is ezt meg kell tennünk. Ezért az üzleti tervet így nem fogjuk elfogadni, hanem javasolni fogom az átdolgozását, ez egy ilyen módosító javaslat, hogy szerepeljen benne a béremelésre is javaslat, jó? Ezt így most mondom, naprakész információk birtokában nyilván az ember másképp tud ebben dönteni, mint előtte. Melega Miklósnak adom meg szót.

**Dr. Melega Miklós városi képviselő:** Tisztelt Polgármester Úr, Tisztelt Képviselőtársaim! Én is elsőként az AGORÁ-hoz szeretnék hozzászólni, az üzleti tervéhez. Horváth Gábor képviselőtársam „kis gömböcnek” nevezte, én a kis kedvenc jelzőt alkalmaznám rá, legalábbis ami az önkormányzat bőséges finanszírozását illeti. Visszatekintésként, csak azért, hogy látható legyen a fejlődés, 2022-ben az eredeti előirányzat szerint 270 millió Ft volt az üzleti tervben, illetve a költségvetésben. 2023-ban az eredeti előirányzat szerint már 114 millióval több, 384 millió Ft, az idén pedig közel 120 millióval több, tehát így már a fél milliárdos költségvetést is túllépi, az idén, bocsánat, a jövő évre értem, 2024-re. Kérdés az, hogy egy ilyen arányú növekedés, ami máshol nem tapasztalható, ez mivel indokolható? És tennék egy szakmai jellegű észrevételt is, mint a Weöres Sándor Színház felügyelőbizottsági tagja is, a rendezvénypolitikával kapcsolatosan. Ugye az AGORA elég sok színházi előadást hoz Szombathelyre vendégjátékként, fordult már elő olyan, hogy ugyanolyan darabot hoztak, mint amit a Weöres Sándor Színház is játszott. De az is előfordul, hogy olyan társulattól hoznak, akiktől egyébként a Weöres Sándor Színház is szokott vendégjátékot idehozni Szombathelyre. Kérdés, hogy ez mennyire szerencsés, az intézmények közötti kollegialitási viszony szempontjából is, hiszen azért ez valamilyen értelemben konkurenciát támaszt a saját színházunknak és ilyen értelemben akár el is csalogathatja a közönséget a saját színházunknak a darabjairól és ezzel nehezítheti a talpon maradást és akár üzleti szempontból is megnehezíti a Színháznak a dolgát. Én azt gondolnám, hogy az lenne a célszerű, hogyha az AGORA profiljában nem terjeszkedne túlságosan ebbe az irányba, és nagyobb tekintettel lenne a Weöres Sándor Színházra, akinek elsődlegesen az a feladata, hogy színpadi előadásokkal lépjen a szombathelyi közönség elé. Egyébként a Színház üzleti tervét én is teljes mértékben megalapozottnak és támogathatónak tartom. És még egy apróság, a Savaria Turizmus Nonprofit Kft. üzleti tervét is elolvastam, a 10. oldalon, IV. fejezet 1. pontja alatt érdeklődve láttam, hogy a kaufbeureni Tänzelfestnél a 2023. évben különleges esemény lesz, hogy a 30. évfordulót ünnepeljük majd, hát nyilván ez már egy megtörtént esemény, itt csak arra szeretném felhívni a figyelmet, hogy kérném, hogy javítsák ki, ez a tavalyiból maradhatott benn. Ugye a jövő évre, 2024-re vonatkozó tervre ne szerepeljen egy már megtörtént esemény, mint egy különleges alkalom, ami már a múltban megtörtént, tehát kérném szépen, hogy ez legyen kicserélve. Köszönöm.

**Dr. Nemény András polgármester:** Vissza a jövőbe! De természetesen, ebből is látjuk, hogy az ellenzéki képviselők közül Melega Miklós legalábbis egész biztos, hogy elolvas mindent és ez így helyes is. Majd alpolgármester úr fog válaszolni mindenre, felmerül bennem, amikor így aggódik a Színház, AGORA viszonylatában, akkor az MMIK-nál annak idején ez miért nem jött? Hitelesebb lett volna, amikor 5- Ft-os jegyeket árultak és így futottak darabok, az aztán tényleg konkurenciája volt a Színháznak, ha így vesszük, de természetesen, amit mond, abban én sok igazságtartalmat látok, majd alpolgármester úr megválaszolja mindezt. Megadom a szót Horváth Gábornak.

**Horváth Gábor városi képviselő:** Tisztelt Polgármester Úr, Tisztelt Képviselőtársaim! Polgármester úr az előbb mondta, hogy lehet kérdezni a gazdasági társaságok ügyvezetőitől. Egy technikai jellegű felszólalásom, Molnár Miklóstól kérdezném, a Távhő igazgatójától, hogy amióta ő a Távhő ügyvezető igazgatója, milyen megbízási és vállalkozási szerződések köttettek? Erről szeretnék írásban tájékoztatást kapni tételesen, különösen gondolok itt esetleg Koczka Tiborra, hogy nincs-e valamilyen megbízási szerződése, alvállalkozónak az alvállalkozója? Tehát erre szeretnék egy kis rálátást kapni, mindenképpen írásban szeretnék erről tételesen tájékoztatást kapni. Vagy akár az ügyvezető úr mikrofon elé is jöhet. Köszönöm szépen!

**Dr. Nemény András polgármester:** A cégeinknek van felügyelőbizottsága és a felügyelőbizottságban az önök frakciójának van delegáltja, itt is, tehát a kérdést először majd Dr. Takátsné Dr. Tenki Máriának, ugye ön a delegált a Távhő-ben, ha jól gondolom, tehát ez az útja ennek a dolognak. Az én tudomásom szerint semmi ilyesmi nincsen. Az alvállalkozókba belebonyolódó képviselő eddig nálunk Horváth Gábor képviselő úr volt, aki hát, advent van, eddig tartott csak a mondat, nem tudnám jól befejezni a mondatot másképpen, hogy ne legyen belőle baj. Annyit mondanék - ami nem ezzel kapcsolatos - képviselő úrnak, hogy a SZOMPARK-nál is, az elmúlt Közgyűlésen is elhangzott, lehet, hogy most is, hogy jól végzik a munkájukat, de ha több forrás lenne, több ember, vagy meg lennének fizetve, és több gép lenne, akkor többet lehet elvárni, hát erről szól ez a történet. Hová tegyünk bele pénzt, hogyha nem ide? Én bíztatnám a képviselő urat, hogy pont a saját maga által elmondottak szerint szavazza meg ezt is, meg a későbbi előterjesztést, ami a SZOMPARK-ra vonatkozik, mert ez semmi másról nem szól, ott azért a munkabérek nem túl magasak, és azért szeretnénk, ha lenne egy állandó gárda, aki dolgozik és jól is érezné magát ebben és elvárhatnánk igazi minőségi munkát. Most is elvárunk nyilván, de szeretnénk még jobbat és jobbat mi is. És nem akarom elvenni alpolgármester úr kenyerét, úgyhogy nem folytatom a gondolatot tovább, hanem megadom a szót, hát akkor megadnám a szót Dr. Takátsné Dr. Tenki Máriának, de nem, merthogy először Czeglédy Csabának adom meg a szót, mert mindig így szoktam, hogy felváltva ellenzék és.

**Dr. Czeglédy Csaba, a Szociális és Lakás Bizottság elnöke:** Tisztelt Polgármester Úr, Tisztelt Közgyűlés! A VASIVÍZ kapcsán, hogyha minden igaz, januárban a versenyszabályzat idekerül elénk, és akkor a jövőben még nagyobb körültekintéssel lesz bármi értékesítve a VASIVÍZ-nél. Illetve a vízdíj emelés kapcsán azért nem tudok elmenni amellett, adventi hangulat ide vagy oda, hogy a Lantos Csaba miniszter által jegyzett közlemény ugye azzal kezdődött, hogy Karácsony Gergely vízdíj emelést kényszerített ki, úgyhogy most egy objektív adatunk van arra, hogy Karácsony Gergely és a baloldal beszivárgott a Fidesz kormányba. Mert a vízdíj emelést a maguk minisztere azzal indokolta, hogy ezt a Karácsony Gergely kényszerítette ki. Ugye a szomorú hír az az, hogy a cégeknek, közüzemeknek való vízdíj emelésnek egy része a lakosságnál le fog csapódni. Tehát én azt gondolom, hogy azért Szombathelyen nemcsak az ország boldogabbik, hanem az értelmesebb fele is, és azért itt nagyon sok szombathelyi tudja, hogy a cégeknek való bármilyen költségnövekedés, vízdíjnövekedés, annak nyilván lesz lakossági hatása. A cégek egy jó része ezeket át fogja a lakosságra hárítani, de azt hozzáteszem, hogy nem biztos, hogy egy XXI. századi racionális megoldás egy víziközmű céget lerohasztani, illetve úgy elvonni a forrásoktól, hogy egyébként még szinten se tudja tartani a vezetékrendszert. A Távhő kapcsán csak egy mondatnyi megjegyzést tennék, hogy elhangzott, hogy 4,8 milliárd Ft-ot ad a kormány a rezsicsökkentés kompenzálására, azt az adófizetők adják. Tehát leegyszerűsítve, a szombathelyi adófizetők, az összes, 4,8 milliárd Ft-tal járulnak hozzá a Távhős lakásokban lakók, hogy kevesebb fűtési díjat fizessenek. Én azt gondolom, hogy nagyon komoly vitát váltana ki, ha egy ilyen közösségi költségvetésben a szombathelyiek 4,8 milliárd Ft-nak a sorsáról dönthetnének. Én azt gondolom, hogy nem a világ legigazságosabb dolga egyébként az adóbevételekkel így gazdálkodni. És még kettő dolgot emelnék ki. Egyrészről nem válogatva a cégek között, Molnár Miklósnak én azért mondtam már cifrákat itt ebben a képviselői teremben, de szeretném az ügyvezetőn keresztül megköszönni a Távhő munkatársainak például azt a nagyon szakszerű, gyors munkát, amit a fűtési szezon beindításakor a város több pontján is mutattak, akkor az elmúlt napokban a belvárosban a nem várt események bekövetkezte alapján a kárelhárítást és rekord idővel a fűtés beindítását, úgyhogy tényleg le a kalappal az ügyvezető úr előtt és a munkatársai előtt. És a SZOVÁ-nak, egy részlegének, a bérleménykezelési osztály munkatársainak szeretném megköszönni az egész éves áldozatos, emberfeletti munkáját. A bérleménykezelők jelen pillanatban, ha jól mondom fejből, vagy hát most létszámbővítés is volt, de az év nagy részében 5-6 bérleménykezelő vitte a több, mint 2500 önkormányzati bérlakást, 3-400 bérlakás esik egy bérleménykezelőre. Én azért napi szinten látok rá a munkájukra, és mint a Szociális és Lakás Bizottság elnöke köszönöm az ott lévő bérleménykezelők, illetve adminisztrátoroknak a munkáját, előttük is le a kalappal. Köszönöm szépen!

**Dr. Nemény András polgármester:** És akkor mindjárt hozzáteszem, hogy az összes többi dolgozóit, amit megtettem az év végi záró rendezvényen. Mert azért ott a hulladékgazdálkodásban is, hogyha nem így végeznék a munkát, akkor, az összes többi területet most kiemelhetném, csak az jutott eszembe, akik tényleg aztán kinn vannak télen fagyban, nyáron melegben, és ha az ő munkájuk nem lenne, akkor azt nagyon gyorsan megérezné a város. De az összes többi osztályt is egyébként felsorolhatnám, tehát köszönöm én is mindenkinek a munkáját ennél a cégnél is, és a többi cégünknél is, hiszen én polgármesterként kimondottan elégedett vagyok mindenkivel és tudom, hogy biztos lábakon áll a város a cégeink tekintetében is. Megadom a szót Dr. Takátsné Dr. Tenki Máriának.

**Dr. Takátsné Dr. Tenki Mária városi képviselő:** Köszönöm szépen a szót! Tisztelt Polgármester Úr, Tisztelt Közgyűlés! A SZOVA üzleti tervével kapcsolatban kifejezetten azon közszolgáltatás tekintetében, ami a parkolás üzemeltetésével kapcsolatos. A SZOVA az üzleti tervében 30 millió + ÁFA havi üzemeltetési díj helyett 36,5 millió Ft + ÁFÁ-t kér havonta. Szeretném ezzel kapcsolatban azt mondani, hogy nyilvánvaló, hogy a SZOVA azért kéri ezt, mert egyrészt a fizetéseket akarja 15 %-kal emelni, egyéb, tehát vannak neki ilyen kiadásai, amelyeket bérfejlesztés, egyébre kívánja fordítani. De most végképp ideje lenne leülni a SZOVÁ-val és tisztázni a következőt, milyen feladatai vannak a parkolás üzemeltetéssel kapcsolatban? Csak a pénzt szedi be, üzemelteti ezeket az utakat, meg a büntetéseket, ugye, a bírságokat, vagy van más feladata is? Mert nekem a problémám a következő, a fizetős parkolóknak az önkormányzat tulajdonát képező fizetős parkolóknak a felszíne rendkívül rossz állapotban van már. Tehát az utóbbi években most ez teljesen leromlott. Olyan gödrök alakultak már ki, és olyan kátyúk vannak, tessék ide elmenni a Kossuth Lajos utca végébe, a Bürü utcait is megnézni, a Kiskar utca, Bürü utca sarkát, egyszerűen döbbenetes állapotban vannak ezek a parkolók. Tehát tisztázzuk már azt, hogy kinek a feladata ez? Mert az üzleti tevében én nem látok erre vonatkozóan semmiféle kiadási rovatot, meg előirányzatot a SZOVÁ-nál. Ha ott nincs, akkor hol van? Akkor a mi költségvetésünkben lesz? Akkor külön sorra vegyük már fel a fizetős parkolóknak a felszíni rendbetételét, vagy legalább a gödrök megszüntetését, mert vannak kavicsosok, van szilárd burkolatú, de semmi hozzányúlás nincs 4 éve ezeknek a pakolóknak a minőségéhez. Tehát ha ennyi pénzt, tehát 515 millió Ft-ot szed be, és ez a belvárosi körzetemnek, az 515 millióból biztos, hogy a 70 %-a a belvárosból jön be, na, most ezeknek a belvárosi parkolóknak többet kell majd hozni, mert az 515 millióból akkor nekünk nem fog megmaradni 100 millió Ft a költségvetésükhöz. Nyilvánvaló, hogy valamilyen módon, meg most még ugye biztosítottuk a két szürke bérletet is a belvárosi lakosoknak meghatározott körzetekben. Na, most nyilvánvaló, hogy itt valami változtatás kell majd, hogy ezt is tudjuk állni majd, milyen fedezettel, hogyan. Tehát erre különös odafigyelést kérek. A másik a Távhő. Nagyon nagy szerencsém van, hogy itt van körünkben képviselőtársam, Kopcsándi képviselőtársam, aki a felügyelőbizottságnak az elnöke. Szeretném akkor most, a kérésnek megfelelően elnök úrnak tolmácsolni azt, természetesen majd szóban és írásban is megteszem, hogy javasolnám, hogy a 2023. évi Távhő tevékenység beszámoló előtt vizsgáljuk meg a szerződéseket törvényességi és megfelelőségi szempontból, a felügyelőbizottság törődjön ezzel, ez az évek során gyakorlat szokott lenni. Nézzük meg a szponzorációs szerződést, nézzük meg a marketing szerződéseket, a vállalkozási szerződéseknek a teljesítési határidő kikötést, vállalkozó kiválasztást, egyéb, tehát megfelelő módon a felügyelőbizottság tegye meg ezt a vizsgálatot, én a magam részéről is szívesen természetesen részt veszek benne, ezt akkor mindenképpen. A másik a Távhő tevékenysége. A Távhő tevékenysége során, mint felügyelőbizottsági tag, folyamatosan szorgalmazom azt, hogy fokozott odafigyelés legyen a beruházási, a szükséges felújítási munkálatoknak a pénzügyi kereteinek az elkülönítésére. Ez mindig is megtörténik, és a felügyelőbizottság különös figyelmet fordít erre, hogy meglegyenek és ezért van az, hogy most is a két kazán, amikor egyszerre két kazán a Rákóczi utcai központban meghibásodott, akkor azonnal lehetett pénzeszközhöz nyúlni, nyilván, mert a cégnek a vezetése ezt be is tartja a felügyelőbizottságnak ezeket az intelmeit. A panaszügyintézést is szeretném a felügyelőbizottság tagjaként a vizsgálat tárgyává tenni, hogy abszolút elérhető legyen a szolgáltatás, hiszen ez a szolgáltatás éjjel-nappal történik, és ebben a szolgáltatásban bizony lehetnek problémák, összevonom polgármester úr! Lehetnek problémák, tehát a panaszügyintézés is, főleg az elérhetőség és a megfelelő elérhetőség az biztosítva legyen folyamatosan. Úgyhogy ezt szeretném felügyelőbizottsági tagként is elérni, hogy a cégvezetés ezt biztosítsa a lakosság számára, hiszen ez nagyon-nagyon fontos. A másik az, hogy az üzleti tervben nincs számszerűsítve, és nincsen megfelelő módon kidolgozva az, ugye összehasonlító adatok vannak 2023-2024, de nincs kidolgozva az, hogy például 2023-ban 5,5 milliárd Ft közel az, amelyet állami támogatásként a Távhő a működéséhez kapott. Tény az, hogy olyan indokokkal, amit az igazgató úr el is mondott. A következő évben, 2024-ben 4,6-4,8 milliárdot prognosztizál, természetesen ez függeni fog attól, hogy milyen központi intézkedések lesznek, milyen energiaárak lesznek, ezen az üzleti terven nyilván majd esetleg, de ezt mondjuk ki, tegyük az asztalra, hogy bizony ennyi az állami támogatás, a helyi Távhőnket támogatja ennyivel. Amiből itt is történik a fűtés például a Városházán, amit most éppen élvezünk és történik a többi intézményeinkben, Sportkomplexumban, lakásokban, és ehhez az állam rendkívül magas támogatást nyújtott a 2023-as évben és várhatóan a 2024-esben is. Tehát ezt ki kell mondani, és ebből gazdálkodik a Távhő. Tehát ugye az, hogy egy Távhő takarékossággal, milyen módon, hogyan takarít meg pénzeszközöket, és azt az állam, a több milliárdos támogatást adó állam hogyan vonja el különböző jogszabályokkal, hát ez szabályozott és szigorú szabályok szerint kell a Távhőnek működni. És ezt nem lehet kikerülni. Egy ekkora támogatott cég, amelyik az önkormányzattól nem kap támogatást, hangsúlyozom, még azt se kapja meg a Távhő, hogy a bérlakásoknál a több éves tartozást végre, ugye, mint egyetemleges adós, a 2012 előtti tartozásokat és végre az önkormányzat rendezze. Ezt sem rendezi a Távhő felé. Tehát a Távhő rendkívül magas állami támogatásból működik a városunkban és ezt ki kell mondani. Az embereknél igen, tudatosítani kell, hogy ez bizony csak így működik. Ebben a támogatásban részesül mindenki, aki igénybe veszi. Köszönöm szépen, most szólalt meg a csengő, igen.

**Dr. Nemény András polgármester:** Való igaz, hogy a lakosság kap értelemszerűen támogatást és ez nyilván egy fontos dolog, de azért az sem mindegy, hogy miért és mekkora összegben kérhet. Az elhangzott, hogy az előző évben a lehető legrosszabb időben sikerült lekötni a gázt, és ahogy lakosság után sokkal nagyobb összeget kellet kifizetni a Távhő-nek, majd a helyben jótálló államnak tulajdonképpen, úgy egyébként a mi intézményeink épületeiben, vagy önkormányzatnál, ami Távhős volt, sokkal többet kellett fizetnünk, mert mi meg nem kaptuk meg ezt a kompenzációt, meg nekünk kellett kifizetni, ezért rendkívül szerencsétlen helyzet ért. Tehát a dolgok egy része az itt kezdődik ebben. Másrészt a Távhő, aki nem tudja megállapítani az árat, nyilván rászorul arra a támogatásra, nem is tud mást csinálni, amit az ármeghatározó tulajdonképpen a döntése alapján kénytelen, most cégként mondom, megfizetni, vagy elszenvedni ilyen értelemben. Az elhangzottak alapján, a SZOVÁ-nál volt kérdés a burkolattal kapcsolatban. Képviselő asszony a burkolati jelek felfestése tartozik a SZOVÁ-hoz, az a SZOVA feladata a szerződés szerint és magát a burkolatokat a mi út- híd- járdakeretünkből kell megcsinálni. Most meg fogjuk nézetni először is a délelőtti Közgyűlés alapján a Spar előtti, ott a Hefele utcánál lévő területnek az esetleges rendbetételének a költségét, hogy az nagyságrendben egyáltalán mit jelent, tehát, hogy ott is hasonló probléma van, tehát próbálunk lépésről-lépésre haladni, de hát ez egy sziszifuszi küzdelem. Én is szoktam parkolni ezeken a részeken, képben vagyok vele, hogy mi a helyzet. Legalább annyit tudok mondani a parkolókkal kapcsolatban, hogy a volt Sylvester nyomda mellett most rendbe lesz téve az összes parkoló, tehát az is valami, és ez a fizetőparkolóhoz tartozik, és szerintem az is fontos lehet. Hogy miért emelkedik az összeg itt a parkolásnál, tényleg a bérek, tehát ha 15 % -ot számolunk, körülbelül ugyanott is vagyunk és a SZOVA üzleti tervében magasabb összeg szerepel a fizikai dolgozók esetében, tehát ez pont az az összeg, ami ezt lefedi, hogyha megnézi a számot. Megadom a szót Koczka Tibor képviselő úrnak.

**Koczka Tibor városi képviselő:** Tisztelt Polgármester Úr, Tisztelt Közgyűlés! Olyan szép békésen indult ez a mai közgyűlés, így az advent jegyében és akkor Horváth Gábor képviselőtársam nem bír lejönni a kampány üzemmódról, és ugyanúgy folytatja egyébként az alaptalan vádaskodásokat, ahogy egész évben, nem velem, velem is, de másokkal is. Tehát most és itt kijelentem, semmilyen formában nem dolgozom, sem főállásban, sem vállalkozásban, sem vállalkozásnak az alkalmazásában, semmilyen formában nem dolgozom a Távhő-nél, nem is dolgoztam, most sem dolgozom, és nem is fogok dolgozni szerintem. A Távhő-nél még egy gondolatot. Ha az állam megszabja a játékszabályokat, hogy csak ennyi pénzt, kétezer nyolcszáz valamennyit lehet elkérni a távhő egységáráért, és ez a többszörösébe kerül, akkor ezt valakinek ki kell fizetni. Nincsen ingyen ebéd. Ráadásul ezt a pótlást, amit kap, mondjuk a Távhő, azt a mi adónkból adja az állam. Tehát az államnak nincsen pénze. És én, aki nem távhős lakásban lakom, az én adóm is benne van abban, amit egyébként a távhővel lakók adott esetben megkapnak. Eredetileg egyébként az AGORA-Színház kapcsán nyomtam volna gombot, való igaz, az előző ciklusban is okozott ez némi súrlódást, hogy színházi bemutatók vannak nyilván a színházunkban, és színházi előadások szerepelnek az AGORA Sportházban is, de azért, ha csak a színház méreteire gondolunk, a terem méretére, már akkor is látni való, hogy ugyanazt nem lehet bemutatni. Egészen más a műsorszerkezet, a műsor struktúra. Ne felejtsük el, hogy az AGORÁ-t egyrészt mi is, mármint az önkormányzat is rákényszeríti saját bevételekre, másrészt az AGORA pályázatban úgy kaptunk cirka 1 milliárd Ft-ot a Sportház felújítására, hogy vállaltuk, hogy nem tudom hány éven keresztül évi több tízezer, százezer látogatót beviszünk az AGORÁ-ba, ezt teljesíteni kell. Én úgy gondolom, ahogy az előző ciklusban, úgy ebben a ciklusban is megvan, hogy valamilyen szinten az ügyvezetők egyeztetnek, de még egyszer mondom, már csak a műszaki feltételek miatt sem képzelhető el, hogy ugyanaz, vagy hasonló darab menne mindkét helyen. És az előbb már méltattam a Hegedűs a háztetőn című darabot, akkor most azt is meg kell jegyeznem, pont az intézményeink közötti kapcsolat ügyében, hogy a Savaria Szimfonikus Zenekar zenészei szolgáltatták a musical zenéjét Kiss Márton vezényletével, úgy gondolom, hogy ez is egy jó példa arra, hogy intézményeink igenis, ha vannak közös célok és érdekek, akkor együtt tudnak működni és ez így helyes. Köszönöm szépen!

**Dr. Nemény András polgármester:** Köszönöm képviselő úrnak. Ügyrendben nyomott gombot Horváth Gábor.

**Horváth Gábor városi képviselő (ügyrendi hozzászólás):** Tisztelt Polgármester Úr, Tisztelt Képviselőtársaim! Technikai tájékoztató kérdést tettem fel. Egyébként a ciklus elején polgármester úr mondta, hogy átláthatóak leszünk, tehát ennek jegyében tettem fel a kérdést. Ne kombinálja túl. Köszönöm szépen!

**Dr. Nemény András polgármester:** Köszönöm szépen! Én azért annyira nem izgulok, mert a Távhő igazgatója 9 évig volt a Fidesz vezette városvezetés gazdasági alpolgármestere, gondolom azért két ciklusban, mert elégedettek voltak az első ciklussal és ez egy nagyobb terület volt. Ha azt sikeresen megoldotta, és soha nem volt transzparencia probléma, akkor Távhő igazgatóként sem lesz, gondolom én, de most elkezdett erre föl integetni, megadom a szót, persze.

**Molnár Miklós, a Szombathelyi Távhőszolgáltató Kft. ügyvezetője:** Köszönöm a szót polgármester úr. Tisztelt Közgyűlés! Látom, hogy ez a támogatás okozza a fő problémát. Ugye erről nem mi tehetünk, ez egy jogszabályi kötelezettség és nyilvánvalóan azokból a hirdetményes, október 1-jén hatályba lépett rendeletekből indulunk ki, amelyek már jövő szeptember 30-ig meghatározzák a működési rendszerünket, hogy nagyjából milyen támogatás várható jövőre. Az utolsó negyedévnek a rendszere még nem ismert, azt majd ki fogják alakítani. Egyébként pedig nyilvánvalóan a szerződések bármelyik felügyelőbizottság tag számára betekinthetőek, megnézhetőek. A fogyasztóvédelemmel kapcsolatban jelzem, hogy évente egy alkalommal van, amikor több napra levonulnak a MEKH képviselői és fogyasztóvédelmi szempontból teljes körű ellenőrzésem esünk át, az összes panaszt, ami van, kivizsgálják, hogy megfelelően lett-e kezelve vagy nem. Ennek megfelelően értékelik a Távhő-ket, én javaslom, hogy legyenek szívesek ezt az értékelést kikérni, szívesen megmutatjuk, és szeretném megköszönni a munkatársaink munkáját, mert ezek az értékelések egyébként hála istennek a jó munkájuknak nagyon-nagyon nem rosszak, országos összevetésben sem. Minden Távhő-re ugyanez vonatkozik, vannak Távhő-k, amelyek több tízmilliárdos támogatást kapnak, ahhoz, hogy ezt a fajta működést tudják végezni, és az sem mindegy egyébként, hogy a hő miből van előállítva, gázból vagy faaprítékból. És egyébként kifogásolt máshol, hogy nincs stratégia, a Távhő-nek van egy 10 éves stratégiája, tavaly fogadtuk el februárban, ezt nyilván képviselőtársaim egy része mindkét oldalról ismeri, bízunk benne, hogy sikerül és akkor egy hosszútávon fenntartható Távhő lehet támogatás nélkül is, ezen dolgozunk. A Rákóczi utca elhangzott, hála istennek nem két kazán hibásodott meg, hanem két szivattyú, mert két óriás kazánt nem tudtunk volna kicserélni, viszont két szivattyú elromlott egymás után pár héten belül. Az egyik Távhő-től sikerült egy másik szivattyút beszerezni és a munkatársaink reggel 5-ig dolgoztak egyébként az egyik nap, hogy ezt a szivattyút üzembe tudják helyezni. Ma pedig a 9 hete, sürgősséggel megrendelt szivattyú megérkezett Dániából, tehát hétvégén rakjuk az újat is. Egyébként pedig az ellátás néhány órán keresztült üzemelt, azt meg nagyon sajnálom, hogy az egyik helyi média nem volt képes 14 percnél többet várni, hogy esetleg érdemi választ kapjon a kérdésére, szívesen válaszoltunk volna neki, ismerik a telefonszámomat, én kérem, hogy legközelebb hívjanak fel és akkor nem kell ilyen címekkel esetlegesen riadalmat kelteni úgy, hogy még az Országos Katasztrófavédelem is keresett bennünket, hogy nem kell-e kiürítési tervet készítenünk? Úgyhogy én kérem a jövőben a médiát, hogy felesleges hírverést ne csináljanak olyan történetnek, ahol egyébként valós időben, valós módon megoldható a probléma. Ennyit tudok mondani. A szerződések kapcsán pedig, amelyek bíráló bizottságos szerződések, minden felügyelőbizottsági bizottsági ülésen teljes körű beszámolás van, a többi szerződésnél pedig nyugodtan lehet jönni, nézni, az összeset, mindegyik jogszabályi feltételrendszer alapján működik. És még egy dolog, hogy mivel a transzparenciának nemcsak, hogy transzparencia kell, hogy legyen, hanem a MEKH minden egyes adatot bekér a támogatási szerződés megállapításokhoz, tehát mi teljes körű adatszolgáltatásra vagyunk kötelezettek, nemcsak éves egyszeri alkalommal, hanem szinte heti jelleggel. És csak egy megjegyzés ehhez, az éjszaka folyamán megjelent rendelet kapcsán már ma adatszolgáltatási kötelezettséget kellett teljesítenünk a MEKH számára, hogy meg tudják állapítani, hogy ez a fajta árváltozás, ami érinti egyébként a Távhő-t is, az pontosan milyen összegszerűséget jelent nekünk és milyen módon lehet és kell ezt rendezni. És ha megengedi polgármester úr, egy mondat, csak a VASIVÍZ kapcsán. Az nagyon fontos, hogy mivel jelen pillanatban még csak az ismert, hogy mi lesz az ár, amelyet alkalmaznunk kell január 1-jétől, de az általuk elismert költségszint, tehát, hogy mennyi lesz az a költségszint, amit elismer nekik a MEKH, az még nincs meghatározva. Lehet, hogy 650-et ismer el, lehet, hogy 500-at, de ennek függvényében lehet megállapítani, hogy egyébként ténylegesen ez mit jelent majd a VASIVÍZ számára. Azért vagyok ezzel képben, mert ugye részben konzultáltunk már a VASIVÍZ-zel is, hiszen érint bennünket kőkeményen, másrészt pedig reggel óta megfeszített erővel dolgozunk azon, hogy ebben a kérdésben is tisztán lássunk, nemcsak mi, hanem az összes Távhő, meg a MaTáSzSz elnöksége is, amelynek tagjai vagyunk. A MaTáSzSz elnöksége meg tartja a Víziközmű Szövetség elnökségével a kapcsolatot, és egyeztetnek erről a kérdésről. Tehát mindenki dolgozik, teszi a dolgát. Én azt gondolom, hogy a felügyelőbizottság meg alapvetően, mindig elmondom, elsősorban ellenőrzési jogát gyakorolja, és kevésbé foglalkozzon operatív dolgokkal, mert az mindig oda vezet, hogy vitát eredményez a menedzsment és a FEB között, hiszen az operatív tevékenység nem feladata a felügyelőbizottságnak sehol. Köszönöm szépen!

**Dr. Nemény András polgármester:** Köszönöm szépen igazgató úrnak, és akkor felügyelőbizottság elnöke, nem tudom, ebben a minőségben akar gombot nyomni, Kopcsándi Józsefnek adom meg a szót. Parancsoljon képviselő úr!

**Kopcsándi József városi képviselő:** Köszönöm szépen, de nem kívánok ebben a minőségemben tetszelegni egyáltalán, nem is szándékoztam felszólalni bevallom őszintén. De azt gondolom, és azt látom, hogy két dologhoz biztosan ért minden képviselő, meg általában az országban, a labdarúgáshoz és a gazdasághoz. A kérdés csak az, hogy állunk hozzá? Én ehhez csak és kizárólag objektív módon tudok közeledni. Általánosságban mondom, és nem mondok neveket, cégeket. Általánosságban szeretném mondani, hogy ezt az üzleti tervet hirtelen kellett elkészíteni a gazdasági társaságok vezetőinek, nem ebben az időszakban szoktak üzleti terveket készíteni. Általában az idő tájt, amikor már vannak előző évi eredmények és az eredmények birtokában lehet valamit igazából megtervezni. Tehát egy nagyon komoly, gyors munka volt, és ahhoz képest, hogy nagyon komoly és gyors munkát végeztek a gazdasági társaságaink, azt kell mondani, hogy talán reálisnak is ítélhető. Azt azért ne felejtsük el, hogy a gazdasági társaságaink, a közszolgáltatást végző gazdasági társaságaink, az egyik legjobban kitett, gazdasági, jogi szempontból a legjobban kitett, veszélyeztetett területet látják el, azt a területet, amelynek a jogi háttere a legbizonytalanabb. Ebben az időszakban tervezni, előre látni nagyon nehéz. Két dolgot azért elmondanék ezzel kapcsolatban, név és cím nélkül, mindannyian tudjuk, hogy melyik társaságok milyen problémákkal küszködnek, milyen társasági problémákat visznek magukkal transzparens módon. Évekkel ezelőtt elkezdődött folyamatot nem lehet egy tollvonással leírni. Tartozások vannak, tudjuk azt, hogy az üzleti szféra, a különböző divízióknak a megítélése, és a divízió eredményeknek a teljes társaságba való elszámolása korlátozott jogilag. Nem könnyíti meg a helyzetet. Ennek ellenére azt kell mondani, hogy végzik a tevékenységeket, és én jót akartam hallani, tehát pozitív dolgokat szerettem volna magamba szívni. Amikor megköszönték önök azoknak a közszolgáltató munkásoknak, a dolgozóknak a teljesítményét, amit mondjuk a téli időszakban üzemeltetésben és egyéb módon elvégeztek, köszönöm, hogy így álltak hozzá, remélhetőleg a következőkben is így fognak hozzáállni. Ami az én mondandómnak egy nagyon fontos része lenne és igazából csak ezt szerettem volna említeni, hogy mindamellett, még egyszer mondom, hogy komoly munkát végeztek az ügyvezetők, és az ügyvezetők alatti munkatársak, nyilván ez csapatmunka, nem egy ember dolgozik, hanem egy csapat dolgozik az üzleti tervek kialakításán. Egy dolgot, nem kritikaként fogalmaznék meg, de ami az én lelkemnek, szívemnek fontos, az a humán erőforrás. Bizonyos tekintetben, e tekintetben lehet, hogy nem volt rá idő, azért kevés humán erőforrás gazdálkodással kapcsolatos terveket és tervezést gondoltam látni, tehát én tisztelettel azt szeretném kérni az ügyvezetőktől, minden cégvezetőtől, hogy a jövőben is fordítsanak nagy gondot a munkaerőre, a humán erőforrásra, hisz egy nagyon fontos tényező az ember. Annak is örülök, hogy gondolkodtunk abban, hogy az inflációnak megfelelő, vagy ahhoz mérten megközelítő béremelést javasoltak. És remélhetőleg végre is tudjuk hajtani ezeket a béremeléseket. Nem kívánom elmondani a Gazdasági és Jogi Bizottságban elmondott dolgokat, - esetleg arra lehet kérni a jegyzőkönyvvezetőt, hogy azt adaptálja majd ide is - ahol azt kértem, hogy ha lehetőség van rá, mivel mindannyiunkat, mindenkit, minden alkalmazottat, minden munkatársat egyformán érint az infláció és érintett a korábbi évben is, amikor ugye energiaválság volt, vagy éppenséggel ugye a járvány okozta problémák miatt, kevésbé volt, összevonom, nehéz volt tartani az inflációt. Én azt kérem, hogy amennyiben csak lehetséges, és úgy fogalmaztam a Gazdasági és Jogi Bizottságban, hogy én ezt az átlag szót nem nagyon kedvelem, főleg nem most, abban az időszakban, amikor még egyszer hangsúlyozom, hogy mindenkit egyformán érint az infláció. Nyilván a vezetők el tudják dönteni, hogy kik azok, akik jól dolgoznak és kik azok, akik jobban dolgoznak. Én azt mondom, hogy most ne nyíljon az olló és ne polarizálódjon még jobban a különbség, ennek nincs szerintem most itt az ideje. Úgyhogy végezetül szeretném mondani, és köszönetet mondani még egyszer minden cég alkalmazottnak, munkatársnak, akik elvégezték a rájuk bízott feladatot, annak ellenére, hogy ténylegesen nem a legmagasabb jövedelemmel rendelkeznek, de tette mindenki a dolgát. Kívánom önöknek, hogy áldott karácsonyuk legyen, boldog, egészségben gazdag újév minden munkatársunknak. Köszönöm szépen!

**Dr. Nemény András polgármester:** Jelentkezőt nem látok, a vitát lezárom. Egy nagyon rövid hozzászólásra alpolgármester úrnak adom meg a szót, mert pár reakciót tesz, de tényleg röviden.

**Horváth Soma alpolgármester:** Tisztelt Polgármester Úr, Tisztelt Közgyűlés! AGORA, SZOVA, SZOMPARK kapcsán írtam fel pár dolgot. Az AGORÁ-nál jelentkező összeg növekedés elsősorban a bértömeg, amiben fizetésemelés szerepel. Azért, akik a közművelődésben dolgoznak, olyan bért kapnak azt hiszem, ami mindenképpen emelkedésre szorul és ez a következő évben meg fog történni. A városi hivatalos rendezvények sort is az AGORA 10 millióval többel tervezi, ez is indokolt. Előadóművészek, rendezvénytechnika, mindennek megy fel az ára. Az ÁFÁ-ról nem is beszélve, ami iszonyatosan magas. Tehát, amikor ilyeneket mondanak, azt számoljuk bele, hogy nyilván ezek olyan növekedések, amit igenis biztosítani kell, még egyszer mondom, ezeknél a városi rendezvények esetében március 15-e, október 23-a, benne van az üzleti tervben, hogy mikről van szó. Identitással kapcsolatos előterjesztést önök is megszavazták. A helyi identitás kohézió erősítése az önök városvezetése idején indult, jelen pillanatban nincs erre EU-s forrás, bízzunk benne, hogy lesz, és akkor majd ebbe lehet plusz forrást bevonni, fontos az identitás erősítése. A Színház nekem is jelezte, még direktor úr annak idején, hogy jó lenne egy egyeztetés az AGORÁ-val arra vonatkozóan, hogy milyen események valósulnak meg. Én úgy tudom, hogy ez meg is történik most már az elmúlt fél évben, időszakban. Még egyébként Grünwald Stefánia, aki valamikor az AGORA igazgatója volt, meg tudna benne erősíteni, hogy még Jordán Tamással is volt anno ezzel kapcsolatosan egyeztetés, és mindig voltak ezzel kapcsolatosan problémák, ellentétek, észrevételek, úgyhogy nyilvánvalóan ezek olyan dolgok, amiket lehet orvosolni. Az AGORA egyébként ezen előadások egy részét nem saját maga hívja, hanem - ahogyan Koczka Tibor képviselő úr is elmondta - terembérletesként érkeznek, tehát ők bérlik ki az AGORÁ-tól a termet, ebből bevétel következik. A SZOMPARK kapcsán el fogom mondani az álláspontomat a parkfenntartási szerződés tárgyalásánál, amiket felvetettek, mert abban is vitám van. Annyit elmondanék, hogy amit frakcióvezető úr elmondott összeget, abba ő beleszámolta az ÁFÁ-t is, tehát az nem a valós szolgáltatás a 150 millió, ilyen magas az ÁFA. Tegyenek javaslatot például az országgyűlési képviselőnél, hogy legyen kevesebb az ÁFA Magyarországon. Gratulálok én is a Színháznak, a legutóbbi díjért is, amit Németh Judit művésznő kapott meg és jó munkát kívánok! Köszönöm!

**Dr. Nemény András polgármester:** Köszönöm alpolgármester út. Szavazunk. A módosító javaslat, amit én tettem, hogy a bérek tekintetében dolgozzák át az üzleti tervet. Erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**411/2023. (XII.14.) Kgy. sz. határozat**

A Közgyűlés úgy dönt, hogy a Vasivíz ZRt. üzleti terve kerüljön átdolgozásra a szükséges béremelésekkel kiegészítve. A Közgyűlés felkéri a polgármestert, hogy az átdolgozott üzleti tervet terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Krenner Róbert, a VASIVÍZ ZRt. vezérigazgatója)

**Határidő:** 2024. januári Közgyűlés

**Dr. Nemény András polgármester:** I. határozati javaslatunk a Weöres Sándor Színház üzleti terve, szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**412/2023. (XII.14.) Kgy. sz. határozat**

1. / Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Weöres Sándor Színház Nonprofit Kft. 2024. évi üzleti tervét 252.324 eFt önkormányzati támogatással, 2.478 eFt tervezett adózott eredménnyel jóváhagyja.

2./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Szabó Tibor András, a társaság ügyvezetője)

**Határidő:** azonnal

**Dr. Nemény András polgármester:** FÉHE a következő, szavazunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**413/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Fogyatékkal Élőket és Hajléktalanokat Ellátó Közhasznú Nonprofit Kft. 2024. évi üzleti tervét 142.000 eFt önkormányzati működési támogatással, 2.997 eFt tervezett adózott eredménnyel jóváhagyja.

2./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Németh Klára, a társaság ügyvezetője)

**Határidő:** azonnal

**Dr. Nemény András polgármester:** AGORA következik.

Megállapítom, hogy a testület 13 igen, 0 nem, 8 tartózkodással elfogadta javaslatot és a következő határozatot hozta:

**414/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján az AGORA Savaria Kulturális és Médiaközpont Nonprofit Kft. 2024. évi üzleti tervét 531.700 eFt önkormányzati támogatással, 0 Ft tervezett adózott eredmény mellett jóváhagyja.

2./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Horváth Zoltán, a társaság ügyvezetője)

**Határidő:** azonnal

**Dr. Nemény András polgármester:** Parkfenntartási Kft. Szavazunk most.

Megállapítom, hogy a testület 13 igen, 0 nem, 8 tartózkodással elfogadta javaslatot és a következő határozatot hozta:

**415/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Szombathelyi Parkfenntartási Kft. 2024. évi üzleti tervét az Önkormányzat által fizetendő 780.000 eFt vállalkozói díj mellett, - 14.800 eFt tervezett adózott eredménnyel jóváhagyja.

2./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Izer Gábor, a társaság ügyvezetője)

**Határidő:** azonnal

**Dr. Nemény András polgármester:** Temetkezési Kft. jön.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**416/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Vas Megyei Temetkezési Kft. 2024. évi üzleti tervét 10.000 eFt önkormányzati működési támogatással, 0 Ft tervezett adózott eredmény mellett jóváhagyja.

2./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Jancsóné Sárdi Katalin, a társaság ügyvezetője)

**Határidő:** azonnal

**Dr. Nemény András polgármester:** Városfejlesztési Kft.

Megállapítom, hogy a testület 13 igen, 0 nem, 8 tartózkodással elfogadta javaslatot és a következő határozatot hozta:

**417/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Városfejlesztési Nonprofit Kft. 2024. évi üzleti tervét 50.000 e Ft önkormányzati működési támogatással, 0 Ft tervezett adózott eredmény mellett jóváhagyja.

2./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a társaság ügyvezetője)

**Határidő:** azonnal

**Dr. Nemény András polgármester:** Turizmus Kft.

Megállapítom, hogy a testület 13 igen, 0 nem, 8 tartózkodással elfogadta javaslatot és a következő határozatot hozta:

**418/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Turizmus Nonprofit Kft. 2024. évi üzleti tervét 135.801 eFt önkormányzati támogatással, - 9.465 eFt tervezett adózott eredménnyel jóváhagyásra javasolja a társaság taggyűlésének.

2./ A Közgyűlés felhatalmazza a polgármestert, hogy a társaság taggyűlésén a fenti döntést képviselje.

3./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Grünwald Stefánia, a társaság ügyvezetője)

**Határidő:** azonnal

**Dr. Nemény András polgármester:** Távhőszolgáltató Kft.

Megállapítom, hogy a testület 13 igen, 0 nem, 8 tartózkodással elfogadta javaslatot és a következő határozatot hozta:

**419/2023. (XII.14.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Szombathelyi Távhőszolgáltató Kft. 2024. évi üzleti tervét 25.252 eFt adózás előtti eredménnyel jóváhagyásra javasolja a taggyűlésnek.

2./ A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntéseket képviselje.

3./ A Közgyűlés felkéri a társaság ügyvezetőjét, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Molnár Miklós, a társaság ügyvezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**Dr. Nemény András polgármester:** VASIVÍZ-et azt kihagyjuk, hiszen már szavaztunk a visszadobásról és az újra visszahozatalról. A SZOVA jön most, erről szavazunk most.

Megállapítom, hogy a testület 13 igen, 8 nem, 0 tartózkodással elfogadta a javaslatot és a következő határozatot hozta:

**420/2023. (XII.14.) Kgy. sz. határozat**

1./ Szombathely Megyei Jogú Város Közgyűlése 5.350.607 eFt árbevétellel, 72.069 eFt üzemi veszteséggel és 154.069 eFt adózás utáni veszteséggel jóváhagyja a SZOVA Nonprofit Zrt. 2024. évi üzleti tervét. A Közgyűlés tudomásul veszi, hogy az adózott eredmény nem tartalmazza a devizakötvény átértékeléséből keletkező árfolyamkülönbözet összegét.

2./ A Közgyűlés jóváhagyja, hogy a SZOVA Nonprofit Zrt. 2024. január 1-től a fizikai állományba tartozó munkavállalók bérét átlagosan 20%-kal, a szellemi foglalkozású munkavállalók bérét pedig átlagosan 15%-kal megemelje. A béremelés mértéke tartalmazza a minimálbér változása miatti kötelező béremelést is. A Közgyűlés a társaság bértömegét 1.808.034 eFt összeggel jóváhagyja.

3./A Közgyűlés a SZOVA Nonprofit Zrt. 2024. évi beruházási tervét 197.940 eFt főösszeggel jóváhagyja.

4./A Közgyűlés jóváhagyja, hogy a Szombathely Megyei Jogú Város által a fizető parkolási rendszer üzemeltetéséért a SZOVA Nonprofit Zrt-nek fizetendő havi díj összege 2024. január 1-től 36.400.000 Ft + ÁFA összeg legyen, és felhatalmazza a Polgármestert, valamint a társaság vezérigazgatóját az erre vonatkozó szerződésmódosítás aláírására.

5./ A Közgyűlés egyetért azzal, hogy a SZOVA Nonprofit Zrt. által – Szombathely Megyei Jogú Város Önkormányzatával kötött szerződések alapján – nyújtott köztisztasági és útépítési szolgáltatások díja 2024. január 1-től 10%-kal emelkedjen.

6./ A Közgyűlés úgy határoz, hogy az önkormányzati bérlakások felújítására, karbantartására vonatkozó, a 93/2023. (III.30.) Kgy. sz. határozat 7) pontjában jóváhagyott program megvalósításához további 60 millió forint összegű előleg kerüljön a SZOVA Nonprofit Zrt. részére biztosításra. Az előleg az önkormányzati ingatlanokkal kapcsolatos 2024. évi veszteség elszámolása során kerül beszámításra 2025. májusában.

7./ A Közgyűlés felkéri a társaság vezérigazgatóját, amennyiben az önkormányzat 2024. évi költségvetési rendeletében foglaltak azt indokolják, úgy az üzleti tervét ennek megfelelően módosítsa, és terjessze a Közgyűlés elé elfogadásra.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság vezérigazgatója)

**Határidő:** azonnal

***9./ Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

***Meghívott:*** *Horváth Zoltán, az AGORA Savaria Kulturális és Médiaközpont NKft. ügyvezető igazgatója*

*Molnár Miklós, a Szombathelyi Távhőszolgáltató Kft. ügyvezető igazgatója*

**Dr. Nemény András polgármester:** A következő napirendnél megadom a szót Sátory Károly képviselő úrnak.

**Sátory Károly városi képviselő:** A Víztoronyról van szó, én szeretnék néhány gondolatot mondani. Talán emlékeznek arra, amikor a Víztorony üzemeltetéséről annak idején szó volt és beszéltünk arról, hogy vállalkozóval kell-e vagy sem megoldani. Ugye én akkor is azt javasoltam, hogy szerencsésebb lenne, hogyha nem vállalkozóval oldanánk meg az üzemeltetést, hanem nonprofit módon. Ugyanis ennek a nonprofit dolognak a logikája az, hogy ez a Víztorony, illetve mellette a KRESZ-park azért van, hogy oda minél több család kimehessen, jön a jó idő, mennek a családok gyermekeikkel oda, és nem feltétlen az a célja ennek a kávézónak és büfének, hogy horribilis pénzért egy vállalkozó ki tudja termelni azt a bérleti díjat, amit mi kérünk tőle, hanem a szolgáltatás a lényege. Az a lényeg, hogy a szombathelyiek ott jól érezzék magukat és olcsóbban tudjanak leülni mondjuk egy kávét meginni, a gyerekek egy süteményt, vagy valami üdítőt inni, együtt lehessen a család. Tehát én azt tartanám jónak, ha ez irányba mozdulnánk el. Tehát ismételten mondom, ez irányba induljunk el, hogy nonprofit módon működjön a Víztorony és akár egyesületeket felkérve, vagy akár az AGORÁ-val üzemeltetve oldjuk ezt meg. Köszönöm!

**Dr. Nemény András polgármester:** Köszönöm képviselő úr, további jelentkezőt nem látok, a vitát lezárom. Ez az irány, ebben gondolkozunk, csak megfelelő idő kell, hogy kidolgozza az AGORA és akkor meg is fog történni, így legalább belül szépen fel lett újítva, az nem a mi pénzünkön volt ilyen értelemben, úgyhogy most jöhet oda az a tevékenység, amit együtt szeretnénk. Szavazunk. I. határozati javaslatról szavazunk, ez a Víztoronyról szóló határozati javaslat.

Megállapítom, hogy a testület 13 igen, 0 nem, 8 tartózkodással elfogadta a javaslatot és a következő határozatot hozta:

**421/2023. (XII. 14.) Kgy. sz. határozat**

1. Szombathely Megyei Jogú Város Közgyűlése jóváhagyja az AGORA Savaria Nonprofit Kft. és a Toronyőrök Gastro Kft. közti, a Szombathely 8532 hrsz.-ú ingatlanon lévő Víztorony épületében található, 131,27 m2 alapterületű kávézó bérletére vonatkozó határozott idejű szerződés közös megegyezéssel történő megszüntetését az előterjesztéshez csatolt megállapodás szerinti tartalommal. A Közgyűlés felhatalmazza az AGORA Savaria Kulturális és Médiaközpont Nonprofit Kft. ügyvezetőjét a megállapodás aláírására.
2. A Közgyűlés felkéri az AGORA Savaria Nonprofit Kft. ügyvezetőjét, hogy dolgozza ki a Víztorony kávézó üzemeltetésére vonatkozó elképzeléseit és azt terjessze a Közgyűlés soron következő ülése elé.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője

Horváth Zoltán, az AGORA Savaria Kulturális és Médiaközpont Nonprofit Kft. ügyvezetője)

**Határidő:** 1. pont: 2023. december 31.

2. pont: 2024. januári Közgyűlés

**Dr. Nemény András polgármester:** II. határozati javaslatunk a Távhőszolgáltatóról szóló javaslat, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**422/2023. (XII. 14.) Kgy. sz. határozat**

1. Szombathely Megyei Jogú Város Közgyűlése a Szombathelyi Távhőszolgáltató Kft. taggyűlése számára javasolja, hogy a szombathelyi 2710/2 hrsz.-ú, természetben a 9700 Szombathely, Március 15. tér 5/A. szám alatti „kivett hőközpont” megnevezésű ingatlan értékesítésére kiírt pályázati eljárást nyilvánítsa eredményesnek, a nyertes ajánlattevő a Concordia-Trans Kft.
2. A Közgyűlés úgy dönt, hogy a szombathelyi 2710/2 hrsz.-ú, természetben a 9700 Szombathely, Március 15. tér 5/A. szám alatti „kivett hőközpont” megnevezésű ingatlan tekintetében Szombathely Megyei Jogú Város Önkormányzata – az Étv. 7. § (2) bekezdés b) és 17. § d) pontjai, valamint a HÉSZ 62. § (7) bekezdése alapján „kultúra” biztosítása céljából fennálló – elővásárlási jogával nem él.
3. A Közgyűlés javasolja a Szombathelyi Távhőszolgáltató Kft. taggyűlése számára, hogy a szombathelyi 2710/2 hrsz.-ú, természetben a 9700 Szombathely, Március 15. tér 5/A. szám alatti „kivett hőközpont” megnevezésű ingatlanra vonatkozó, az előterjesztés 2. sz. melléklete szerinti adásvételi szerződést hagyja jóvá, továbbá hatalmazza fel az ügyvezetőt annak aláírására.
4. A Közgyűlés javasolja a Szombathelyi Távhőszolgáltató Kft. taggyűlése számára, hogy járuljon hozzá a Szombathelyi Távhőszolgáltató Kft. javára a szombathelyi 2708 hrsz.-ú ingatlanon 116 m2 nagyságú területre fennálló használat jogának átruházásához, amennyiben annak feltételei fennálnak.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1.,3. és 4. pont: a társaság taggyűlése

2. pont: azonnal

***10./ Javaslat a Szombathelyi Parkfenntartási Kft.-vel kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

*Horváth Soma alpolgármester*

***Meghívott:****Izer Gábor, a SZOMPARK Kft. ügyvezető igazgatója*

**Dr. Nemény András polgármester:** A következő napirendi pontnál jelentkezőt nem látok, a vitát lezárom, minden elhangzott már a parkfenntartással kapcsolatban, úgyhogy felteszem szavazásra az I. határozati javaslatot.

Megállapítom, hogy a testület 13 igen, 0 nem, 8 tartózkodással elfogadta a javaslatot és a következő határozatot hozta:

**423/2023. (XII.14.) sz. Kgy határozat**

1. A Közgyűlés a Szombathelyi Parkfenntartási Kft.-vel kötött vállalkozási szerződés módosítására tett javaslatot megtárgyalta és úgy dönt, hogy a város közterületein végzett parkfenntartási szolgáltatás elvégzésére a 143/2023. (IV.27.) Kgy. sz. határozat alapján nyújtott bruttó 55.000.000 Ft előleg összegével megemelve bruttó 655.000.000 Ft keretösszegre módosítja.
2. A Közgyűlés a keretösszeg megemelésének forrását a soron következő költségvetési rendelet módosításakor biztosítja.
3. A Közgyűlés jóváhagyja a vállalkozási szerződés 29. pontjában a keretösszeg fentiek szerinti módosítását, továbbá azt, hogy a vállalkozási szerződés 1. számú melléklete helyébe az előterjesztés 1. számú mellékletét képező „Parkfenntartási munkatípusok” táblázata lépjen. A Közgyűlés felhatalmazza a polgármestert a szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési Osztály vezetője

Stéger Gábor a Közgazdasági és Adó Osztály vezetője

Izer Gábor Nándor, a Szombathelyi Parkfenntartási Kft. ügyvezetője)

**Határidő:** azonnal /az 1. pont vonatkozásában/

2023. december 31. /a 2. pont vonatkozásában/

**Dr. Nemény András polgármester:** II. határozati javaslat az új szerződés pénzügyi fedezetére vonatkozik, erről szavazunk most.

Megállapítom, hogy a testület 13 igen, 0 nem, 8 tartózkodással elfogadta a javaslatot és a következő határozatot hozta:

**424/2023. (XII.14.) sz. Kgy határozat**

1. A Közgyűlés jóváhagyja a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó, az előterjesztés mellékletét képező, 1 éves időtartamra szóló szerződés tervezetet.
2. A Közgyűlés a szükséges bruttó 780.000.000 Ft-os keretösszegű pénzügyi fedezetet a Szombathely Megyei Jogú Város Önkormányzata 2024. évi költségvetési rendeletében biztosítja.
3. A Közgyűlés felhatalmazza a polgármestert a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó Vállalkozási szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési Osztály vezetője

Stéger Gábor a Közgazdasági és Adó Osztály vezetője

Izer Gábor Nándor, a Szombathelyi Parkfenntartási Kft. ügyvezetője)

**Határidő:** azonnal /az 1. pont vonatkozásában/

2024. költségvetési rendelet elfogadása /a 2. pont vonatkozásában/

2023. december 31. /a 3. pont vonatkozásában/

***11./ Javaslat alapító okiratok módosítására***

***Előadók:*** *Dr. Nemény András polgármester*

*Dr. László Győző alpolgármester*

**Dr. Nemény András polgármester:**Áttérünk az alapító okiratok módosítására. Jelentkezőt nem látok, a vitát lezárom, és most szavazunk egyben a kettő határozatról, az alapján, hogy jelezték.

Megállapítom, hogy a testület 21 egyhangú igen szavazattal elfogadta a javaslatokat és a következő határozatokat hozta:

**425/2023. (XII. 14.) Kgy. számú határozat**

1. Szombathely Megyei Jogú Város Közgyűlése a „Javaslat alapító okiratok módosítására című előterjesztést megtárgyalta és a

* **Szombathelyi Aréna Óvoda** Módosító okiratát az előterjesztés 1. számú, a módosításokkal egységes szerkezetbe foglalt Alapító okiratát az előterjesztés 2. számú melléklete,
* **Szombathelyi Barátság Óvoda** Módosító okiratát az előterjesztés 3. számú, a módosításokkal egységes szerkezetbe foglalt Alapító okiratát az előterjesztés 4. számú melléklete,
* **Szombathelyi Benczúr Óvoda** Módosító okiratát az előterjesztés 5. számú, a módosításokkal egységes szerkezetbe foglalt Alapító okiratát az előterjesztés 6. számú melléklete,
* **Szombathelyi Donászy Magda Óvoda** Módosító okiratát az előterjesztés 7. számú, a módosításokkal egységes szerkezetbe foglalt Alapító okiratát az előterjesztés 8. számú melléklete,
* a **Szombathelyi Gazdag Erzsi Óvoda** Módosító okiratát az előterjesztés 9. számú, a módosításokkal egységes szerkezetbe foglalt Alapító okiratát az előterjesztés 10. számú melléklete,
* a **Szombathelyi Hétszínvirág Óvoda** Módosító okiratát az előterjesztés 11. számú, a módosításokkal egységes szerkezetbe foglalt Alapító okiratát az előterjesztés 12. számú melléklete,
* a **Szombathelyi Játéksziget Óvoda** Módosító okiratát az előterjesztés 13. számú, a módosításokkal egységes szerkezetbe foglalt Alapító okiratát az előterjesztés 14. számú melléklete,
* a **Szombathelyi Kőrösi Csoma Sándor Utcai Óvoda** Módosító okiratát az előterjesztés 15. számú, a módosításokkal egységes szerkezetbe foglalt Alapító okiratát az előterjesztés 16. számú melléklete,
* a **Szombathelyi Margaréta Óvoda** Módosító okiratát az előterjesztés 17. számú, a módosításokkal egységes szerkezetbe foglalt Alapító okiratát az előterjesztés 18. számú melléklete,
* a **Szombathelyi Maros Óvoda** Módosító okiratát az előterjesztés 19. számú, a módosításokkal egységes szerkezetbe foglalt Alapító okiratát az előterjesztés 20. számú melléklete,
* a **Szombathelyi Mesevár Óvoda** Módosító okiratát az előterjesztés 21. számú, a módosításokkal egységes szerkezetbe foglalt Alapító okiratát az előterjesztés 22. számú melléklete,
* a **Szombathelyi Mocorgó Óvoda** Módosító okiratát az előterjesztés 23 számú, a módosításokkal egységes szerkezetbe foglalt Alapító okiratát az előterjesztés 24. számú melléklete,
* a **Szombathelyi Napsugár Óvoda** Módosító okiratát az előterjesztés 25. számú, a módosításokkal egységes szerkezetbe foglalt Alapító okiratát az előterjesztés 26. számú melléklete,
* a **Szombathelyi Pipitér Óvoda** Módosító okiratát az előterjesztés 27. számú, a módosításokkal egységes szerkezetbe foglalt Alapító okiratát az előterjesztés 28. számú melléklete,
* a **Szombathelyi Szivárvány Óvoda** Módosító okiratát az előterjesztés 29. számú, a módosításokkal egységes szerkezetbe foglalt Alapító okiratát az előterjesztés 30. számú melléklete,
* a **Szombathelyi Szűrcsapó Óvoda** Módosító okiratát az előterjesztés 31. számú, a módosításokkal egységes szerkezetbe foglalt Alapító okiratát az előterjesztés 32. számú melléklete,
* a **Szombathelyi Vadvirág Óvoda** Módosító okiratát az előterjesztés 33. számú, a módosításokkal egységes szerkezetbe foglalt Alapító okiratát az előterjesztés 34. számú melléklete,
* a **Szombathelyi Weöres Sándor Óvoda** Módosító okiratát az előterjesztés 35. számú, a módosításokkal egységes szerkezetbe foglalt Alapító okiratát az előterjesztés 36. számú melléklete szerinti tartalommal jóváhagyja

1. A Közgyűlés felhatalmazza a polgármestert és a jegyzőt az 1. pontban foglalt dokumentumok aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal

**426/2023. (XII.14.) Kgy. számú határozat**

1. Szombathely Megyei Jogú Város Közgyűlése az államháztartásról szóló 2011. évi CXCV. törvény 8/A. §-a alapján a Szombathelyi Egészségügyi és Kulturális Intézmények Gazdasági Ellátó Szervezete Módosító okiratát az előterjesztés 37. számú, a módosításokkal egységes szerkezetbe foglalt Alapító okiratát az előterjesztés 38. számú melléklete szerinti tartalommal jóváhagyja.

1. A Közgyűlés felhatalmazza a polgármestert és a jegyzőt az 1. pontban foglalt dokumentumok aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal

***12./ Javaslat közétkeztetéssel kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Károlyi Ákos jegyző*

**Dr. Nemény András polgármester:** A következő a közétkeztetéssel kapcsolatos döntések meghozatala. Kaptunk egy jelzést Illés frakcióvezető úrtól, ezzel fogunk foglalkozni, a Just Food esetében, ezt csak jelezni akartam itt a jegyzőkönyv kedvéért. Jelentkezőt nem látok, a vitát lezárom és két határozati javaslatunk van, az elsőről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**427/2023. (XII.14.) Kgy. számú határozat**

1. Szombathely Megyei Jogú Város Közgyűlése a szociális étkeztetésben alkalmazandó élelmezési nyersanyagköltség összegeket 2024. január 1. napjától változatlanul az alábbiak szerint állapítja meg:

|  |  |
| --- | --- |
| Étkezési forma | Élelmezési nyersanyagnorma / adag 2024. január 1. napjától  (nettó) |
| Szociális ebéd normál | 468 Ft |
| Szociális ebéd könnyű | 520 Ft |
| Szociális ebéd diabétesz | 520 Ft |
| Szociális reggeli | 269 Ft |
| Szociális vacsora | 377 Ft |
| Szünidei gyermekétkeztetés | 468 Ft |

1. A Közgyűlés felkéri Kulcsár Lászlónét, a Pálos Károly Szociális Szolgáltató Központ és Gyermekjóléti Szolgálat igazgatóját, hogy a vállalkozási szerződés módosításáról gondoskodjon.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója)

**Határidő:** 2024. január 1. (1.pont vonatkozásában)

2023. december 31. (2.pont vonatkozásában)

**Dr. Nemény András polgármester:** Jön a II. határozati javaslat, ez az óvodák, iskoláknál lévő nyersanyagköltségről szóló, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**428/2023. (XII.14.) Kgy. számú határozat**

1. Szombathely Megyei Jogú Város Közgyűlése az óvodákban, általános és középiskolákban, valamint kollégiumokban alkalmazott élelmezési nyersanyagköltséget 2024. január 1. napjától változatlanul az alábbiak szerint állapítja meg:

|  |  |
| --- | --- |
| **Megnevezés** | **Élelmezési nyersanyagköltség 2024. január 1. napjától**  **Ft/fő/nap**  **(nettó)** |
| *Óvodák* |  |
| tízórai | 123 |
| ebéd | 416 |
| uzsonna | 116 |
| **összesen** | **655** |
|  |  |
| *Általános iskolák* |  |
| tízórai | 178 |
| ebéd | 504 |
| uzsonna | 178 |
| **összesen** | **859** |
|  |  |
| *Középiskolák és kollégiumok* |  |
| reggeli, tízórai | 312 |
| ebéd | 543 |
| uzsonna, vacsora | 438 |
| **összesen** | **1 294** |
|  |  |
| *Óvodai diétás gyermeknorma* |  |
| tízórai | 149 |
| ebéd | 496 |
| uzsonna | 131 |
| **összesen** | **776** |
|  |  |
| *Általános iskolai diétás gyermeknorma* |  |
| tízórai | 217 |
| ebéd | 604 |
| uzsonna | 217 |
| **összesen** | **1 037** |
|  |  |
| *Középiskolai és kollégiumi diétás gyermeknorma* |  |
| reggeli, tízórai | 326 |
| ebéd | 604 |
| uzsonna, vacsora | 457 |
| **összesen** | **1 387** |

Az óvodai, általános iskolai, valamint középiskolai felnőtt étkezők élelmezési nyersanyagköltsége a reggeli, tízórai, uzsonna, vacsora esetében az intézménytípusnak megfelelő gyermeknormával azonos összegben, az ebéd pedig a középiskolai ebédnormával azonos összegben kerül meghatározásra.

1. Szombathely Megyei Jogú Város Közgyűlése az Önkormányzat és az ELAMEN Zrt. között fennálló vállalkozási szerződés 6.4. pontjában foglaltak figyelembevételével a rezsikulcs mértékét 2024. január 1. napjától egységesen 128,4 %-ban határozza meg.
2. A Közgyűlés az ELAMEN Zrt. részére a 2024. évi költségvetés terhére rendkívüli rezsitámogatásként legfeljebb 55.000.000 Ft keretösszeg erejéig forrást biztosít, számlaszintű, negyedéves elszámolás alapján. Az aktuális rezsikompenzáció az elszámolás benyújtását követő 30 napon belül kerül kifizetésre.
3. A Közgyűlés felhatalmazza a polgármestert a rezsikulcs emelésére, valamint a rendkívüli rezsitámogatásra vonatkozóan a 67.171-41/2017. iktatószámú Vállalkozási szerződés módosításának aláírására.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Imréné Erényi Katalin, a Szombathelyi Köznevelési GAMESZ igazgatója)

**Határidő:** 2024. január 1. (1.pont és 2. pont vonatkozásában)

2024. évi költségvetés elfogadása (3.pont vonatkozásában)

2024. január 12. (4.pont vonatkozásában)

***13./ Javaslat 2024. évi belső ellenőrzési tervek jóváhagyására***

***Előadó:*** *Dr. Károlyi Ákos jegyző*

**Dr. Nemény András polgármester:** A következő napirendi pontunknál három határozati javaslat van, ha lehet egyben, akkor szavazunk. Jelentkezőt nem látok, a vitát lezárom, szavazunk a három határozatról egyben.

Megállapítom, hogy a testület 21 egyhangú igen szavazattal elfogadta a javaslatokat és a következő határozatokat hozta:

**429/2023.(XII.14.) Kgy. sz. határozat**

Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 119. § (5) bekezdése alapján Szombathely Megyei Jogú Város Önkormányzata 2024. évi belső ellenőrzési tervét az előterjesztés 5. számú melléklete szerinti tartalommal jóváhagyja.

**Felelős:** Dr. Károlyi Ákos jegyző

/a végrehajtás előkészítéséért:

Dr. Andorné Fodor Ágnes belső ellenőrzési vezető/

**Határidő:** Végrehajtásra 2024. december 31.

Beszámolásra 2025. április 30.

**430/2023.(XII.14.) Kgy. sz. határozat**

Szombathely Megyei Jogú Város Közgyűlése a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 32. § (4) bekezdése alapján Szombathely Megyei Jogú Város Önkormányzata költségvetési intézményeinek 2024. évi fenntartó általi ellenőrzési tervét az előterjesztés 6. számú melléklete szerinti tartalommal jóváhagyja.

**Felelős:**Dr. Károlyi Ákos jegyző

/a végrehajtás előkészítéséért:

Dr. Andorné Fodor Ágnes belső ellenőrzési vezető/

**Határidő:** Végrehajtásra 2024. december 31.

Beszámolásra 2025. április 30.

**431/2023. (XII.14.) Kgy. sz. határozat**

Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 119. § (5) bekezdése, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 32. § (4) bekezdése alapján

* a Szombathelyi Köznevelési GAMESZ 2024. évre vonatkozó belső ellenőrzési tervét (annak részeként az önkormányzati fenntartású óvodákban tervezett ellenőrzéseket) az előterjesztés 10. számú melléklete szerinti,
* a Szombathelyi Egészségügyi és Kulturális GESZ 2024. évre vonatkozó belső ellenőrzési tervét (annak részeként a Mesebolt Bábszínházban, a Savaria Szimfonikus Zenekarnál, a Berzsenyi Dániel Könyvtárban, a Szombathely Városi Vásárcsarnoknál, valamint a Savaria Múzeumnál tervezett ellenőrzéseket) az előterjesztés 11. számú melléklete szerinti,
* a Szombathelyi Egyesített Bölcsődei Intézmény 2024. évre vonatkozó belső ellenőrzési tervét az előterjesztés 12. számú melléklete szerinti,
* a Pálos Károly Szociális Szolgáltató Központ és Gyermekjóléti Szolgálat 2024. évre vonatkozó belső ellenőrzési tervét az előterjesztés 13. számú melléklete szerinti

tartalommal jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:**  azonnal

***14./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** A következő 14. napirendi pontunknál jelentkezőt nem látok, a vitát lezárom és szavazunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**432/2023. (XII.14.) Kgy. sz. határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal

***15./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Jön a 15. napirendi pont, jegyzői tájékoztató. Itt sem látok jelentkezőt, úgyhogy ezt a vitát is lezárom és szavazunk. Ez a nyílt ülésünk utolsó napirendi pontja, kérem, hogy szavazzunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**433/2023. (XII. 14.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** A nyílt ülésünk végére értünk. A televízión keresztül is szeretném megköszönni képviselőtársaimnak az egész éves munkát. Köszönöm, hogy a mai nap méltó módja volt az év befejezésnek, azt gondolom, hogy adventhez és a karácsonyhoz is méltó viták és nagyon sok közös szavazás van. Én azt hiszem, hogy mindez a város érdekében történt, úgyhogy köszönöm mindenkinek. A nyílt ülést ezennel lezárom, mi még zárt üléssel fogjuk folytatni, ami Isten tudja meddig fog tartani, de biztos, hogy sokáig. Köszönöm a figyelmet!

*A Közgyűlés nyilvános ülését polgármester úr 16 óra 53 perckor berekesztette.*

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozatok 2023. december 14. napján, a

* 24/2023. (XII.19.) önkormányzati rendelet Szombathely Megyei Jogú Város Helyi Építési Szabályzatáról,
* 25/2023. (XII.19.) önkormányzati rendelet az önkormányzat 2024. évi átmeneti gazdálkodásáról

2023. december 19. napján került kihirdetésre a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**